BISERICA ORTODOXA ROMANA IN ANII REGIMULUI COMUNIST 

"Biserica este apărată de Hristos şi ea va rămâne vie atât timp cât va merge pe 
calea Lui " 

- observaţii pe marginea capitolului dedicat cultelor din „Raportul 
Tismăneanu" - 

Extras din Concluziile acestui studiu: "BOR este de acord cu aflarea 
adevărului istoric asupra perioadei comuniste, nu se fereşte să-şi asume partea 
de responsabilitate pentru cele petrecute în acei ani, dar în nici un caz nu poate 
accepta un tip de discurs care o transformă într-o colaboratoare a regimului 
comunist, în singura instituţie din România vinovată, alături de PCR, de 
instaurarea sistemului totalitar în care, chipurile, s-a simţit bine şi pe care l-a 
deplâns după căderea acestuia, constituind o frână în calea implementării 
democraţiei în România. Oare preoţii ortodocşi sunt vinovaţi de sărăcia din 
ţară, de corupţia endemică, instituţionalizată, de subminarea programatică a 
economiei şi furtul resurselor naturale ale ţării, de îngenuncherea demnităţii 
naţionale, de atacul dus împotriva sufletelor copiilor, de atentatele concertate 
la morală, inclusiv prin intenţia de legalizare a prostituţiei sau prin crimele 
avorturilor pe bandă, de distrugerea din exterior şi interior a instituţiilor 
fundamentale ale statului, de lipsa unei strategii naţionale, sau de războiul dus 
împotriva identităţii româneşti într-o Europă Unită şi puternică? BOR sprijină 
crearea unei societăţi libere şi responsabile, iar ceea ce deranjează pe unii e 
faptul că se pronunţă în anumite chestiuni cu valoare morală, urmând 
consecvent valorile creştine. Din acest motiv Biserica este atacată şi lovită, fapt 
care nu constituie o noutate. 

Consideraţii metodologice 

Apariţia raportului „Comisiei prezidenţiale pentru analiza dictaturii 
comuniste din România" (în continuare, raportul Tismăneanu) a generat în 
mediul istoriografie şi în cel public o serie întreagă de controverse. Lăsăm 
la o parte acele abordări care pun în discuţie însăşi ideea de condamnare a 
comunismului şi ne vom raporta numai la acelea care au semnalat erori în 
ceea ce priveşte calitatea ştiinţifică a unor capitole din lucrare şi caracterul 
tezist al unor abordări. în acest spirit dorim să semnalăm unele lipsuri pe 
care le prezintă capitolul dedicat cultelor şi să prezentăm un punct de 
vedere propriu în ceea ce priveşte evoluţia relaţiilor dintre Biserica 
Ortodoxă Română şi regimul totalitar comunist, de la instaurarea acestuia 
şi până în 1989. 



Orice demers istoriografie se bazează în primul rând pe o reconstituire a 
faptelor întrun „scenariu" adevărat. Adesea, adevărurile şi semnificaţiile 
mai profunde ale fenomenului istoric pot rezulta din cadrele naraţiunii. 
Acest demers cu iz pozitivist pare drumul cel mai sigur către obiectivitatea 
mult visată de orice istoric, nefiind ales în mod întâmplător de către autorii 
capitolului din raport dedicat cultelor. Pretenţia lor (implicit exprimată) 
este că prezintă pur şi simplu un text cu fapte obiective, individuale, care s- 
au petrecut în mod real, invitând pe cititor să le judece singur. 

Din păcate, chiar la acest palier există o serie de afirmaţii cel puţin 
contestabile. Una se află la pagina 458: „Bisericile au făcut nenumărate 
compromisuri cu regimul totalitar, morale, economice, ideologice şi de 
câteva ori chiar dogmatice", afirmaţie gravă şi complet nedemonstrată. De 
asemenea, la pagina 460 se face o altă afirmaţie falsă: „Pe de altă parte, nu 
este mai puţin adevărat că mai mulţi clerici au ajuns în închisoare din 
cauza ostilităţii manifestate faţă de patriarhul Justinian şi faţă de noua 
putere politică, iar episcopi precum Nicolae Popovici au fost pensionaţi în 
mod abuziv". în primul rând, nu din cauza lui Justinian a fost pensionat 
episcopul Nicolae Popovici, aşa cum se sugerează în textul amintit şi, în al 
doilea rând, nu este atestat documentar nici un caz în care al treilea 
patriarh al României ar fi contribuit la arestarea unui clerici. 

Prezenta unor asemenea afirmaţii ridică serioase semne de întrebare 
asupra caracterului obiectiv al celor scrise de autorii capitolului respectiv, 
fapt întărit de prezenţa unor epitete precum „jenant" sau „penibil", atunci 
când se face referire la aspecte ale activităţii BOR în perioada regimului 
comunist. Ele ne arată că autorii au depăşit simpla reconstituire a faptelor 
şi s-au avântat într-un nou palier, cel moral. Istoricul ca instanţă morală 
este o idee care a revenit în forţă în ultimii ani, fapt cu conotaţii pozitive 
dar şi negative, deoarece diverse personaje şi-au arogat competenţe de 
istoric în spatele unui discurs moralist. 

Se pune însă întrebarea legitimă: care morală, care istorie, mai ales când 
vine vorba de Biserică? Aici, în mod obligatoriu, componenta teologică 
trebuie să fie prezentă în analiză. 

La o primă vedere textul despre culte cuprins în raportul Tismăneanu este 
o sumă de fapte, nu foarte legate între ele, a căror pondere în economia 
textului este în mod nefericit aleasă (vezi capitolul prea lung dedicat 
împuternicitului de culte şi tratarea prea sumară a unor aspecte cel puţin 
la fel de importante). Dar această obiectivitate factologică există doar la 
prima vedere deoarece, voit sau nu, inconştient sau nu, autorii textului au 
intrat şi pe terenul Teologiei, din păcate la modul eretic, prin adoptarea 
unui „scenariu" de tip novaţian. 

Novaţionismul este o schismă apărută în veacul al III-lea d. Hr., produsă de 



prezbiterul roman Novatianus şi preotul Novatus din Cartagina, care au 
reproşat reprimirea în sânul Bisericii, după pocăinţă, a celor căzuţi de la 
credinţă în timpul persecuţiei lui Decius (249- 251)2. Condamnată la 
vremea ei de Părinţii Bisericii, această viziune poate fi azi lesne regăsită în 
diverse scrieri istorice, în lucrări cu caracter memorialistic sau în articole 
de presă referitoare la relaţiile Biserică-stat din perioada comunistă. 

Sursa de inspiraţie a acestui fel de a vedea lucrurile provine din scrierile 
unor persoane implicate, într-un fel sau altul, în viaţa Bisericii în perioada 
comunistă, care au avut de suferit din pricina acestui lucru şi care au fost 
dezamăgite, din anumite motive, de atitudinea de atunci a ierarhiei 
ortodoxe. 

Un caz este Ion Ianolide care, în „întoarcerea la Hristos", în capitolul 
intitulat „Biserica în comunism", afirmă următoarele: „Biserica oficială 
este o oficină a puterii statului ateist [...]. între vlădici şi popor este o totală 
ruptură. Ei [ierarhii, n.n.] trăiesc în afara sufletului creştin. Ei se 
încadrează elitei statale. Deşi credem în harul pe care îl poartă, nu credem 
în ei ca oameni. Cuvântul lor nu mai merge la sufletele noastre, căci poartă 
iz politic. Ei pretind că obţin în acest fel libertatea credinţei, dar noi 
considerăm că opera lor majoră este justificarea credinţei ateiste"3. 

Aşadar, în perioada comunistă ar fi existat o ierarhie obedientă şi 
trădătoare a idealului creştin. Alături de ei ar fi fost o întreagă serie de 
clerici oportunişti, care au susţinut acţiuni precum colectivizarea şi au 
devenit instrumente/informatori ai organului represiv, Securitatea, 
contribuind chiar la distrugerea propriei credinţe4. Acestei Biserici 
corupte i s-ar fi opus o Biserică curată, o Biserică martiră, reprezentată de 
popor, „poporul care crede, poporul care jertfeşte, care luptă şi care 
suferă". Deşi prigonită, credinţa a trăit în perioada comunistă, dovada 
supremă făcând-o sfinţii şi martirii închisorilor"5. în această logică, 
pretenţiile înaltului cler că activităţile lor din perioada comunistă sunt de 
fapt jertfe necesare salvării Bisericii devin caduce, totul fiind de fapt o 
atitudine prin care „privilegiaţii" Acesteia şi-au asigurat un trai comod 
într-o perioadă din cele mai grele pentru credinţă, când ar fi trebuit să se 
comporte precum martirii din vremea marilor persecuţii ordonate de 
împăraţii romani. 

In Memoriam: PF Teoctist - "De multe ori beam apă din copita animalului" 

Opinii similare împărtăşeşte şi Sergiu Grossu, cunoscutul luptător pentru 
apărarea libertăţilor religioase. Membru al „Oastei Domnului", el a căutat 
să menţină viu spiritul acestei asociaţii şi după desfiinţarea ei în 1948, fapt 
pentru care a fost arestat şi condamnata. Reuşind să emigreze în Franţa 
împreună cu soţia sa, Nicole Valery-Grossu, Sergiu Grossu a desfăşurat de- 
a lungul anilor o remarcabilă acţiune de aducere la cunoştinţa opiniei 



publice a persecuţiilor la care sunt supuşi credincioşii din România. Cartea 
sa din 1987, Calvarul României creştine, s-a constituit în prima sinteză 
asupra acestui fenomen7. Informaţiile incomplete pe care le-a avut la 
dispoziţie şi o anumită schemă mentală indusă de realităţile Războiului 
Rece l-au făcut însă pe Sergiu Grossu să aducă unele acuze excesive, chiar 
nedrepte, la adresa unor ierarhi ortodocşi. Autoritatea sa a făcut ca 
numeroşi epigoni să preia, fără cel mai mic spirit critic, tipare întregi din 
lucrările lui Grossu pe care să le folosească drept cheie universală de 
explicare a realităţilor religioase din anii comunismului, fără să se mire 
deloc că Traian Dorz, prietenul lui Sergiu Grossu şi marele mentor al 
„Oastei Domnului", deţinut ani la rândul în temniţele comuniste, a fost un 
apropiat al multora dintre aceşti ierarhi8. 

Un alt doilea scenariu, tot de tip novaţian, este legat de suferinţele îndurate 
de reprezentanţi ai Bisericii Greco-Catolice în perioada 1948-1989. 
Reprezentanţii acestui cult au încercat prin memorii adresate autorităţilor 
comuniste să obţină statutul de Biserică legal recunoscută. Pentru că nu 
puteau ataca autoritatea laică căreia i se adresau (care era de fapt vinovată 
pentru desfiinţarea Bisericii Greco-Catolice) s-a recurs la soluţia acuzării 
Bisericii Ortodoxe ca fiind singura responsabilă de toate suferinţele 
îndurate de greco-catolici9. Din acele memorii scrise pentru o cauză 
dreaptă, această schemă interpretativă a fost preluată şi dezvoltată în 
lucrări istoriografice şi discursuri publice. Din perspectiva unora care au 
mers la extrem, BOR devenea o instituţie colaboratoare a regimului 
comunist, obedientă şi în acelaşi timp plină de ură la adresa celorlalte culte, 
„meritând", prin urmare, calificativul de „biserică colaboraţionistă"10. în 
această logică, un cult în ansamblul său, ne referim la cel ortodox, este 
acuzat de păcatul apostaziei, în timp ce alte confesiuni sunt prezentate 
drept biserici „curate" sau „martire". 

Iată două scenarii, care s-au impus ca stereotipuri, încă din perioada anilor 
'5011, şi care au fost preluate fără discernământ şi după 1989, de abia 
înfiripata istoriografie preocupată de problemele bisericeşti. Autorii 
capitolului despre culte din raportul Tismăneanu reuşesc performanţa să le 
combine pe amândouă în doar câteva pagini. Prin urmare, departe de a 
construi un discurs obiectiv, autorii amintiţi, conştient sau nu, aleg doar 
acele fapte, acele elemente care servesc cel mai bine teza pe care o „simt" 
ca adevărată. 

După evenimentele din 1989, Biserica Ortodoxă Română şi-a cerut iertare 
pentru greşelile făcute în anii comunismului şi a căutat să explice anumite 
gesturi şi atitudini pe care nu a avut posibilitatea să le lămurească la timpul 
potrivitU. Din păcate, discursul postdecembrist al BOR a fost condamnat 
din start, fiind considerat un „jenant" efort de justificare postfactum a 
unor „compromisuri penibile", iar amintirile şi mărturiile celor implicaţi 
în viaţa Bisericii în anii comunismului au fost repede catalogate şi excluse 



ca mărturii valabile pentru construirea unui discurs istoriografie valid. 
Documentele din arhive recent deschise au arătat că această suspiciune este 
nesustenabilă şi avem posibilitatea să construim un scenariu sensibil diferit 
de cele prezentate mai sus, un scenariu complex în care actorii şi 
responsabilităţile sunt multiple, vinovăţiile sunt distribuite, iar nuanţele de 
gri predomină, în dauna albului şi negrului. 

Pe baza materialului documentar accesibil până în prezent nu se poate 
vorbi de existenţa unei rupturi într-o „Biserică oficială" şi o „Biserică a 
catacombelor"13. Evident în interiorul instituţiei ecleziastice au existat 
numeroase divergenţe, chiar dispute, dar care nu au condus la schisme, la 
rupturi de corpul Bisericii, spre deosebire de situaţiile din alte state foste 
comuniste. Documentele arată că a existat adesea o strânsă legătură între 
activitatea acelor categorii clericale considerate oficiale şi „dizidenţii" 
Bisericiil4. Şi unii şi ceilalţi au avut ca obiectiv păstrarea rolului mântuitor 
al Bisericii în viaţa credincioşilor, însă metodele au fost cele care i-au 
diferenţiat. Unii au crezut că este obligatorie adoptarea unei atitudini 
ferme lipsite de echivoc faţă de regimul comunist, mai ales în ceea ce 
priveşte respectarea libertăţilor religioase, în timp ce alţii, evaluând 
contextul istoric existent, au considerat că este mai bine ca instituţia 
ecleziastică să accepte un modus vivendi cu noua autoritate politică, în 
schimbul păstrării unor drepturi minimale. Deşi din punct de vedere 
ideologic cele două viziuni erau divergente, în planul relaţiilor umane au 
existat adesea cazuri de colaborare şi sprijin în spiritul ideii că toţi sunt 
oamenii Bisericii şi nu trebuie lăsaţi la mâna regimului totalitar. La fel, 
problema colaboratorilor şi a informatorilor Securităţii aflaţi în interiorul 
Bisericii, trebuie atent reevaluată, deoarece şi aici există o serie întreagă de 
prejudecăţi. 

Pe baza unor statistici parţiale, quasirelevante, nu se poate afirma că 
procentul de informatori din cadrul BOR a fost mai mare sau mai redus 
fată de celelalte culte. Securitatea a căutat să aibă atâti informatori cât era 
nevoie pentru a ţine sub control „situaţia operativă". Apoi, ideea că preoţii 
ortodocşi au „turnat" reprezentanţii altor culte este falsă, iar motivul era 
foarte simplu: numai cineva din interiorul cultului putea avea acces 
nemijlocit la toate chestiunilel5. în ceea ce priveşte problema denunţării de 
către preoţi a celor spuse de credincioşi în timpul spovedaniei, nu există 
deocamdată atestat documentar nici un caz, la nici unul din cultele 
existente în România. 

Peste toate, chestiunea informatorilor din Biserică rămâne extrem de 
delicată, trebuind tratată de la caz la caz, deoarece nu se poate pune pe 
acelaşi palier o persoană a cărei note informative au contribuit la arestarea 
şi condamnarea cuiva şi cineva care a fost constrâns, prin diferite metode, 
să semneze un angajament, pentru ca mai apoi să facă în aşa fel încât să fie 



abandonat de către Securitate. 

Dincolo de aceste fapte concrete şi de scenarii rămâne veşnica întrebare a 
istoricilor: De ce faptele s-au petrecut într-un mod şi nu altfel. Naraţiunea 
singură nu poate da toate răspunsurile, fiind nevoie de explicaţii mai 
profunde. Cunoscuta şi controversata carte a autorului belgian Olivier 
Gillet, a pus pentru prima dată, la modul serios, problema cauzalităţii în 
evoluţia relaţiilor dintre Biserica Ortodoxă Română şi statul comunistl6. 

Vorbind de „compromisurile" şi „supunerea" BOR în faţa regimului 
totalitar, Gillet găseşte explicaţia acestei stări de lucruri în „ecleziologia" 
proprie Bisericii Ortodoxel7. Aceasta ar fi moştenitoarea unei model 
impregnat de „cezaro-papism", care ignora separarea dintre puterea 
spirituală şi cea seculară, care încuraja mecanismele nedemocratice, fapt 
care a făcut ca BOR să se simtă chiar foarte bine în cadrele regimului 
comunist şi să respingă democraţia postdecembristăl8. 

O altă categorie de scrieri rezumă responsabilităţile celor petrecute în anii 
regimului comunist la deciziile individuale ale unor persoane din structura 
de conducere a BOR, pe considerentul că dacă se arunca vina pe aceştia, 
restul Bisericii rămâne curat şi neafectat de ravagiile comunismuluil9. 

Ambele explicaţii sunt simpliste, ignorându-se faptul că în domeniul 
religios, mai evident decât în alte domenii, se exprimă timpul lung, mediu şi 
scurt al istoriei, aşa cum ele au fost definite de şcoala Annales, cauzalităţile 
pliindu-se pe ritmurile lor. A explica evoluţia BOR în anii comunismului 
înseamnă, pe de-o parte analiza foarte atentă a contextului general istoric, 
al elementelor „ideologice", a gesturilor şi a profilului personalităţilor 
implicate, dar şi o „arheologie" pe o durată medie, menită să releve 
opţiunile pe le avea la dispoziţie Biserica după 23 august 1944. 

Textul de mai jos se doreşte doar o schiţă a unei alte perspective asupra 
evoluţiei Bisericii Ortodoxe Române în anii comunismului, spre a fi pusă în 
dezbaterea publică. Evident, multe aspecte lipsesc, dar în viitor sperăm să 
oferim un material mult mai amplu. 

Stat, societate şi culte în România înainte de 23 august 1944 

Ceea ce s-a petrecut în domeniul religios în perioada comunistă nu poate fi 
înţeles fără o scurtă privire asupra realităţilor bisericeşti din România de 
dinainte de 1944, deoarece regimul comunist a ştiut să se folosească cu 
abilitate, în interes propriu, de toate slăbiciunile şi conflictele existente. 
Dacă analizăm comparativ situaţia BOR cu ceea ce este considerat 
îndeobşte modelul de referinţă în ce priveşte rezistenţa anticomunistă, 
anume Biserica Catolică poloneză, observăm că biserica majoritară din 
România prezenta o serie de minusuri care o împiedecau să manifeste 
atitudini atât de tranşante în plan politic cum a fost în cazul Bisericii 



poloneze. 

De la desfiinţarea statalităţii polone în veacul al XVII-lea, Primatul a 
preluat o mare parte din funcţiile politice20, devenind un adevărat lider al 
întregii naţiuni aflată sub stăpânirea a trei imperii. Cu proprietăţi funciare 
importante, cu şcoli de toate gradele, inclusiv universităţi, cu instituţii de 
asistenţă socială şi coordonatoare de numeroase organisme culturale, 
Biserica Catolică poloneză a fost un formidabil factor de unitate care i-a 
consolidat poziţia în interiorul societăţii. După 1918, autoritatea primatului 
a rămas la fel de puternică, în ciuda încercărilor mareşalului Pilsudski de a 
limita această influenţă şi a transfera o parte din vechile atribuţii noilor 
instituţii statale laice21. Timpul scurt al perioadei interbelice nu a 
modificat în mod esenţial aceste realităţi, astfel că şi în timpul celui de-al 
doilea război mondial şi în timpul perioadei comuniste Biserica Catolică 
din Polonia a strâns în jurul ei quasitotalitatea societăţii22. 

în cazul românesc, o situaţie similară a fost numai în Transilvania, unde în 
timpul stăpânirii străine Bisericile Ortodoxă şi Greco-Catolică au avut 
deopotrivă un rol religios, naţional, social-cultural şi chiar economic23. în 
jurul celor două Biserici amintite, românii au găsit pavăza pe care un stat 
ostil le-o refuza. Pe baza statutului de autonomie acordat de Guvernul 
maghiar (Legea IX din 1868), Biserica Ortodoxă ardelenească a emis 
Statutul Organic, prin care şi-a putut dezvoltat instituţii de conducere 
proprii, care posedau (în interiorul BOR) toate prerogativele unor instituţii 
de stat24.Astfel, la 1918 Biserica Ortodoxă din Transilvania se prezenta ca 
o puternică structură bine conectată la nevoile societăţii, mai mult, fiind un 
factor de stimulare a energiilor acesteia. 

Spre deosebire de această situaţie, sub influenţa ideilor revoluţiei franceze, 
în Vechiul Regat puterea politică a subordonat Biserica intereselor proprii. 
Văzând Religia drept un semn al înapoierii, obscurantismului şi reacţiunii, 
oameni politici precum Cuza sau reprezentanţii partidelor politice de la 
putere au refuzat Bisericii Ortodoxe să aibă un rol activ în modernizarea 
României, luându-i toate instrumentele prin care aceasta se putea insera în 
domeniile social, cultural şi economic. Pe de o parte, părăsind modelul 
central-european al fondurilor religionare25, Cuza a desfiinţat Casele 
centrale de la Iaşi şi Bucureşti26, contopindu-le cu Trezoreria Statului, 
acţiune echivalentă cu o adevărată deturnare de fonduri27. în al doilea 
rând, au fost desfiinţate şcolile confesionale, chiar seminariile şi facultăţile 
de teologie intrând sub controlul guvernamental; au fost secularizate 
averile mănăstireşti, iar structurile de stat şi-au asumat nu numai controlul 
vieţii economice ale Bisericii, ci chiar şi aspecte care în mod tradiţional 
erau de competenţa exclusivă a clericilor, potrivit canoanelor28. în al 
treilea rând, Cuza a încercat să subordoneze Biserica direct Domnului care 
urma să numească pe episcopi, pentru ca în 1872 să apară un regulament 
prin care parlamentarii aveau un rol covârşitor în alegerea acestora, iar 



ministrul de Culte a obţinut dreptul de a participa (şi practic de a conduce) 
sesiunile Sf. Sinod29. Aflată sub strict control guvernamental şi fiind lipsită 
total de surse financiare, Biserica Ortodoxă din Vechiul Regat a fost pusă 
în imposibilitate de a-şi construi o politică proprie, coerentă în domeniul 
social, cultural, economic şi chiar naţional, devenind de multe ori ecoul 
altor instanţe de autoritate. 

Această slăbiciune a fost conştientizată de numeroşi oameni ai Bisericii şi 
laici, care au subliniat valoarea şi rolul acestei instituţii în toate planurile, 
optând pentru acordarea unor largi autonomii acesteia30. 

Realizarea României Mari şi înfiinţarea Patriarhiei Române în urma 
unificării tuturor Bisericilor ortodoxe din provinciile istorice româneşti, 
sub conducerea unui singur Sinod dădea speranţe că situaţia se va 
îmbunătăţi. în timpul discuţiilor în jurul Legii şi Statului de organizare şi 
funcţionare a BOR din 1925, s-au invocat adesea legiuirile şaguniene drept 
un posibil model de structurare a unei Biserici puternice şi autonome31. 
Din păcate, oamenii politici care deţineau majoritatea în parlamentul de 
atunci, adepţi ai unui centralism excesiv şi temător faţă de orice formă de 
subsidiaritate32 au impus un statut care s-a dorit, la modul declarativ, o 
sinteză între modelul de organizare bisericească din Vechiul Regat şi cel 
din Ardeal33. A rezultat un amestec nefericit care nu a permis dezvoltarea 
Bisericii ca o instituţie puternică şi autonomă. în primul rând, cuvântul 
autonomie lipsea complet din lege şi statut, iar statul a avut grijă să-şi lase 
portiţe de amestec în două chestiuni esenţiale: alegerea ierarhilor şi 
gestionarea fondurilor financiare34. Trebuie precizat că unii ierarhi din 
Vechiul Regat, cum ar fi Vartolomeu Stănescu sau Visarion Puiu, s-au opus 
„democratismului de tip protestant" al statutului şagunian, dar au fost la 
fel de vehemenţi în ceea ce priveşte apărarea statutului de autonomie al 
Bisericii şi capacitatea acesteia de a-şi gestiona singură treburile în 
domeniul religios, cultural şi fundaţional (epitropii, asociaţii religioase, 
gestiuni financiare etc)35. Lipsurile acestui statut au apărut de timpuriu, în 
toată perioada interbelică existând dezbateri intense asupra revizuirii sale, 
discuţiile cristalizându-se în două direcţii clare: una de autonomie deplină 
a Bisericii, care să aibă capacitatea de a îndeplini acţiuni similare celor 
realizate de Biserica Catolică poloneză, iar cealaltă de a lega Biserica de 
stat36. Toate guvernările interbelice au acţionat cu consecvenţă în 
limitarea autonomiei Bisericii, atât cât exista. Revelatoare în acest sens 
sunt cuvintele lui Alexandru Lapedatu, ani la rând responsabil de viaţa 
cultelor din România. £1 afirma că din momentul în care românii sunt într- 
un stat unitar, nici o altă instituţie în afară de stat nu poate coordona viaţa 
naţională (în fapt viaţa socială)37, iar cel mai evidentă manifestare a 
acestei filosofii a fost desfiinţarea şcolilor confesionale din Ardeal. O nouă 
lovitură a primit autonomia Bisericii în timpul marii crize economice. 
Conform legii şi statutului Biserica trebuia să-şi asigure cele necesare din 
fonduri proprii, urmând ca statul doar să completeze nevoile financiare. 



Din motive istorice asupra căruia nu insistăm, BOR avea în perioada 
interbelică cele mai reduse mijloace financiare proprii, faţă de celelelate 
culte istorice din România, în raport cu numărul de credincioşi38. în 
timpul crizei economice, veniturile ecleziastice au scăzut dramatic, fapt 
care i-a făcut pe tot mai mulţi să ceară ca statul să-şi asume salarizarea 
integrală a clerului39. Ca urmare a doleanţelor repetate ale preoţilor, 
printr-o lege publicată în Monitorul Oficial nr. 101 din mai 1936 erau 
modificate articolele 19 şi 21 din Legea pentru organizarea BOR din 6 mai 
1925. Prin noile prevederi statul îşi asuma rolul de a asigura cheltuielile 
pentru întreţinerea cultului, a slujitorilor şi a aşezămintelor bisericeşti. 
Clericii deveneau funcţionari publici, bucurându-se de toate drepturile şi 
urmând a se supune „tuturor obligaţiilor specifice în statutul funcţionarilor 
publici numai în ceea ce priveşte plata salariului"40. O lege specială urma 
să fixeze normele generale de plată ale salariilor pe care preoţii le-au cerut 
analoage corpului didactic. O astfel de lege a fost votată abia în vara anului 
1945, de către guvernul Groza pentru a capta bunăvoinţa clerului41. 
Veritabil cal troian în curtea BOR, măsurile invocate au permis statului să 
devină tot mai îndrăzneţ în tentativa de a controla prin intermediul 
ministerului însărcinat cu rezolvarea problemelor cultelor o paletă tot mai 
largă din activităţile Bisericii în virtutea faptului că el finanţează. 
Regimurile politice care au urmat după 1938 şi-au adus propria contribuţie 
la creşterea controlului statului asupra Bisericii. Deşi fiecare dintre aceste 
guvernări promitea că rezolvă marile probleme ale Bisericii şi condamna 
regimul anterior pentru asuprirea la care fusese supusă instituţia 
eclesiastică, în realitate toate măsurile care au favorizat dominaţia statului 
au fost păstrate şi augmentate. 

Ca exemplu al celor spuse mai sus, amintim Decretul-Lege nr. 1629/1941 
referitor la organizarea şi funcţionarea Ministerului Culturii Naţionale şi 
Cultelor care modifica organizarea stabilită prin decretul din 1937, 
stabilindu-se un control mult mai mare al instituţiilor statului asupra vieţii 
bisericeşti. Sfătuiţi de reprezentanţi ai fostului regim, comuniştii au preluat 
întocmai toate mecanismele de aservire a Bisericii, create de guvernanţii 
interbelici. Decretul-Lege nr. 384 din 9 mai 1945 privind organizarea şi 
funcţionarea Ministerului Cultelor era copia aproape exactă a legii din 
1941, nerevenindu-se la forma mai liberală din 1937. 

Situaţia confuză generată în planul relaţiilor Biserică-stat a condus la 
dezvoltarea unui modus vivendi în afara cadrului legal stabilit, o 
importanţă deosebită având relaţiile de ordin personal între ierarhi şi 
oameni politici, prin care ierarhia solicita ajutorul politicienilor pentru 
rezolvarea problemelor stringente ale Bisericii. 

Cum viaţa politică românească era privită destul de prost, din pricina 
corupţiei şi a nivelului coborât al dialogului politic, implicarea preoţilor în 
politică a fost considerată ca o trădare a misiunii lor. Implicarea preoţilor 



în politică a fost o problemă care a preocupat opinia publică, iniţiindu-se 
chiar şi o dezbatere în presa vremii pe această temă. Dacă o parte a opiniei 
publice s-a manifestat ferm pentru ieşirea Bisericii din viaţa politică, altă 
parte, din contră, a afirmat că preoţii trebuie să participe la viaţa politică, 
dar în aşa fel încât prin prezenţa lor să impună o atitudine morală şi 
responsabilă. 

Implicarea preoţimii în transformarea morală a naţiunii a cunoscut mai 
multe forme de manifestare. Una dintre ele este cea iniţiată de episcopul 
Râmnicului, Vartolomeu Stănescu, care în 1935 a obligat pe toţi preoţii din 
cuprinsul eparhiei sale să iasă din partidele politice, corpul preoţesc 
urmând să voteze în mod solidar acea forţă politică care ar sprijini 
idealurile Bisericii. Intervenţia brutală a politicului a făcut să eşueze 
această iniţiativă, prin care se dorea instituirea Bisericii ca forţă morală în 
societatea românească42. 

O altă parte a preoţimii a căutat o mişcare politică prin care să se realizeze 
visul unei societăţi mai bune, în care să se ţină seama de valorile creştine şi 
interesele Bisericii. Dintre toate partidele politice, Mişcarea Legionară, 
prin discursul ei cu caracter quasireligios, s-a impus în conştiinţa multora 
ca o apărătoare a intereselor BOR. Apropierea unor clerici ortodocşi de 
Mişcarea legionară este o chestiune care trebuie în continuare cercetată. în 
baza datelor existente în arhivă ştim că din numărul de aproximativ 11.000 
clerici ortodocşi existenţi în anii '30, preoţi înregimentaţi în Mişcarea 
Legionară au fost câteva sute (putem spune că procentul de preoţi legionari 
respectă procentul de aderenţi pe care Mişcarea Legionară 1-a avut în 
societatea românească)43. Procentul aparent mai mare de preoţi legionari 
se datorează discursului liderilor legionari care se adresau cu precădere 
acestui corp social. Această realitate exclude utilizarea abuzivă a noţiunii 
de „ortodoxism", prin care se înţelege o ortodoxie militantă din punct de 
vedere politic, înfrăţită până la identitate cu Mişcarea legionară, 
„ortodoxism" pe care azi unii îl apropie de talibanismul islamic44. 
Stereotipul echivalenţei dintre „preot ortodox" - „legionar" se va întări 
considerabil în timpul regimului comunist, Securitatea găsind în el un bun 
motiv pentru arestarea sau îndepărtarea unui număr important de clerici. 
Mai nou, el a fost preluat, ca atare, şi de o parte a istoriografiei actuale. De 
fapt, originea acestui stereotip se află în preocupările regelui Carol al II-lea 
de a lichida baza de mase a Mişcării legionare, printre victimele 
percheziţiilor şi anchetelor Siguranţei fiind şi numeroşi clerici45. După 
rebeliunea din ianuarie 1941, Ion Antonescu, cu suspiciunea-i 
binecunoscută, va verifica toate mănăstirile, seminariile şi facultăţile de 
teologie în căutarea adepţilor legionari46. Intrarea unor foşti legionari 
activi în mănăstiri după 1944 nu a făcut decât să definitiveze şi să 
întărească acest stereotip47. Protestelor Bisericii la adresa politicului 
referitor la propria situaţie, li s-au adăugat abordări intelectuale în spiritul 
creştinismului social. Această nouă viziune afirma neimplicarea Bisericii în 



politică, dar apăra dreptul acesteia de a superviza dezvoltarea societăţii pe 
baze sănătoase, în care dimensiunea creştină trebuia să aibă un rol de 
frunte. Toate aceste tendinţe şi curente, deşi puternice şi dinamice, nu vor 
reuşi să modifice în mod esenţial realitatea tristă a unei Biserici „slabe", 
slăbiciune datorată lipsei de resurse şi mijloace, situaţie datorată în bună 
măsură factorului politic. Din acesta cauză, regula funcţionării de facto a 
relaţiei stat-Biserică au fost relaţiile personale amintite mai sus, în timp ce 
în plan discursiv s-a instaurat vulgata unităţii de aspiraţii şi acţiune dintre 
Biserică şi stat, a idealului comun, vulgata pe care ierarhii au fost obligaţi 
să o repete în interesul Bisericii, păstrând însă speranţa că un nou regim 
politic va aduce o situaţie mai bună48. în concluzie, dacă evaluăm 
elementele pe care BOR putea conta în lupta cu regimul comunist, 
observăm că ele nu erau prea multe, date fiind dificultăţile istorice (nu 
ecleziologice, cum susţine Olivier Gillet) de care Biserica suferea în prima 
jumătate a secolului XX. Lipsit de resurse şi de un feedback consolidat 
între Biserică şi credincioşi de tipul celui existent în Polonia, patriarhul 
Justinian s-a văzut obligat să rezolve o situaţie care şi aşa nu era 
mulţumitoare. 

5 

Biserica Ortodoxă Română în perioada 1944 - 1947 

Când evaluăm atitudinea BOR faţă de regimul politic din perioada 1944- 
1947, trebuie să ţinem seama, alături de elementele invocate în capitolul 
precedent, şi de următoarele aspecte: 1. prezenţa BOR pe frontul din Est, 
prin Misiunea Ortodoxă Română din Transnistria49; 2. caracterul de 
membru al alianţei antifasciste pe care 1-a avut URSS; 3. nerecunoaşterea 
cobeligeranţei României în războiul împotriva Germaniei; 4. triumful 
„democraţiei" ca valoare universal acceptată după război. Având în vedere 
aceste elemente, putem spune că BOR ca s-a aflat într-o situaţie foarte 
delicată fată de autorităţile sovietice. Acestea, cunoscând influenta de care 

se bucura BOR în rândurile credincioşilor, a căutat să menajeze 
sentimentele religioase ale românilor, mai ales că politica faţă de biserică se 
schimbase şi în URSS. Ierarhii BOR cunoşteau foarte bine situaţia grea a 
vieţii religioase din URSS şi s-au temut permanent ca nu cumva această 
situaţie să nu se repete şi în România. Tocmai de aceea, aceştia au acceptat 
întâlniri cu reprezentanţi ai autorităţilor sovietice şi ai Bisericii Ruse. Nici 
nu puteau face altfel, atât timp cât URSS era parte a marii alianţe 
antifasciste. în acelaşi timp, documentele arată că toţi oamenii Bisericii au 
sperat că aliaţii occidentali nu vor lăsa România în mâinile lui Stalin. Prin 
urmare, perioada 1945-1948 are acest caracter dual, pe de o parte 
încercarea de a păstra relaţii bune cu marele vecin de la Răsărit, iar pe de 
altă parte contacte permanente cu trimişi ai anglo-americanilor, dar şi ai 
Vaticanului50. 

în acelaşi timp, teologii ortodocşi îşi puneau problema viitorului societăţii 
româneşti în noul cadru „democratic". Evident, date fiind împrejurările 



istorice, în România s-a instalat foarte curând „democraţia populară" de 
tip sovietic, însă, cel puţin în anii 1944-1946, când situaţia era echivocă, 
apar numeroase articole scrise de intelectuali şi prelaţi ortodocşi care 
vorbesc despre valorile democraţiei creştine în spiritul celor subscrise în 
Occident de Luigi Sturzo sau Jacques Maritain. Amintim în acest sens pe 
preoţii Constantin Galeriu51, Haralambie Rovenţa52, pe profesorii Teodor 
M. Popescu53, Lazăr Iacob54 ş.a. De exemplu, în studiul preotului profesor 
Haralambie Rovenţa, intitulat „Omul lui Hristos", este realizată o elegantă 
incursiune a modului în care omul natural intră în comuniune cu Hristos, 
devenind apoi un adevărat colaborator al lui Dumnezeu în opera de 
transfigurare a lumii. Autorul este convins că fără Hristos nu-i posibilă nici 
o construcţie socială a lumii, deoarece numai creştinismul sădeşte în 
oameni acele principii care stau la baza unei autentice armonii sociale: 
„valoarea omului", „iubirea de aproapele", „caritatea", „conştiinţa şi 
interesul aproapelui", victoria asupra răului prin intermediul binelui55. 

Consolidarea autorităţii partidului comunist a limitat treptat acest tip de 
abordări care mergeau spre căutarea unei soluţii de supravieţuire a 
Bisericii, care se axează pe două coordonate: 1. ce rol mai are Biserica într- 
o societate atee şi 2. care sunt limitele activităţii sale. O asemenea abordare 
găsim la profesorul Lazăr Iacob care, pe de o parte, afirmă în mod viguros 
identitatea Bisericii şi a misiunii ei spirituale şi, în acelaşi timp, construieşte 
„mai multe frontiere" utile în stabilirea unor raporturi corecte cu puterea 
politică, inclusiv cea comunistă. 

Elaborată de pe poziţiile simfoniei bizantine, abordarea profesorului Iacob 
se rezumă în esenţă la: neutralitate în domeniul politic şi afirmarea 
valorilor credinţei fără ştirbirea acesteia56. 

Din nefericire, autorităţile politice comuniste nu au dorit o Biserică neutră, 
ci planul puterii comuniste era să creeze o Biserică colaboratoare. 

Model sovietic şi ucenicie românească în domeniul politicii religioase (1944- 
1949) 

Cadrele ideologice şi instituţionale ale statului comunist în ceea ce priveşte 
domeniile Religie şi Biserică au fost desăvârşite în anul 1949, când avem 
documente clare ale Securităţii care reglementează întreaga activitate a 
organismului represiv în domeniul religios. Până atunci trebuie să vorbim 
de o strategie a partidului comunist care se înscrie în strategia generală de 
cucerire a puterii şi a preluării controlului asupra întregii societăţi 
româneşti. Comuniştii români în frunte cu Gheorghiu-Dej nu au ascuns că 
sunt adepţii tezei leniniste, a caracterului ateist al doctrinei comuniste şi a 
obligaţiei membrului de partid de a milita pentru această idee. Ei s-au opus 
astfel de la început ideii social-democraţilor care acceptau că membru de 
partid este liber să creadă sau nu în Dumnezeu57. Atitudinea tranşantă din 



punct de vedere ideologic a fost „îndulcită" prin afirmarea faptului că 
partidul comunist respectă libertatea de credinţă, că recunoaşte rolul social 
pe care Biserica îl poate juca. Motivele erau electorale, dovada cea mai 
evidentă în acest sens fiind discursul ţinut personal de Gheorghiu-Dej 
înaintea alegerilor din noiembrie 1946, în care afirma limpede că Biserica 
nu va fi separată de stat, iar membrii clerului îşi vor lua pe mai departe 
salariul de la stat, „singura" condiţie fiind ca ei să nu se manifeste ostil la 
adresa regimului58. Această strategie electorală a făcut ca România să fie 
un caz rar în lagărul comunist, prin faptul că nu există nici o lege care să 
stipuleze în mod expres, formal, separarea Bisericii de stat. Pentru că 
liderii comunişti nu prezentau suficientă încredere ca vectori ai acestui 
discurs proBiserică, s-a recurs la serviciile unui personaj a cărui activitate 
în domeniul relaţiilor stat-biserică trebuie reevaluată. Este vorba de Petru 
Groza, liderul Frontului Plugarilor, fiu de preot din Băcia Hunedoarei şi 
vechi membru al Adunării Eparhiale şi Congresului Naţional Bisericesc de 
la Sibiu. 

El a fost mediatorul prin excelenţă care a încercat să aducă la un numitor 
comun interesele comuniştilor şi ale Bisericii, printr-o dialectică cel puţin 
interesantă, definită astfel: „Noua concepţie de viaţă este concepţia 
dialectică... Dialectica se caracterizează prin cel mai sever şi obiectiv 
realism... între marile realităţi ale vieţii se numără şi credinţa religioasă... 
Dialectica nu este potrivnică Bisericii. Operând numai cu realităţile vieţii, 
dialectica trebuie să ţină seama de această mare şi importantă realizare a 
vieţii, care este Biserica... Biserica nu se poate pune de-a curmezişul 
cursului dialectic-evolutiv al vieţii. Ea nu poate fi statică, iar dacă este nu 
poate rămâne astfel... Concepţia asupra dialecticii eu o îmbin şi o las 
străbătută de credinţă, căci eu sunt şi rămân un fiu credincios al Bisericii 
strămoşeşti, pe care o vreau la înălţimea vremurilor de acum. în unele 
convorbiri cu prietenii mei, dialecticieni şi ei, mi-am afirmat mereu această 
convingere şi le-am demonstrat mereu Ortodoxia ei dialectică"59. Nu 
insistăm pe sinceritatea de credincios de care a dat dovadă faţă de Biserica 
din care făcea parte. Vom ilustra doar celălalt aspect, de „patron" al unui 
guvern „democrat-popular" căruia trebuia să-i consolideze poziţia. 

Astfel, din stenograma şedinţei în cadrul căruia a fost definitivat 
programul Frontului Naţional Democratic (FND), la începutul anului 1945, 
când a venit vorba de reforma agrară, liderii comunişti au propus 
exceptarea de la expropriere a pământurilor mănăstireşti şi bisericeşti. Cu 
această ocazie Groza afirma: „La preoţime e foarte bine că se face lucrul 
acesta, vom scoate o puternică armă din mâna adversarului. Şi eu am avut 
de-a face cu preoţii şi am văzut cât contează aceştia. Şi când le vom spune 
că nu ne atigem de pământurile lor, îi vom electriza. în felul acesta noi îi 
putem scoate din mâna adversarului"60. 

Această poziţie a fost urmărită cu consecvenţă de guvernul FND, după 6 



martie 1945, încercându-se o campanie vastă de atragere a clerului ortodox 
de partea sa. Gestul cel mai vizibil a fost înfiinţarea Ministerului Cultelor, 
ca minister de sine stătător, cu instalarea în fruntea lui a unui preot, 
cunoscutul Constantin Burducea. Fost simpatizant al Mişcării legionare, 
acesta a încercat să pună în aplicare programul partidului comunist în 
domeniul religios. El trebuia să capteze pe preoţii ortodocşi şi să-i dirijeze 
de la partidele istorice către „partidele democratice", în special „Frontul 
Plugarilor" şi „Uniunea Patrioţilor", transformată ulterior în „Partidul 
Naţional Popular". 

Pentru a se coordona mai bine activitatea preoţilor simpatizanţi ai 
„grupărilor politice democratice" a fost creată şi „Uniunea Preoţilor 
Democraţi", care trebuia să participe activ la adaptarea Bisericii la „noul 
ritm al vieţii sociale"61. Chiar la instalarea sa, preotul Burducea sa 
dezlănţuit împotriva „insinuărilor inamicilor poporului", conform cărora 
„FND este fără Dumnezeu". într-un amestec de comunism şi legionarism, 
Burducea afirma că Frontul luptă pentru înfrăţirea tuturor oamenilor, 
pentru aplicarea Evangheliei în viaţa oamenilor. Printre obiectivele 
prioritare ale Ministerului Cultelor se aflau: echivalarea salariilor 
preoţilor cu cele ale corpului didactic, acordarea a încă două gradaţii, 
defascizarea clerului, restabilirea egalului tratament al tuturor cultelor şi 
nimicirea focarelor de fascism din şcolile teologice62. în aprilie 1945 era 
anunţată adoptarea sistemului de salarizare a corpului didactic, în cazul 
preoţilor introducându-se şi gradaţia de merit. Astfel, era rezolvată, chiar 
de către guvernul comunist, o cerinţă pentru care asociaţiile de preoţi se 
luptaseră ani de zile63. Se mai promitea refacerea tuturor lăcaşurilor de 
cult afectate de bombardamente şi o nouă lege a recrutării prin care tinerii 
teologi să fie scutiţi de serviciul militar64. Aceste măsuri au atras iniţial o 
serie de preoţi de partea guvernului65. 

în acelaşi timp, aceste măsuri binevoitoare au fost completate cu 
ameninţări şi presiuni exercitate prin arestarea şi internarea în lagăre a 
preoţilor „fascişti". Amintim aici lagărele de la Slobozia, Caracal, Lugoj 
sau Tg. Jiu66. Abuzurile şi arbitrariul acestor măsuri a îngrijorat ierarhia, 
care a contactat ministerul de resort pentru rezolvarea problemei. Condiţia 
pentru începerea unui dialog a fost convocarea unei sesiuni a Sf. Sinod la 
care să ia parte şi ministrul cultelor. în ciuda reticenţelor manifestate de 
patriarhul Nicodim Munteanu, acest sinod a avut loc începând din data de 
30 iulie 1945. Cu această ocazie s-au făcut noi promisiuni Bisericii, s-au dat 
asigurări că în comisiile de epurare a clerului înfiinţate de Minister se va 
lucra obiectiv, iar clericii din lagăre vor fi eliberaţi. în încheierea sinodului, 
a fost dată o pastorală prin care ierarhia îşi exprima speranţa că relaţiile 
dintre Biserică şi stat vor evolua sub auspicii favorabile. 

Lucrurile s-au schimbat după 21 august 1945, o dată cu declanşarea grevei 
regale. Din acest moment ierarhia şi preoţii devin mult mai prudenţi şi 



critici la adresa guvernului, întreaga ostilitate a clerului îndreptându-se 
împotriva lui Constantin Burducea67. în încercarea de a salva situaţia, 
guvernul a anunţat în luna septembrie că vor fi eliberaţi toţi clericii din 
lagăre şi îşi vor putea relua posturile din parohii. în plus, a fost iniţiat un 
congres general al preoţilor în perioada 16-17 octombrie 1945. Congresul a 
fost deschis în mod solemn de patriarhul Nicodim, obligat să participe, şi 
de primul ministru P. Groza, care a ţinut un discurs patetic în care a 
subliniat cât de apropiat este guvernul de Biserică, încheind prin citirea 
teatrală a deciziei de repunere în drepturi a clericilor îndepărtaţi din 
serviciu pe baza legii de purificare a aparatului de stat68. 

Cu toate acestea, congresul a fost considerat un eşec, iar Burducea a căzut 
în dizgraţie, recomandându-i-se să-şi ia un „concediu", timp în care 
ministerul a fost condus de P. Groza69. Introducerea a doi reprezentanţi ai 
partidelor istorice în guvernul Groza a trezit o nouă speranţă în rândurile 
clerului ortodox, care s-a îndepărtat tot mai mult de grupările zise 
democratice. Din acest motiv, a fost adoptată o nouă strategie, prin 
numirea în funcţia de ministru al cultelor a lui Radu Roşculeţ, membru al 
PNL-Tătărăscu. După alegerile din noiembrie 1946, el a produs o 
adevărată „liberalizare" a Ministerului, prin numirea masivă de 
tătărăscieni, dar acest lucru nu a însemnat şi o uşurare a presiunilor 
asupra BOR, ci din contră. încă din iulie 1946, prin legea electorală şi legea 
pentru organizarea reprezentării naţionale, era suprimat Senatul, din care 
făcuseră parte, ca membri de drept, mitropoliţii şi episcopii eparhioţi ai 
BOR. în noul parlament nu mai era decât de o mână de clerici de rang 
inferior, majoritatea „democraţi", care nu au făcut nici o opoziţie în faţa 
măsurilor luate în domeniul legislativ. Cu implicarea masivă a 
tătărăscienilor, Adunarea Deputaţilor va adopta în mai 1947 două proiecte 
de legi: Legea nr. 166 pentru punerea în retragere a membrilor cultelor şi 
Legea nr. 167 pentru modificarea art. 2, 9 şi 12 din legea pentru 
organizarea BOR. Conform legii nr. 166, preoţii şi diaconii Bisericilor 
Ortodoxă şi Greco-catolică erau puşi în retragere din oficiu la împlinirea 
vârstei de 70 de ani. Arhiereii vicari, episcopi, arhiepiscopii şi mitropoliţii 
BOR „deveniţi improprii funcţiei lor din cauza unor invalidităţi fizice sau 
de altă natură" erau puşi în retragere la cererea Ministerului Cultelor, în 
urma avizului unei comisii speciale formate dintr-un delegat al 
Ministerului Cultelor, ca preşedinte, un magistrat, delegat de Ministerul 
Justiţiei şi un delegat al Sf. Sinod. Chiriarhii eparhiilor desfiinţate se 
puneau în retragere din oficiu, iar patriarhul BOR era exceptat de la 
prevederile acestei legi70. 

Legea nr. 167 prevedea în articolul 2 modificarea prevederii din legea din 
1925, conform căreia adunările eparhiale se formau prin votul tuturor 
credincioşilor, bărbaţi majori din parohie. Conform noii legi „locurile 
rămase vacante prin deces, prin strămutarea domiciliului sau reşedinţei în 
afara eparhiei, prin lipsa nemotivată la două sesiuni consecutive, prin 



demisii, prin condamnări de drept comun se vor constata şi completa de o 
comisie, care va funcţiona la fiecare eparhie. Comisia va fi compusă dintr- 
un reprezentant al chiriarhului respectiv sau locţiitorului său, un 
reprezentant laic al Ministerului Cultelor şi un reprezentant al adunării 
eparhiale prin tragere la sorţi... comisia va propune câte o singură 
persoană pentru completarea fiecărei vacanţe. Persoana propusă de 
comisie va trebui să aibă agrementul motivat al Ministerului cultelor"71. 

în sfârşit, prin articolul 3 se completa lista mirenilor membri de drept în 
colegiile electorale, alături de cei menţionaţi în legea din 1925, fiind 
prevăzuţi: vicepreşedintele Consiliului de Miniştri, miniştrii secretari de 
strat şi subsecretari de stat (în toate cazurile, la alegerea episcopilor 
membrii Adunării deputaţilor, bărbaţi ortodocşi aleşi în eparhia 
respectivă, iar în cazul mitropoliţilor, bărbaţi ortodocşi din circumscripţia 
electorală a mitropoliei respective). Motivaţia adoptării acestei măsuri a 
fost că cel puţin o perioadă nu se puteau organiza alegeri generale pentru 
adunările eparhiale. 

Controlul comunist asupra cultelor s-a accentuat din 1948, când ideile 
comuniste în acest domeniu au avut posibilitatea să se exprime plenar. 
Dincolo de cadrul legislativ şi instituţional stabilit, trebuie descifrată 
„filosofia" care a stat în spatele deciziilor luate şi, în acest sens, trebuie să 
ţinem seama de două aspecte: 1. caracterul ateu al regimului, fapt care a 
făcut să se adopte numeroase măsuri cu caracter antireligios şi 2. 
conceperea Bisericii ca o instituţie a societăţii care, într-un fel sau altul, era 
datoare să se integreze în viaţa acesteia, într-un anume mod. Această 
dualitate explică atitudinea aparent contradictorie între recunoaşterea 
existenţei unei instituţii menite să gestioneze treburile religioase şi lupta 
declarată împotriva religiei, politică de stat şi datorie permanentă a 
fiecărui membru de partid. 

Atunci când citim stenogramele CC al PMR observăm suficiente 
similitudini cu discursul sovietic în ceea ce priveşte Religia şi Biserica. în 
cazul românesc a existat însă un pragmatism mai ridicat, nefiind 
consemnată acea obstinaţie sovietică fată de eliminarea credinţei religioase 

din sufletele oamenilor cu orice preţ. Liderii comunişti români au privit 
această chestiune mai mult din perspectiva puterii, adică în ce măsură 
instituţia bisericească poate să fie un concurent al partidului în societatea 
românească72. Rezolvarea acestei probleme a urmat o schemă de inspiraţie 
sovietică definitivată în anii celui de-al doilea război mondial de către 
Stalin. 

în acest scop, liderul sovietic a scos la suprafaţă în 1943 o structură 
bisericească ortodoxă aproape complet distrusă, pe care a încercat să 
folosească ca un vector de influenţă în sud-estul Europei şi nu numai. S-a 
început o campanie amplă de promovare în exterior a unei imagini de 



deplină libertate a conştiinţei, URSS fiind prezentată drept locul ideal unde 
oamenii îşi pot exprima credinţa, fără a se renunţa în interior la controlul 
asupra cultelor şi vieţii religioase. Deoarece ierarhii ortodocşi ruşi 
proveneau din vechile elite ţariste, ei vor face permanent obiectul 
suspiciunii KGB-ului, care va profita de noua campanie antireligioasă a lui 
Hruşciov, începută în 1958, pentru a-i elimina aproape pe toţi. 

Conform mărturiilor unui fost agent KGB, Vasili Mitrokhin, serviciile 
secrete sovietice ar fi intenţionat, după terminarea acestui val de 
persecuţie, să înceapă o acţiune de infiltrare a Bisericii cu agenţi încă de la 
nivelul învăţământului seminarial. De exemplu, Mitrokhin invocă o 
directivă secretă a KGB din 1961, în care se arăta: „Peste 600 de persoane 
studiază în două facultăţi ecleziastice ale Patriarhiei Moscovei şi în cele 
cinci seminarii ecleziastice. Acestea trebuie aservite KGB-ului. Este necesar 
să infiltrăm oamenii noştri printre studenţii acestor instituţii, astfel încât 
ulterior ei să influenţeze starea de lucruri din Biserica Ortodoxă Rusă şi să 
exercite o puternică înrâurire asupra credincioşilor"73. Dar nu numai 
Biserica Ortodoxă Rusă beneficia de acest tratament. într-un document 
din 1962 se arăta că şi diocezele catolice, Biserica armeană, culte 
neoprotestante erau infiltrate în poziţii de conducere de KGB74. 

Scenariul prezentat de fostul spion KGB reprezintă cea mai radicală formă 
de amestec al serviciilor secrete (implicit a regimului) în cadrul instituţiilor 
ecleziastice. Pe scurt, acesta invocă următoarele: Bisericile au devenit 
unelte ale serviciilor secrete, iar ierarhii „goarne ale puterii", care 
influenţau de pe poziţia lor pe credincioşii care îi păstorea. Dar chiar şi 
Mitrokhin oferă anumite elemente prin care arată că a fost imposibil ca 
scenariul să fie jucat până la capăt. Sunt arătate cazuri de ierarhi care, deşi 
agenţi KGB, nu au putut să facă răul în măsura în care li se cerea75, iar 
renaşterea remarcabilă a Ortodoxiei ruseşti de după 1990 arată că Religia 
şi instituţiile pe care o reprezintă scapă în ultimă instanţă influenţei 
planului lumesc. Din pricina penuriei de informaţii din România şi a ideii 
că tot ce se petrece în URSS se repetă identic şi la noi în ţară, emigranţi, 
dizidenţi şi istorici au considerat că scenariul de tip Mitrokhin se 
reproduce şi în cazul românesc. De aici există folclorul despre clericii cu 
epoleţi, fapt amintit de diferiţi istorici în cazul sovietic, dar nedocumentat 
până acum în cel românesc. Ca o paranteză, numeroşi autori români nu 
utilizează cum trebuie noţiunile de „ofiţer de Securitate", „rezident", 
„agent de influenţă" şi „informator", mai ales că semnificaţiile lor sunt 
sensibil diferite în terminologia Securităţii (în cazul DIE au cu totul altă 
semnificaţie). 

Revenind la comparaţia cu modelul sovietic (de fapt la cel imaginat de 
Mitrokhin) trebuie spus că în România nu a existat o inginerie atât de 
radicală, precum cea operată de regimul sovietic. La noi, toţi cei care au 
ajuns în funcţii episcopale au făcut parte din generaţia de dinainte de 1948. 



în plus, în România s-a petrecut un fapt care a devenit un obiect de reproş 
la adresa ierarhilor BOR: nici un episcop ortodox nu a intrat în temniţele 
comuniste, aceasta în timp ce în URSS sute de episcopi au cunoscut ororile 
Gulagului. O posibilă explicaţie a acestei situaţii este următoarea: 
comuniştii români au nuanţat într-un mod propriu strategiile sovietice din 
domeniul religiei, în sensul în care nu au urmărit cu orice preţ distrugerea 
totală a religiei, ci să controleze în primul rând fenomenul religios astfel 
încât acesta să nu devină un pericol pentru regim. în acest scop, ei au dorit 
să creeze un simulacru de Biserică, unde să se îndrepte sentimentele 
religioase ale poporului şi să elimine pe cât posibil cultele „marginale" sau 
grupările religioase radicale. în această chestiune s-a ţinut seama, printre 
altele, şi de elementul naţional, trasându-se scenarii separate pentru 
români şi maghiari. Bunăoară, în cazul Bisericilor „româneşti", s-a adoptat 
soluţia desfiinţării Bisericii Greco-Catolice şi subordonarea Bisericii 

Ortodoxe. Acest „joc de rol" trasat de către puterea comunistă a fost prea 
puţin observat în lucrările istoriografice. Prin urmare, faptul că ierarhii 
ortodocşi nu au cunoscut temniţele comuniste se explică prin „scenariul" 
care le-a fost rezervat, diferit de cel al greco-catolicilor76. 

Foarte abili, comuniştii români au preluat tema interbelică a „Bisericii 
naţionale" şi a unităţii de credinţă a întregului popor român, căutând să o 
folosească pentru slujirea propriilor interese. Deoarece Biserica Greco- 
Catolică era considerată mai periculoasă, în virtutea legăturilor ei cu 
Vaticanul, iar BOR mai uşor de controlat prin mecanisme deja create de 
puterea politică în perioada interbelică, s-a considerat că soluţia cea mai 
bună pentru comunişti este înglobarea „de bună voie" a greco-catolicilor în 
cadrele BOR, iar aceasta din urmă să devină un simulacru, un ersatz 
religios, care aparent să satisfacă nevoile religioase ale credincioşilor, dar 
în fapt să fie o slujitoare obedientă a puterii. Iată cum în mod paradoxal 
comuniştii români deveneau legatarii dezbaterilor interbelice în chestiunea 
unificării bisericeşti, discursurile epocii fiind extrem de revelatoare în acest 
sens77. Cele spuse mai sus se referă la Biserici ca instituţii. Cât priveşte 
modul în care au fost tratat fenomenul religios în general, lupta împotriva 
sentimentului religios a fost şi în România destul de intensă, măsurile 
adoptate în acest sens fiind calchiate după legislaţia sovietică. Şi la noi s-au 
scris lucrări care fundamentau „ateismul ştiinţific şi preeminenţa 
materialismului în dauna idealismului religios", s-au creat organisme de 
promovare a ateismului, s-au dezvoltat forme şi metode de propagandă 
„ştiinţifico-ateistă". Ateiştii români au avut un îndrumar în Călăuza 
ateistului, tradus şi publicat în România în 1961, în care se aflau descrise 
„metodele complete de luptă ateistă". Cu toate acestea, trebuie subliniat că 
la noi activităţile cu caracter militant- ateist nu au avut amploarea celor din 
URSS. Nu au existat de exemplu profanări de sfinte moaşte, autorităţile 
evitând să stârnească revolte inutile. La fel ca în URSS, alături de acţiunile 

cu caracter propagandistic au fost adoptate măsuri legislative, care au 
limitat prezenţa cultelor în spaţiul public. Această legislaţie, dezvoltată cu 



precădere din anul 1948, deşi pomenită frecvent, nu a fost până acum 
analizată în mod profund. Bunăoară, modificările la Legea Cultelor din 2 
martie 1948 nu au avut o semnificaţie ieşită din comun, noul text al 
jurământului pe care clericii trebuiau să-1 depună la investire fiind aceeaşi 
cu cel de dinainte de 1947, singura diferenţă fiind că Prezidiul RPR lua 
locul Regelui, potrivit noii ordini politice. De altfel, toate cultele religioase 
din România, fără excepţie, au depus acest jurământ, recunoscând astfel 
legalitatea noului regim78. Strategia guvernului comunist în domeniul 
legislaţiei religioase a constat în aducerea tuturor cultelor din România la 
un numitor comun, cel mai de jos, care să ofere avantaje maxime statului. 
Paradoxal sau nu, acest „minim" era dat chiar de statutul BOR. Nu 
întâmplător, cultul care a protestat cel mai vehement la adresa noilor 
măsuri a fost cel catolic, deoarece acesta pierdea o serie întreagă de 
drepturi consfinţite prin Concordatul din 1927. BOR lipsită de şcoli proprii 
şi proprietăţi importante nu prea a avut ce reproşa unei legislaţii care nu 
era, în cazul ei, mult diferită de cea interbelică. 

Noua lege a cultelor din 4 august 1944 (Decretul nr. 177) nu era radical 
diferită de legea anterioară, dar se accentuau anumite mecanisme de 
control din partea statului79. în esenţă, nu legea era periculoasă, ci spiritul 
în care aceasta urma să fie pusă în practică. Acest „spirit" îl putem lesne 
sesiza în comentariul făcut de ministrul Cultelor, Stanciu Stoian, la 
articolul 33. Acesta prevedea: „Contravenirea la legile care privesc ordinea 
democratică a RPR poate atrage, în total sau în parte, retragerea 
subvenţiilor acordate de stat. Deserventii cultelor, care au atitudini 
antidemocratice, vor putea fi scoşi din buget"80. Explicaţia Ministrului 
Cultelor suna aşa: „în marea majoritate a ţărilor moderne din lume 
Biserica este despărţită de stat. în RPR, cultele cu un număr mai mare de 
credincioşi figurează în bugetul statului. Este o atenţie pe care statul 
înţelege să o aibă faţă de obştea credincioşilor acestor culte, care sunt şi 
contribuabili, dar ar fi nedrept şi ar însemna o jignire adusă însăşi acestor 
contribuabili, dacă cei care manifestă atitudini împotriva poporului şi a 
statului său de democraţie populară, ar fi susţinuţi în această acţiune de 
către stat"81. Prin urmare, statul înţelegea să ia anumite măsuri în cadrul 
legislaţiei sale pentru a preveni pe viitor anumite manifestaţii ostile 
deghizate sub haina religiei. După cum se poate observa, măsura luată se 
adresa atât persoanelor individuale cât şi unor culte întregi, în condiţiile în 
care acestea erau Infiltrate şi înghiţite de către duşmanii regimului 
democrat-popular, care deturnau prin diferite mijloace scopul 
respectivului cult, acela de a sluji interesele poporului. 

De aici rezultă un nou aspect, deosebit de important: în România 
comunistă s-a negat permanent că ar exista persecuţie religioasă. Precum 
tovarăşii din URSS, comuniştii români afirmau că toate cultele se bucură 
de deplină libertate de expresie, măsurile represive luate datorându-se în 
mod exclusiv agitaţiilor politice sub haină religioasă. Aceasta a fost 



justificarea pentru autorităţi pentru a face nenumărate abuzuri şi a aresta 
şi condamna mulţi clerici, ţinta finală fiind instaurarea terorii în interiorul 
Bisericilor. Acestei represiuni „arbitrare" i s-au adăugat diverse măsuri 
administrative cu caracter punctual, care au limitat treptat posibilitatea de 
manifestare a credinţei în spaţiul public. 

Revenind după aceste precizări la problema rolului pe care urma să-1 joace 
BOR în cadrele noului regim, putem spune că puterea politică a dorit 
transformarea acesteia într-un instrument docil al voinţei sale, care, 
treptat, să devină o formă goală de conţinut, o Biserică vidată de 
spiritualitate, pe care să o ofere ca un miraj doritorilor de credinţă. Nici o 
stratagemă nu a fost lăsată la o parte: de la exercitarea de presiuni sub 
diferite forme până la adevărate „declaraţii de iubire" făcute de putere, 
acest lucru cu dublu scop: pe de o parte pentru a-i atrage pe cei creduli şi 
pe de altă parte de a-i face pe cei situaţi ferm pe poziţii anticomuniste să se 
îndepărteze de Biserică. Astfel se lămureşte pe deplin de ce nici un ierarh 
ortodox nu a fost închis: arestarea lui ar fi distrus mitul colaborării 
perfecte dintre Biserică şi stat. Din acest motiv s-au căutat permanent alte 
mijloace de rezolvare a problemei. Pentru exercitarea acestui control şi 
manipulări în noul cadru politic apărut după 1948, comuniştii de la 
Bucureşti au apelat la două instrumente uzitate cu mult folos în Uniunea 
Sovietică: cel administrativ reprezentat de Ministerul Cultelor, apoi, din 
1956, Departamentul Cultelor şi cel represiv, ca poliţie politică, cunoscut cu 
numele de Securitate. Aceste două instrumente vor deveni după 1948 „ochii 
şi urechile" slujitorilor altarului din România. Dacă prima instituţie avea 
un caracter oficial, lucrând în mod direct cu slujitorii prin reprezentanţii 
săi, atunci a doua, Securitatea, prin caracterul său încifrat, aplica 
represiunea la ordinul politic şi într-o interpretare de multe ori proprie, 
violentă, în scop coercitiv. Ministerul Cultelor de după 1948 era 
moştenitorul celui care funcţionase în perioada interbelică şi antonesciană. 
Deşi funcţiona după acelaşi principiu „supraveghează şi controlează", 
elementul inedit în cadrul politic comunist era instituţia inspectorului, apoi 
împuternicitului cultelor. Acesta, potrivit modelului de inspiraţie sovietică, 
era reprezentantul Ministerului pe plan local, fiind cel care putea transmite 
şi pune în practică ordinele de la Bucureşti, dar şi de a informa partidul, 
după cum se hotărâse în şedinţa Secretariatului CC al PMR din 25 
noiembrie 1948, în urma reacţiilor negative apărute la aplicarea noii legi a 
învăţământului din 4 august acelaşi an. Cum sintezele informative de multe 
ori erau confuze şi nerelevante din punctul de vedere al membrilor 
Biroului Politic, dar şi pentru un control strict al slujitorilor, s-a apelat la 
constituirea acestui corp care să funcţioneze la îndrumarea directă al 
partidului. 

Potrivit stenogramei şedinţei amintite, propunerea a venit din partea lui 
Gheorghiu- Dej, care considera necesar „formarea pe linie de partid, la 
Ministerul Cultelor, a unui organ care să se ocupe zi de zi de manifestările 



din sânul clerului şi să aibă permanent legătură cu Secretariatul; în fiecare 
judeţ să fie cineva care să ştie ce se întâmplă în biserici şi să poată informa 
partidul"82. Astfel, Ministerul Cultelor, cu întreg aparatul său din 
teritoriu, era îndrumat în activitatea sa de Secţia Administrativ-Politică 
din CC al PMR, cea care se ocupa cu controlul executării hotărârilor luate 
de partid83. 

înfiinţarea acestui corp al Ministerului Cultelor precum am spus era de 
inspiraţie sovietică, deoarece în fiecare reşedinţă eparhială din URSS era 
un astfel de reprezentant, la care, „la caz de nevoie, episcopul apelează 
pentru sprijinul autorităţii laice, sprijin ce se oferă în cadrul legilor", rolul 
său major fiind de „intermediar între biserica ortodoxă şi statul sovietic, 
precum şi acela de a aplana eventualele conflicte ce s-ar ivi între clerici şi 
mireni"84. Iniţiativa celor din conducerea superioară de partid nu făcea 
decât să aplice prevederile Decretului nr. 178 din 4 august privind 
organizarea şi funcţionarea Ministerului Cultelor, întro interpretare mai 
agresivă, unde la art. 11 se stipula că pentru „buna funcţionare a cultului 
ortodox" se exercită „dreptul de supraveghere şi control, prin inspectorii 
de control ataşaţi direcţiunii cultului ortodox"85. 

Astfel, începând cu ianuarie 1949, în teritoriu a fost trimişi inspectori de la 
Bucureşti, care trebuiau să-şi exercite atribuţiile pe o perioadă determinată 
şi în anumite arii de competenţă. Imediat, Securitatea a contactat 
informativ Ministerul Cultelor, „pentru a se stabili ce date s-au obţinut" 
despre cultele vizate. însă, comportamentul abuziv şi agresiv al acestor 
inspectori în relaţia cu slujitorii cultelor au stârnit furia patriarhului 
Justinian Marina care a intrat în conflict direct cu Ministerul Cultelor, 
promiţând discutarea acestei probleme la Comitetul Central al PMR86. 

Aici, trebuie remarcat şi faptul că aceste şicane la adresa patriarhului 
Justinian se înscriau în seria provocărilor făcute, pe de o parte cu prilejul 
instalării Comitetelor Provizorii locale, atunci când mulţi membri de 

partid au trecut la un val de prigoană asupra slujitorilor altarului87, iar pe 
de altă parte a conflictului care mocnea la vârful conducerii PMR între 
gruparea Pauker-Georgescu-Luca şi Gheorghiu-Dej. Vasile Luca nu privea 
cu ochi buni afinităţile pe care Dej le avea faţă de patriarhul Justinian şi 
astfel, în calitatea de responsabil direct al Cultelor în PMR88, încerca să 
provoace o stare de tensiune la vârful conducerii BOR. 

Cu toate acestea, instituţia inspectorului de la Ministerul Cultelor a căpătat 
un caracter permanent, potrivit modelului sovietic. în cadrul acestui corp 
au fost integraţi oameni care proveneau în majoritate din reţeaua 
informativă a fostelor servicii secrete, moşteniţi de Securitate, care 
deţineau posibilităţi de pătrundere informativă şi relaţii în mediile 
bisericeşti. Altfel spus, aceşti inspectori au fost lipiţi de către Securitate 
aparatului funcţionăresc din Ministerul Cultelor, astfel explicându-se rolul 



dublu care l-au jucat aceşti inspectori, pe de o parte de reprezentanţi ai 
Ministerului Cultelor, pe de altă parte de promotori ai planurilor 
Securităţii. Mai târziu, Ministerul, ulterior Departamentul, va căuta să 
specializeze oameni în această activitate cu trăsături specifice, dar, în 
majoritatea cazurilor, corpul acestor împuterniciţi a fost un „cimitir al 
elefanţilor", în care erau trimişi cei care deveniseră „nefolositori" în alte 
structuri de stat, partid sau Securitate. Acest fapt explică comportamentul 
adesea brutal şi lipsa abilitate a acestor împuterniciţi în relaţia cu clerul. 

Cu toate acestea, noii funcţionari teritoriali ai Ministerului Cultelor erau 
încă de la instalarea lor în „supravegherea informativă strict discretă" a 
Securităţii, potrivit unui ordin general aplicat cu începere din 15 octombrie 
194989. Aceşti împuterniciţi vor fi cei care prin activitatea lor în teren se 
vor implica în tot ce presupunea manifestare religioasă, încercând să aplice 
ordinele partidului; vor întocmi sinteze de informare către Minister şi vor 
aduce propuneri la „rezolvarea" diferitelor „probleme religioase". Practic, 
aceştia erau intermediarii între instituţia politică şi cea religioasă, prezenţa 
lor permanentă sugerând supravegherea continuă din partea statului. 
Bazaţi că sunt trimişi ai statului ei depăşeau adesea limitele noţiunilor de 
supraveghere şi control trasate prin acel modus vivendi stabilit între 
Biserică şi stat şi încercau să influenţeze viaţa religioasă din zonă nu numai 
în interesul statului, ci şi al lor personal. Provocările continue stârnite de 
aceşti împuterniciţi au constituit un motiv de îngrijorare pentru episcopi 
care au încercat prin diferite mijloace să le limiteze acţiunile. După cum 
vom arăta mai jos, însuşi Justinian a avut ani la rândul un conflict dur cu 
Ministerul Cultelor din pricina „nestăpânirii" acestor împuterniciţi, 
încercând să atrasă atenţia factorilor de decizie de la nivel central asupra 
acestei chestiuni. în cele mai multe cazuri împuterniciţii erau informatori 
ai Securităţii sau cei care semnalau informativ orice „dereglare" în 
manifestările cultelor din zona lor de competenţă, unii fiind chiar rezidenţi, 
având în subordinea lor o întreagă reţea informativă din mediile 
bisericeşti. In privinţa metodelor utilizate de braţul lung al Ministerului 
Cultelor în teritoriu de reţinut este nivelul la care lucra. împuterniciţii nu 
apelau direct la preoţi, ci la episcop, cel mult protopop, potrivit 
îndrumărilor date de ministrul cultelor în 1952: „Să combatem reacţiunea 
prin ierarhie" şi „contact strâns cu episcopiile, protopopiatele, pentru 
îndrumarea şi antrenarea ierarhiei şi prin ea a deservenţilor", acestea fiind 
cele mai bune soluţii de lichidare a oricărei opoziţii manifestate împotriva 
regimului. însă, atunci când era nevoie de „lămurirea" ierarhului, 
împuternicitul apela la preoţi „cu prestigiu" şi fideli partidului90. 

Altfel spus, atunci când împuternicitul avea misiunea de a exercita o 
presiune asupra episcopului, acesta o făcea cu ajutorul unui/unor clerici 
dispuşi să dea dovadă de fidelitate faţă de organul statului. Prin astfel de 
practici, împuternicitul instala o stare de insubordonare a 
clericului/clericilor faţă de episcop, deci o situaţie necanonică, de revoltă 



permanentă faţă de autoritatea episcopală. 

Securitatea, braţul înarmat al partidului, a constituit pentru cultele din 
România, în general, o instituţie de temut. La înfiinţarea în anul 1948, 
Securitatea era moştenirea Siguranţei, care după 1945 fusese comunizată 
în totalitate. La înfiinţarea acesteia s-a căutat ca în modul de organizare, 
funcţionare şi practici folosite să copieze cât mai mult din ceea ce se numea 
NKVD, poliţia politică de care Stalin se servea cu mult folos. Cu toate 
acestea, Securitatea comunistă avea în portofoliul său două mari atuuri: 
arhiva fostei Siguranţe şi a SSI-ului şi practicile dobândite în regimurile 
carlist şi antonescian, atunci când fosta Poliţie de Siguranţă promova o 
veritabilă poliţie politică. 

Cu acestea, Securitatea română pornea în activitatea sa împotriva cultelor 
cu un bagaj important atât informativ, cât şi profesional. Pentru urmărirea 
cultelor, comuniştii români au prevăzut ca Direcţia I, Serviciul III să se 
ocupe în mod permanent, Bisericii Ortodoxe fiindu-i rezervat Biroul 1, cu 
cele mai multe cadre. însă, normativul Securităţii în problema cultelor se 
va definitiva abia în anul 1949, atunci când partidul, în urma problemelor 
ivite cu scoaterea Religiei ca disciplină din învăţământul de stat şi a 
discuţiilor din Biroul Politic al CC al PMR, a elaborat o politică coerentă în 
această direcţie. După parcurgerea primelor etape importante din 
instalarea regimului comunist, anul 1949 a reprezentat pentru Securitate 
căutarea unor strategii adecvate în noul context politic, cunoaşterea 
„duşmanului de clasă" cu manifestările lui şi relaţia cu partidul-stat91. 

Evident, puterea nu-şi putea împlini planurile dacă nu găsea colaboratori 
în interiorul Bisericii, şi au existat din păcate clerici care au devenit în timp 
„democraţi convinşi". Cu toate acestea, găsirea unor persoane de încredere 
a însemnat o muncă anevoioasă. Organele de represiune, intrate în slujba 
partidului comunist, au făcut ample verificări pentru a se identifica 
persoanele dezirabile. Unul dintre puţinii care au întrunit de la început 
încrederea a liderilor comunişti a fost preotul Ioan Marina din Râmnicu 
Vâlcea. 

Ascensiunea preotului Ioan Marina în ierarhia ortodoxă La momentul potrivit 
vom discuta activitatea de patriarh a lui Justinian Marina. Deocamdată 
vom încerca să vedem felul în care a ajuns din preot slujitor la Râmnicu 
Vâlcea în cea mai înaltă demnitate a BOR şi să analizăm folclorul despre 
„popa de ţară incapabil", care doar prin „mila puterii" a devenit patriarh, 
etichetă lansată de unii clerici care nu vedea cu ochi buni această 
ascensiune. 

încă înainte de 1944 numele preotului Ioan Marina a fost vehiculat în 
mediile bisericeşti drept un posibil candidat pentru ocuparea unui scaun 
episcopal. Fără a fi un teolog de vârf, el avea totuşi o bună pregătire 



intelectuală şi experienţă în slujirea altarului, fiind de altfel pentru o scurtă 
perioadă director al Seminarului teologic din Râmnicu Vâlcea. Ceea ce la 
făcut remarcat în mediul preoţesc a fost capacitatea organizatorică 
excepţională, aspect dovedit prin numeroasele iniţiative pe care le-a avut, 
în nume propriu sau împreună cu mentorul său, episcopul Vartolomeu 
Stănescu al Râmnicului (1920-1938)92. Relaţia dintre preotul Marina şi 
chiriarhul său este puţin cunoscută şi cercetată, dar dacă comparăm 
activitatea lui Justinian în perioada patriarhatului cu proiectele iniţiate de 
vlădica Vartolomeu în perioada interbelică, observăm o continuitate de 
spirit. Mai precis, este vorba de implementarea valorilor creştinismului 
social şi de o transformare a structurilor instituţionale, astfel încât să se 
dezvolte ceea ce în perioada interbelică se numea „Biserica vie". în acest 
sens oferim două exemple. Primul, se referă la mult discutata „reformă 
monahală" iniţiată de Justinian după 1948, pe care unii au calificat-o drept 
o „comunizare a mănăstirilor". De fapt, a fost pus în practică proiectul 
experimentat de episcopul Vartolomeu Stănescu în eparhia Râmnicului în 
perioada interbelică, proiect prin care se dorea revenirea monahismului 
românesc la spiritul patristic, de îmbinare a muncii cu rugăciunea. Mai 
mult, episcopul de Râmnic nu a neglijat componenta pedagogică, 
dezvoltând la mănăstirea Bistriţa un seminar, care va deveni model de 
inspiraţie pentru seminariile monahale iniţiate de Justinian. Al doilea 
exemplu priveşte organizarea unor structuri financiare proprii ale 
Bisericii. în Anuarul Mitropoliei Olteniei din 1941, se precizează că „la 
stăruinţele depuse de preotul Ioan Marina" a luat fiinţă prima „bancă 
populară cooperatistă" din ţară. în acelaşi anuar se face un inventar 
complet al parohiilor din cuprinsul Arhiepiscopiei Craiovei în care se poate 
citi că parohia Sf. Gheorghe din Râmnicu- Vâlcea, în fruntea căreia se afla 
preotul Marina, era una dintre cele mai bine organizate şi înfloritoare93. 

Capacităţile de lider şi organizator ale preotului Marina au fost remarcate 
şi de partidele politice, care au încercat să îl atragă de partea lor. în 
general, Ioan Marina a urmat o politică de stânga, fiind membru al PNŢ şi 
un apropiat al lui Ion Mihalache. Dar, în acelaşi timp, a întreţinut relaţii 
bune cu toate celelalte grupări politice, casa sa devenind un centru al vieţii 
politice vâlcene. încrederea oamenilor politici s-a tradus în numeroasele 
recomandări făcute către structurile politice centrale de a accepta alegerea 
preotului Marina, (după ce ajunsese văduv şi în conformitate cu canoanele 
bisericeşti), ca arhiereu-vicar, mai întâi la Craiova, apoi ca episcop titular 
la Curtea de Argeş în primăvara anului 194494. Prin urmare, este 
explicabil de ce, în momentul în care s-a căutat o soluţie pentru adăpostirea 
lui Gheorghe Gheorghiu-Dej, evadat din lagărul de la Târgu Jiu, s-a optat 
pentru aducerea lui în casa preotului Marina. Practic, toţi liderii politici 
locali au considerat această soluţie ca cea mai potrivită. 

Nu cunoaştem ce s-a petrecut efectiv în zilele în care Gheorghiu-Dej a fost 
găzduit de preotul Marina, dar este cert că din acel moment liderul 



comunist va dovedi o încredere nestrămutată în preotul vâlcean. Asupra 
motivaţiilor care l-au făcut pe preotul Marina să accepte colaborarea cu 
Dej şi urcarea în ierarhia bisericească există numeroase opinii nesusţinute 
documentar, ci doar pe baza unor mărturii orale, la a treia sau a patra 
mână. Prin urmare, nu le vom lua în consideraţie aici, fie că sunt favorabile 
sau nu viitorului patriarh. Putem numai să constatăm înălţarea sa pe scara 
ierarhică şi activitatea sa de după investirea în treapta de întâistătător. 

Documentele sugerează că Justinian a fost o persoană agreată de regim, 
fapt care a făcut ca puterea să nu se opună alegerii sale ca arhiereu vicar în 
1946. Pe de altă parte, el a fost dorit în Moldova de mitropolitul Irineu 
Mihălcescu al Moldovei, care avea nevoie de un arhiereu-vicar tânăr şi 
dinamic, care să ajute la refacerea unui teritoriu devastat de război. 
Mihălcescu îl cunoştea pe preotul Marina din perioada când a activat ca 
locţiitor al Episcopiei Râmnicului (1938-1939), îi aprecia foarte mult 
calităţile organizatorice şi energia de care a dat dovada95. Prin urmare, i s- 
a părut a fi o soluţie pentru eparhia sa, cu atât mai mult cu cât avea şi 
agrementul guvernului. 

Fără îndoială, Justinian a desfăşurat o activitate prodigioasă în Moldova, 
pe nedrept contestată de unii istorici. Ceea ce a nemulţumit, inclusiv pe 
Irineu Mihălcescu, a fost „tenta comunistă" atribuită unora din acţiunile 
sale, cum ar fi distribuirea de ajutoare băneşti şi materiale, pe care 
Justinian le-a făcut în numele „Apărării Patriotice" organizaţie fantomă în 
spatele căreia se afla PCR. Se pare, că anumite atitudini 
proguvernamentale au existat în cazul lui Justinian, însă documentele care 
dau mărturie despre acestea sunt puţine şi partizane, astfel încât 
deocamdată este greu de evaluat activitatea lui reală. Zvonurile privind 
apropierea sa de regimul comunist s-au accentuat odată cu neînţelegerile 
apărute între Justinian şi mitropolitul Irineu. Şi în această chestiune 
informaţiile sunt puţine şi contradictorii, fiind greu de evaluat ce ţine de 
conflictul personal şi ce este tributar disputei ideologice. Documentele 
păstrate în arhivele Securităţii conturează o imagine politizată, a unui 
ierarh „reacţionar", Irineu Mihălcescu pe de o parte şi a unui arhiereu 
„devotat" Partidului comunist şi aliaţilor săi, Justinian pe de altă parte96. 
Scoaterea din scaun a mitropolitului Irineu şi alegerea ca mitropolit a lui 
Justinian au alimentat şi mai mult această teză, a cărei grad de adevăr este 
greu de apreciat în stadiul actual al cercetărilor. Cea mai presantă 
problemă a Bisericii în acei ani era succesiunea la tronul patriarhal, în 
condiţiile în care patriarhul Nicodim Munteanu era bătrân şi foarte 
bolnav. Pe de o parte moartea lui era dorită de comunişti97, deoarece el 
pusese numeroase piedici acţiunilor de infiltrare în Biserică organizate de 
aceştia, pe de altă parte au evitat să-1 scoată forţat din scaunul patriarhal, 
deoarece influenţa partidului asupra societăţii era departe de a fi 
consolidată98. Dintre posibilii candidaţi la funcţia de patriarh, trei se 
detaşau în mod deosebit: Justinian Marina, mitropolit al Moldovei din 



1947, agreat de Gheorghiu-Dej; Emilian Antal, locţiitor de mitropolit al 
Sucevei, sprijinit de Emil Bodnăraş şi Vasile Luca; al treilea fiind Nicolae 
Popovici, episcopul Oradei, exponent al taberei ardelene din Sf. Sinod, 
condusă de mitropolitul Nicolae Bălan şi susţinut, se pare, de Petru 
Groza99. Este foarte greu de delimitat în cadrul disputelor care au avut loc 
componenta personală de componenta ideologică, astfel că nu putem şti în 
mod clar cine a fost „comunist" şi cine „reacţionar". Documentele vremii 
conţin foarte multă manipulare, fiind produse adesea de reprezentanţii 
unei tabere adverse, care avea tot interesul să prezinte în culorile cele mai 
negre pe candidatul „inamic". însă, este sigur că, dincolo de toate 
rivalităţile, a exista o preocupare permanentă de a se găsi cea mai bună 
soluţie pentru salvarea Bisericii. Alegerea ca patriarh a lui Justinian în 
data de 24 mai 1948 (patriarhul Nicodim murise la 27 februarie) este de 
fapt rezultatul unui compromis între diversele tabere din interiorul 
Sinodului. Motivul era simplu: în fruntea Bisericii trebuia să fie o persoană 
agreată de regim, astfel încât presiunea asupra Bisericii să fie cât mai mică. 
Justinian a confirmat încrederea care i s-a acordat, elaborând în anii care 
vor urma o strategie complexă de supravieţuire, pe care o vom prezenta în 
cele ce urmeazălOO. 

Compromis, supravieţuire şi rezistenţă a Bisericii Ortodoxe în vremea 
patriarhului Justinian 

Termenii invocaţi în titlul capitolului sunt adesea utilizaţi în discuţiile 
despre atitudinea BOR faţă de regimul comunist, neexistând o unanimitate 
a punctelor de vedere în acest sens. Credem că fiecare noţiune luată în 
singularitatea ei nu poate să descrie plenitudinea relaţiilor stabilite în 
această perioadă între instituţia ecleziastică şi puterea comunistă. Acest 
lucru este cu atât mai valabil dacă privim Biserica ca pe un ansamblu în 
care s-au manifestat atitudini şi reacţii diverse, care au mers de la un 
colaboraţionism obedient la o rezistenţă fermă. însă, chiar şi în cazul 
singular al patriarhului Justinian este imposibil de definit, printr-un singur 
cuvânt, atitudinea sa faţă de regimul politic. Această imposibilitate i-a 
făcut pe unii să inventeze o noţiune nouă, cea de „justinianism". 
Justinianismul defineşte o strategie construită de geniul patriarhului, 
incontestabil în ceea ce priveşte capacitatea de negociere, care poate fi 
descrisă pe scurt astfel: existenţa unui obiectiv minim, anume 
supravieţuirea Bisericii, pe care Justinian a încercat, când condiţiile i-au 
permis, să-1 modifice într-un proiect de dezvoltare a Bisericii, de potenţare 
a capacităţilor acesteia deopotrivă în plan liturgic, cultural, social şi 
economic. în realizarea acestui obiectiv patriarhul a îmbinat într-o 
manieră originală compromisul cu rezistenţa, cedând în anumite domenii, 
considerate fie imposibil de apărat, fie prea puţin interesante pentru 
Biserică în acel moment şi căutând să reziste în acele puncte pe care le 
considera vitale. El a făcut o evaluare a capacităţilor Bisericii de a rezista 
în faţa regimului, a intereselor fundamentale pe care instituţia ecleziastică 



le avea şi, în funcţie de acestea, şi-a construit demersul. 

Punctele slabe ale BOR erau următoarele: lipsa unor resurse financiare 
proprii, absenţa unor structuri organizaţionale şi instituţionale (şcoli, 
spitale, organizaţii de caritate etc), care să permită o penetrare şi o 
solidarizare a corpului social în jurul Bisericii; infiltrarea acesteia de către 
factorul politic, cel care putea influenţa nu numai viaţa economică a 
Bisericii; spiritul politicianist care se infiltrase în rândurile clerului. Cu 
toate acestea, Justinian era conştient „că în spatele său stau 12.000.000 de 
credincioşi, pe când partidul numără câteva mii de «derbedei» fără 
importanţă. Din această conştiinţă, se spunea într-o notă informativă din 
19 martie 1950, izvorăşte forţa patriarhului şi curajul său de a înfrunta 
regimul în orice chestiune"101. 

Prima grijă a lui Justinian a fost să găsească acea armătură teoretică care 
să justifice existenţa unei Biserici în cadrele unui regim declarat ateist. în 
acest scop, el s-a folosit de propaganda regimului în domeniu. Patriarhul a 
adoptat limbajul propagandiştilor comunişti, astfel încât ei să creadă că 
BOR şi-a asumat ideile lor, însă, în acelaşi timp, s-a raportat permanent la 
valorile eterne ale credinţei creştine, astfel încât ele să fie mereu prezente în 
discursul Bisericii şi în atenţia preoţilor şi credincioşilor. 

Discursurile „programatice" ţinute de Justinian de-a lungul timpului 
prezintă o remarcabilă echilibristică între cele două aspecte: grija ca 
învăţătura Bisericii să nu fie compromisă şi preocuparea ca liderii 
comunişti să audă ceea ce voiau. Din cauza acestui lucru, ideea de 
„apostolat social" sub semnul căreia Justinian şi-a pus întreaga slujire 
rămâne încă un subiect de controverse. Aprecierile oscilează între 
perspectiva unei doctrine care a îndreptăţit „comunizarea" Bisericii şi cea 
a unei viguroase afirmări a rolului social permanent pe care Biserica 
trebuie să-1 joace, fiind foarte greu să găseşti acea „tăietură" în discursurile 
patriarhului care să ofere cea mai bună înţelegere. O analiză a contextului 
care a generat acest discurs credem că este mult mai profitabilă. 

Regimul comunist vedea Religia şi Biserica drept lucruri nu numai inutile, 
dar chiar periculoase pentru om şi societate. Religia nu avea nici o valoare 
ştiinţifică, neputând demonstra nimic, iar componenta ei „mistică" era 
considerată expresia celui mai adânc obscurantism. La rândul lor, valorile 
morale ale creştinismului erau dispreţuite, afirmându-se că induc 
supunerea şi resemnarea în faţa greutăţilor vieţii, concluzia logică fiind că 
principiile şi valorile creştinismului sunt nocive pentru umanitate. în aceste 
condiţii, singura raţiune de existenţă a vectorului care promova aceste 
valori, anume Biserica, nu era decât acela de a-şi folosi capacităţile 
organizatorice, alături de cele ale altor instituţii, pentru a îndeplini 
anumite cerinţe ale societăţii (educaţie, asigurarea sănătăţii etc). Dar, era 
subliniat faptul că acest rol al Bisericii a fost necesar în societăţile mai 



vechi, lipsite de capacitatea de organizare de care dispunea regimul 
comunist, cel care, prin instituţiile sale de stat, oferă cetăţenilor toată 
asistenţa de care aceştia aveau nevoie. în consecinţă şi Biserica ca instituţie 
era complet inutilă şi se afirma că, în mod logic, pe măsură ce societatea 
urma să evolueze, structurile ecleziastice trebuiau să dispară odată cu 
Religia. 

Acest lucru a fost încercat în URSS printr-o inginerie radicală, la care au 
participat toate structurile de partid şi de stat. Cu toate acestea, 
sentimentul religios s-a păstrat, fapt care i-a făcut pe „savanţii" sovietici să 
elaboreze fel de fel de explicaţii, care de care mai fantastă. După cum am 
arătat mai sus, realităţile celui de-al doilea război mondial i-a făcut pe 
liderii comunişti să-şi reconsidere atitudinea faţă de Religie şi Biserică, 
aceasta din urmă devenind în propaganda oficială un partener dezirabil 
pentru stat. G.G. Carpov, preşedintele Consiliului pentru problemele 
Bisericii Ortodoxe din URSS, oferea în anul 1944 următoarele explicaţii 
faţă de noua situaţie: „Presupunerea că raporturile acestea de reciprocă 
înţelegere nu numai că se vor menţine, ci se vor şi dezvolta, se poate 
întemeia pe multe consideraţiuni, dintre care amintesc aici următoarele: 1. 
Statul sovietic şi Biserica Ortodoxă Rusă au acum înapoia lor o luptă 
comună, care le va fi izvor de reciprocă înţelegere. 2. Statul sovietic a ieşit 
din epoca graniţelor închise. El va întreţine de aici înainte raporturi vii cu 
celelalte popoare, el vrea să joace un rol în politica mondială. Spre aceasta 
trebuie şi e firesc să folosească toate punţile, care pot fi de folos în 
apropierea de sufletul altor popoare. Ortodoxia este una din acestea. Statul 
sovietic a experimentat în aceşti 27 de ani vitalitatea credinţei religioase, 
precum şi aportul ei pozitiv la marea operă a progresului social. Şi cum 
regimul comunist este un regim realist, ce ţine seama şi se foloseşte de toate 
forţele reale, trainice, neveştejite de dialectica evoluţiei istorice, există 
puternice temeiuri de crezut că el va persista pe linia dezvoltării şi 
adâncirii raporturile armonioase cu Biserica"102. Inspiraţi de aceste idei, 
comuniştii români au invitat BOR să participe la rândul ei „la marea operă 
a progresului social" asigurând că, în aceste condiţii, instituţia ecleziastică 
se va bucura de tot sprijinul. Acesta constituie punctul de vedere de care s- 
a folosit Justinian în construirea propriului discurs, anume Biserica ca 
„prestatoare" pe tărâm social, dar pe care îl va transforma complet, 
conferindu-i noi semnificaţii. în primul rând, în centrul discursului despre 
„apostolatul social" stă Adevărul Bisericii, care este Iisus Hristos: „Biserica 
noastră are datoria să propovăduiască numai adevărul. Viitorul ei depinde 
de felul cum susţine şi apără adevărul. Calea Bisericii noastre este Iisus şi 
viata ei este călăuzită de el. Arhiereul lui Hristos are îndatorirea să 
păşească toată viaţa sa numai pe calea adevărului lui Hristos, prin fapte 
concrete, fiindcă drumul adevărului este calea vieţii" 103. Justinian îl 
citează pe Apostolul Pavel care spune: „Şi orice faceţi, cu cuvântul sau cu 
fapta, să faceţi totul în Numele Domnului Iisus, şi mulţumiţi, prin El, lui 
Dumnezeu Tatăl" (Coloseni 3, 17) şi „ia seama să împlineşti bine slujba pe 



care ai primit-o în Domnul" (Coloseni 4, 17). 

Patriarhul a respins cu vehemenţă ideea că Biserica Ortodoxă ar fi o 
instituţie învechită şi fără viitor, răspunzând astfel propagandiştilor 
atei: „A declara o Biserică îmbătrânită înseamnă a declara că ea nu mai 
înţelege năzuinţele omenirii contemporane. Dar o Biserică adevărată, o 
Biserică care are pe Hristos în ea nu poate îmbătrâni, căci Iisus Hristos, 
chezăşia credinţei noastre, este acelaşi ieri şi azi şi în veci (Evrei 13, 8) 
îndrumând Biserica sa necontenit şi ajutând-o să slujească în orice timp 
oamenilor spre curăţirea de păcate, spre pace, spre dreptate, spre iubire 
întraolaltă"104. 

Scopul pentru care Iisus s-a întrupat a fost acela de a ridica pe om la 
demnitatea divinităţii. Kenoza Fiului a transfigurat omenirea, eliberând-o 
de păcat. „Logosul a fost lumina lumii, chiar în epoca întunecată dinaintea 
întrupării. Schimbarea omului s-a săvârşit pe calea concretă a întrupării 
Fiului - care aduce o nouă creaţie a omului. Iisus Hristos este al doilea 

Adam, creatorul unei umanităţi noi şi modelul ideal al omului celui nou. 
Formarea omului nou nu-i un proces numai doctrinar, ci un contact viu 
experimentat cu realitatea unui model întrupat"105. Prin urmare 
„obiectivul misiunii Bisericii este omul, temelia patriei şi societăţii, 
înălţarea omului condiţionează îmbunătăţirea tuturor celorlalte realităţi 

ale vieţii omeneşti, căci în fiecare om sălăşluieşte o lume, o patrie, o 
umanitate. Formarea unui om nou, a unui om conştient de rosturile lui pe 
pământ, pătruns de nepieritoarele adevăruri ale dreptăţii şi păcii: iată o 
vastă lucrare pentru care este chemată Biserica"106. Acest lucru se poate 
realiza dacă sufletul omului este „descătuşat de rugina egoismului care 
izolează pe individ"107. Căutând împlinirea unor asemenea idealuri, 
mesajul Bisericii nu este nicidecum învechit, ci mereu actual: „Credinţa 
strămoşească trebuie să rămână un permanent izvor de înviorare a 
vieţii" 108. 

Toate aceste aspecte formează adevărul etern al Bisericii, afirmarea lui 
neconstituind o înnoire propriu-zisă, ci mai degrabă o reamintire a unor 
lucruri pe care oamenii le-au uitat sau le-au ignorat. Realizarea celor 
predicate de Hristos poate să ducă la realizarea unor aspiraţii 
dintotdeauna ale umanităţii: „Potrivit învăţăturilor evanghelice, în această 
lucrare de ridicare a lumii după icoana împărăţiei cerurilor, va trebui să-şi 
afle loc de cinste, ca nişte pietre de neclintit: dreptatea, blândeţea, curăţia 
inimii, precum şi buna învoire între toţi oamenii"109. Izolarea Bisericii de 
credincioşi, slujirea unor interese meschine, în afara adevărului divin, au 
înstrăinat Biserica de oameni. Ea trebuie să revină la adevărata ei misiune, 
cea a restaurării chipului lui Dumnezeu în oameni, a propovăduirii păcii şi 
iubirii: „Cine fuge de această muncă gigantică nu poate fi un apostol al lui 
Iisus Hristos. O singură generaţie părăsită, înseamnă o grădină părăsită în 



bălării pradă duhului celui rău"110. 

Biserica are cu atât mai mult obligaţia să se implice în viaţa cetăţii cu cât 
acest lucru îl cer oamenii: „Biserica este tot mai mult chemată de vremuri 
şi de oameni să purifice, să înnoiască şi să înnobileze viaţa omenească; să 
aducă în viaţa poporului duhul păcii, al înfrăţirii, al dreptăţii sociale şi al 
jertfelniciei pentru înălţarea patriei, pentru întărirea solidarităţii tuturor 
popoarelor paşnice şi iubitoare de libertate din lume"lll. Ori modul în 
care pot fi realizate cu eficienţă aceste deziderate este punerea preotului în 
slujba aproapelui şi îmbinarea predicării cuvântului divin cu puterea 
exemplului personal. Preoţii nu trebuiau să se limiteze la slujirea aridă a 
liturghiei, patriarhul îndemnându-i: „Să ieşim din zidurile Bisericii văzute 
şi să mergem în largul vieţii şi să lucrăm în adâncul ei spre bogată 
rodire"112. 

Ideile de mai sus nu erau o noutate la Justinian Marina. în mai multe 
articole scrise în perioada interbelică el exprimase opinii similare, care nu 
reprezentau altceva decât expresii ale „creştinismului social", curent de 
gândire dezvoltat în spaţiul european la începutul secolului al XX-lea, 
tocmai cu menirea să îndreptăţească rolul creştinismului într-o societate tot 
mai indiferentă la valorile acestuiall3. Prin urmare, armătura 
„apostolatului social" este fundamentată scripturistic şi nu are nici o 
legătură cu comunismul, aşa cum greşit au afirmat unii autori. 

Un caz notoriu în această privinţă este cunoscutul gânditor polonez 
Czeslaw Milosz, care în volumul „Gândirea captivă" pune în gura 
patriarhului Justinian următoarea afirmaţie: „Hristos este un om nou. 
Omul nou este omul sovietic. Deci Hristos este omul sovietic"114. Cele 
scrise mai sus ar putea avea consecinţe extrem de grave, deoarece s-ar 
putea trage concluzia că BOR a asimilat concepţiile comuniste în propria 
doctrină, însă o asemenea afirmaţie nu a fost făcută niciodată de către 
Justinian. Cele afirmate de autorul polonez sunt de fapt rezultatul unei 
confuzii, pe care cele arătate de mai sus o spulberă. Niciodată BOR nu a 
abdicat de la misiunea ei mântuitoare şi nu a permis ca doctrina ei să fie 
afectată de ideologia comunistă. Modul în care Biserica şi statul comunist 
au „colaborat" nu a fost stabilit printr-o identificare a idealurilor Bisericii 
cu cele ale statului, ci prin ceea ce am putea numi „învecinare" (sau 
termenii „coabitare" sau „convieţuire"). Mai precis, patriarhul Justinian a 
pornit de la ideea că atât Biserica, cât şi statul (nu partidul) se află 
deopotrivă în slujba poporului, de ale cărui interese trebuie să se ţină 
seama. Evident, Biserica nu putea accepta multe dintre ideile comuniste, 
dar dacă noul regim de „democraţie populară" adopta măsuri care să fie în 
interesul oamenilor, Biserica nu se putea opune acestora, ba chiar ar trebui 
să le sprijine. Justinian proiecta astfel în discursul său oficial o „vecinătate 
prietenoasă" între biserică şi regimul totalitar, modalitate prin care 
instituţiei ecleziastice i se permitea supravieţuirea, recunoaşterea ei ca o 



realitate a societăţii româneşti, dar fără a-şi pierde identitatea spirituală. 

Este un discurs al supravieţuirii care, pentru a fi credibil, a trebuit să fie 
susţinut cu unele concesii (detractorii BOR preferă termenul de 
„compromis", pentru a arăta aşa-zise concesii de ordin dogmatic), cum ar 
fi numeroasele apeluri la „lupta pentru pace" sau laudele aduse realizărilor 
din epoca comunistă, fapt care formează, pe bună dreptate, unul din 
aspectele contestabile ale activităţii Bisericii din acea perioadă. Ele au fost 
însă preţul plătit pentru ca Biserica să-şi poată continua pe mai departe 
misiunea spirituală, într-o lume românească din ce în ce mai 
înregimentată, mai lipsită de solidaritate, cu un regim politic din ce în ce 
mai aspru, în care posibilităţile de manevră erau tot mai reduse şi opoziţia 
tot mai slabă. Pragmatic, Justinian a urmărit în primul rând interesele 
Bisericii, fără a avea ambiţia să devină un lider naţional al rezistentei, iar 
acest lucru ar putea fi un motiv de reproş. însă, cele ce s-au petrecut în acei 
ani arată posibilităţile reduse de manevră în condiţiile existenţei unui 
regim politic extrem de brutal. Patriarhul nu a crezut în pierderile eroice, 
dar inutile de vieţi omeneşti şi a sperat că poate să păstreze Biserica, prin 
acest joc al bunei vecinătăţi, ca o oază de normalitate, în care (trebuie spus 
acest lucru) mulţi şi-au găsit refugiulll5. 

Dar această „vecinătate" nu se putea menţine dacă Biserica nu era capabilă 
să reziste regimului, care a încercat permanent să ia tot mai mult din 
libertatea ei. în acest sens Justinian a căutat mereu soluţii care să 
întărească Biserica, multe din măsurile sale putând fi calificate drept acte 
de rezistenţă în faţa regimului. Patriarhul a încercat, în primul rând, să 
solidarizeze corpul eclezial în jurul său, afirmând adesea „politica o fac 
eu". Acesta era un îndemn dat preoţilor să se aplece către cele sfinte, să 
evite „căderea" în politică, astfel încât clerul să nu intre în coliziune cu 
autorităţile. Cel care îşi asuma riscul tratativelor era însuşi patriarhul. 
Tocmai de aceea, prin noul statut al BOR el a mărit atribuţiile instituţiei 
patriarhuluill6. în mod concret unitatea şi întărirea Bisericii a fost 
realizată prin următoarele măsuri pe care le vom detalia în cele ce 
urmează: unitatea Sf. Sinod; crearea unei Administraţii Patriarhale 
coerente şi puternice; întărirea poziţiilor economice şi găsirea de surse de 
finanţare proprii; satisfacerea nevoilor salariate ale preoţilor şi a 
funcţionarilor din Biserică; creşterea rolului mănăstilor în viaţa Bisericii; 
acordarea unei educaţii deosebite preoţilor; menţinerea permanentă a unei 
atitudini de coienteresare între clerul inferior şi cel superior. Pentru a-şi 
atinge aceste obiective, Justinian a trebuit să înfrunte pe de o parte cadrul 
tot mai restrictiv rezervat vieţii religioase de către statul comunist şi 
ostilitatea reprezentanţilor Partidului, Securităţii şi Ministerului Cultelor, 
care, adesea, a depăşit cu mult directivele trasate în documentele de partid 
şi de stat în ceea ce priveşte reprimarea activităţii religioase. în primul 
rând, trebuie amintită opera legislativă a patriarhului Justinian, 
comparabilă ca dimensiuni şi importanţă numai cu cea a marelui 



mitropolit ardelean Andrei Şaguna. Mulţi au criticat fără temei statutele şi 
regulamentele justiniene, considerând că acestea au contribuit la 
comunizarea Bisericii, însă niciodată nu au înfăptuit un demers comparativ 
între succesivele legislaţii bisericeşti şi nu au analizat în mod concret, pe 
fapte, ce consecinţe au avut una sau alta din măsurile luate de al treilea 
patriarh al României. 

Cu altă ocazie vom face o analiză detaliată a acestei chestiuni. Deocamdată 
afirmăm că ceea ce a înfăptuit Justinian pe teren legislativ se înscria în 
logica preocupărilor din ultimii "30 de ani din cadrul BOR. Formal, părţile 
Ortodoxiei româneşti se uniseră constituind Patriarhia Română, însă ele 
veneau cu tradiţii şi obiceiuri divergente, care au fost greu de armonizat. în 
întreaga perioadă interbelică oameni ai Bisericii, dar şi laici, au căutat să 
ofere soluţii unor probleme tot mai stringente care au fost puse în discuţie, 
nu întâmplător, în momente de criză ale vieţii politice din România, şi ne 
referim aici la perioada guvernării legionare şi la începutul regimului 
antonescian. Schimbându-se acele stăpâniri care doreau menţinerea 
vechiului status, Biserica a sperat că noile regimuri, care promiteau 
transformarea profundă a societăţii româneşti, vor accepta să adopte acele 
măsuri menite să contribuie la dezvoltarea vieţii bisericeşti. Nu se putea 
face altfel, deoarece nu se putea schimba nimic în domeniul legislaţiei 
bisericeşti fără acordul de principiu al autorităţilor statului. Tocmai de 
aceea, în această perioadă controversată au fost elaborate o serie de 
proiecte de reorganizare a Bisericii, de mare valoare, pe care Justinian le 
va lua în consideraţie atunci când va elabora propria legislaţie. în plus, la 
noile statute şi regulamente au lucrat o serie de persoane care au fost 
încadrate încă din 1940 în structurile statale responsabile de viaţa 
cultelorll7. Aceste elemente i-au făcut pe inamicii patriarhului să dea note 
la Securitate în care să afirme că acesta a întocmit „un proiect de statut de 
organizare a Bisericii care este copia fidelă a proiectului de statut preparat 
de legionari, prin care el şi-a arogat drepturi despotice de conducere în 
Biserică, pe care o îndrumă după bunul său plac, fără ca măcar aceasta să 
vie în vreun fel în sprijinul măcar al democraţiei populare"118. în 
realitate, proiectele de statut din perioada 1940-1944 nu au nimic 
„legionar" în ele, iar creşterea puterii patriarhului prin statut, pe care am 
motivat-o mai sus, a fost intens discutată în perioada interbelicăll9. Astfel 
că, prin străduinţa patriarhului, o serie de măsuri, demult dorite de 
Biserică, s-au regăsit în statutele şi regulamentele acesteia. Cu toate 
minusurile existente, pentru prima dată BOR dispunea de o legislaţie 
detaliată şi coerentă, care permitea o funcţionare mai eficientă a tuturor 
părţilor acesteia. O mare problemă a constituit-o pentru Justinian 
preluarea de către puterea comunistă a unui număr important din 
patrimoniul imobiliar şi funciar al Bisericii şi limitarea în general a 
surselor de venit ale acesteia. Problema clădirilor care aparţineau cultelor 
a fost reglementată de puterea comunistă prin Decretul nr. 92/1950 în care, 
printre altele, se prevedea naţionalizarea imobilelor tuturor cultelor şi 



asociaţiilor religioase din RPR, cu excepţia bunurilor care erau afectate 
exclusiv cultului, în care se includea biserica şi imobilele care îndeplineau 
rolul de casă parohială sau care deserveau în mod direct personalul 
monahalHO. Foarte puţine bunuri din afara celor alocate cultului au putut 
fi păstrate, şi acestea prin eforturi foarte maril21. Totuşi, se poate constata 
o mare deosebire faţă de situaţia din URSS, unde însăşi lăcaşele de cult au 
trecut în proprietatea statului, care le închiria pe sume tot mai mari unor 
comunităţi religioase din ce în ce mai firave, pentru ca, în cele din urmă, 
majoritatea să fie demolate. Din această perspectivă, păstrarea în România 
sub egida Bisericii a lăcaşelor de cult a fost un câştig uriaş, rezultat al mult 
dispreţuitului „compromis", câştig cu atât mai important cu cât el s-a 
combinat cu păstrarea conceptului de „parohie", unitate 
administrativcanonică supusă autorităţii episcopale. Astfel a fost 
împiedecată disiparea comunităţii de credincioşi prin distrugerea acestei 
unităţi de bază a Bisericii care este parohia şi a fost evitată distrugerea 
sistematică a bisericilor. Este adevărat, au fost demolate biserici şi la noi în 
ţară, dar, cu excepţia politicii aberante de sistematizare a Bucureştiului 
dusă de Nicolae Ceauşescu în anii '80, în care acţiunile au fost coordonate 
în mod metodic, restul cazurilor au fost totuşi destul de izolate, autorităţile 
trebuind să se întrebuinţeze în mod serios pentru a reuşi demolarea unui 
locaş de cult care deranja în mod vizibil noile planuri arhitecturale 
comuniste. 

Cea mai frecventă metodă folosită a fost invocarea stării avansate de 
degradare a clădirii, stare, care, în anumite cazuri, a fost provocată în mod 
deliberat de către autorităţi. Pentru a se evita o asemenea situaţie episcopii 
şi preoţii au depus adesea eforturi supraomeneşti, cu resurse puţine, pentru 
a menţine în bună stare bisericile. Şi, din nou trebuie spus, tot datorită 
„compromisurilor" lui Justinian, cel puţin o perioadă a fost posibilă 
construirea unui număr important de biserici noi, astfel încât, dacă privim 
din punct de vedere statistic această chestiune, bilanţul nu poate fi decât 
pozitiv. Pierderea unui număr însemnat de clădiri a micşorat în mod 
semnificativ veniturile bisericeşti, care au fost afectate şi mai grav de 
politica statului în domeniul funciar. Trebuie spus că, alături de donaţiile 
făcute de credincioşi, Biserica se baza pe subvenţiile primite din partea 
statului, pe veniturile obţinute din colportaj, pe închirierea diverselor 
clădiri şi pe exploatarea resurselor funciare care erau de trei categorii: 
pământuri proprietate a Bisericii, pământuri proprietate personală a 
preoţilor şi sesiile (parohiale, episcopale şi mitropolitane) date de stat spre 
folosinţă Bisericii. Politica dusă împotriva „exploatatorilor" din 
agricultură şi campania de colectivizare nu putea ocoli şi Biserica. După 
cum se ştie, regimul a impus măsuri draconice în ceea ce privea 
exploatarea pământului (interzicerea arendării şi a dijmei), plata 
impozitelor şi colectarea cotelor pentru cei consideraţi „chiaburi" sau 
„mari proprietari". Preoţii au fost consideraţi, în majoritate, „chiaburi", 
iar Biserica mare proprietară de pământ, iar aplicarea prevederilor 



guvernamentale au ruinat efectiv exploatările agricole bisericeşti. în aceste 
condiţii, şi având în vedere că sesiile erau de drept proprietatea statului, 
deci oricum foarte uşor de luat din mâna Bisericii, patriarhul Justinian, în 
urma şedinţei Sf. Sinod din 20 octombrie 1948, a trimis o telegramă 
primului ministru Petru Groza. în cuprinsul ei era reamintit scopul pentru 
care fuseseră create aceste exploatări, anume acela de a completa veniturile 
preoţimii şi să contribuie la realizarea unui fond financiar aflat la 
dispoziţia Bisericii, cu scopuri caritative şi de reprezentarel22. Patriarhul 
solicita, printre altele, ca sesiile bisericeşti „să fie scutite de plata 
impozitului agricol, de obligaţia de a preda anumite cote din produsul lor 
la colectare şi în acelaşi timp să se permită cultivarea lor de către 
uzufructuari după posibilităţi. în cazul când această propunere nu putea fi 
aprobată, Sf. Sinod cerea să se aplice acestor sesii dispoziţiunile articolului 
3, din Legea nr. 93, publicată în „Monitorul Oficial", nr. 138/1948, atât la 
plata impozitului, cât şi la stabilirea cotei pentru colectare, adică atât 
impozitul, cât şi cota pentru colectare, să fie fixate pentru media de 2-5 
hectare"123. 

în februarie 1949, conştient că în cazul sesiilor Biserica nu are prea multe 
posibilităţi de manevră dar şi că partidul doreşte ca aceasta să „doneze" 
statului „în mod benevol" aceste pământuri, patriarhul Justinian făcea 
propunerea ca statul să preia terenurile care compuneau sesiile, cu o 
condiţie: ca preoţii şi cântăreţii să fie împroprietăriţi fiecare cu 5 hectare, 
dar la impozite să fie încadraţi în categoria celor cu 1-3 hectarel24. Liderii 
comunişti nu au căzut în capcana întinsă de Justinian, iar negocierile au 
continuat, extrem de dur. în cele din urmă s-a ajuns la următoarea soluţie: 
Biserica „oferea" în integralitate sesiile episcopale şi mitropolitane, „fără 
nici o condiţie" (preluarea s-a făcut în perioada 15-21 martie 1949)125 în 
timp ce, în cazul sesiilor parohiale, prin Circulara nr. 334, transmisă de 
patriarh la 18 martie 1949, cu aprobarea Ministerului Agriculturii, 
parohiile urmau să reţină din sesie câte 3-5 ha de preot şi 1-2 ha de fiecare 
paracliser, iar mănăstirile câte 5 ha pentru gospodăria mănăstirii şi 1 ha 
pentru fiecare persoană tunsă în monahism în cadrul ei. Cum majoritatea 
parohiilor aveau sesii mai mici de 5 ha, această măsură nu s-a putut aplica, 
trebuind în multe cazuri ca Biserica să mai primească pământ, ceea ce nu 
s-a întâmplatl26. Cu toate nereuşitele înregistrate, acţiunile patriarhului 
Justinian prezentate mai sus demonstrează preocuparea sa constantă ca 
baza Bisericii, preoţii, să beneficieze de o sursă de venit sigură. în condiţiile 
limitării resurselor proprii, patriarhul Justinian va căuta să exploateze la 
maximum una din cele mai mari concesii făcute de puterea comunistă din 
România: salarizarea clerului, indiferent de confesiune. Această plată pe 
care preoţii diferitelor culte au luat-o de la statul comunist a fost şi este şi 
în prezent tema unor dezbateri asupra semnificaţiei pe care o are 
acceptarea de bani din partea unui regim ateu („compromis", „supunere", 
„colaborare" ?). Dar acest lucru poate să semnifice şi recunoaşterea de 
către comunişti a puterii Religiei şi Bisericii, care au căutat o soluţie prin 



care să încerce să controleze pe preoţi dar în acelaşi timp să nu irite corpul 
eclezial. Cert este că această sursă constantă de venit a fost deosebit de 
importantă, deoarece preoţii din România nu au fost obligaţi, precum cei 
din URSS să fie, din punct de vedere material, la dispoziţia unor 
credincioşi în permanenţă timoraţi de ameninţările autorităţilor. Aşa cum 
am mai spus, preoţii fuseseră încadraţi de autorităţi, în majoritate, în 
categoria „chiaburilor", aceasta deşi unele statistici arată că, în majoritate, 
preoţii făceau parte din ţărănimea săracă sau mijlocie. 

Preoţii se aflau în vizor în primul rând în calitatea lor de lideri de opinie, 
care puteau influenţa deciziile locuitorilor satului. Asupra lor şi a familiilor 
lor s-au exercitat presiuni puternice pentru ca ei să devină „modele" în 
cadrul acţiunii de colectivizare, dar chiar dacă şi-au cedat terenurile, ei au 
fost menţinuţi în categoria chiaburilor având de suferit sub următoarele 
aspecte: „a. Copiii preoţilor chiaburi întâmpină greutăţi în şcoli...; b. 
Preoţii chiaburi sunt impuşi la impozite şi alte obligaţii materiale pe care 
nu le pot suporta; c. Când ajung la vârsta pensionării, preoţii chiaburi nu 
pot primi pensia prin Secţiunea de Prevederi Sociale a Sfaturilor Populare, 
după cum nu pot primi nici cartele de alimente şi de produse 
industriale"127. 

Cel care prezintă situaţia grea de mai sus este chiar patriarhul Justinian în 
1954, într-o notă adresată preşedintelui Consiliului de Miniştri, prin care 
cerea scoaterea preoţilor din categoria „foşti chiaburi" şi integrarea lor în 
categoria funcţionarilorl28. în cele din urmă, în iunie 1955, preoţii care 
predaseră pământul li se reglementa situaţia în felul următor: „în şcoli, 
copiii lor aveau regimul tuturor copiilor de funcţionari, pentru terenurile 
care le-au rămas nu li se mai aplicau majorările ca pentru chiaburi la 
obligaţiile către stat şi se acorda acestor deservenţi dreptul la pensie, fără 
să se mai tină seama de situaţia din trecut"129. 

Astfel, după cum se poate observa din cele de mai sus, personalul bisericesc 
a rămas ca asimilat funcţionarilor, cu drepturile şi obligaţiile aferente, 
având astfel dreptul de a primi salariul de la stat. în ceea ce priveşte 
ierarhii, ca o compensaţie pentru pierderea sesiilor parohiale, aceştia au 
fost încadraţi cu salarii prin analogie cu demnitarii statuluil30. Pe lângă 
avantajele amintite deja, noua stare de lucruri, anume dependenţa 
covârşitoare faţă de stat din punct de vedere financiar, a ridicat mari 
probleme prin încercările repetate ale regimului de a reduce numărul de 
posturi bugetate. Din această perspectivă, anul 1949 a fost deosebit de greu. 
Confruntat cu mari dificultăţi financiare, patriarhul ajunge la următoarea 
soluţie, în urma negocierilor dure cu reprezentanţii Ministerului Cultelor: 
„Preoţii vor fi mai puţin supuşi comprimărilor sau pensionării lor... vor fi 
comprimate din buget toate posturile de cântăreţi. Acolo unde sunt trei 
preoţi vor fi obligaţi să facă şi slujba de cântăreţi la biserică. Salariile 
preoţilor se spune că vor fi între 3000 şi 5000 de lei. în Bucureşti, din cei 



câteva sute de cântăreţi, au fost menţinuţi numai 70, restul fiind scoşi din 
buget. Săptămâna aceasta este o mare fierbere în rândul cântăreţilor ce se 
pretind nedreptăţiţi. Au şi început cu diferite memorii pe la minister şi 
Patriarhie, arătând că unii sunt îndreptăţiţi să rămână pentru că au la 
activul lor un stat politic, favorabil regimului de democraţie populară"131. 
O altă notă arată grija întâistătătorului ortodox faţă de acest subiect şi 
determinarea sa de a-1 rezolva: „IPS Justinian a comunicat preoţilor de la 
Institutul Teologic prin consilierul Hurduc să nu se alarmeze că în noua 
schemă a ministerului IPSS a avut grijă să nu rămână nici un preot fără 
salariu. Au fost scoase din buget numai posturile de cântăreţi al doilea de la 
toate parohiile, preoţii vor fi pensionaţi de la vârsta de 60 de ani, 
asigurându-i că atât timp cât patriarhul Justinian este în fruntea Bisericii, 
să fie siguri că Biserica va fi salvată"132. 

Problema salarizării preoţilor a trebuit reluată anul următor, Ministerul 
Cultelor voind cu orice preţ să limiteze posturile de preot. Reacţia 
patriarhului este consemnată într-o notă extrem de interesantă, care arată 
cum ştia Justinian să trateze cu puterea politică: „în ziua de 5 iunie a.c. 
[1950, n.n.], fiind solicitat să discute posibilitatea mobilizării preoţilor la 
campania pentru strângerea recoltei, patriarhul Justinian a încercat să se 
sustragă, spunând că nu poate face nimic până când nu se dă o dispoziţie în 
acest sens de la Ministerul Afacerilor Interne, justificând atitudinea sa prin 
aceea că există organe speciale însărcinate cu această muncă. Explicându-i- 
se că şi preoţii, prin predicile pe care le ţin, ar putea atinge această 
problemă, precum şi cea a întăririi R.P.R., patriarhul Justinian a arătat că 
el a putut mobiliza pe preoţi pentru campania semnării apelului pentru 
pace, însă la problema strângerii recoltei nu va putea să-i mobilizeze decât 
printr-o dispoziţie de la M.A.I. şi aceasta din cauza fricţiunilor ce există 
între patriarh şi Ministerul Cultelor, Securitatea preoţilor, cum a numit-o 
Justinian, care întreprinde măsuri injuste, prin care nu a făcut altceva 
decât a întărit solidaritatea dintre preoţi şi ţărani şi a ridicat satul 
împotriva Partidului. Pe această linie, patriarhul Justinian a amintit de 
cazul preotului Bălteanu, care a fost sancţionat de Ministerul Cultelor, în 
urma cărui fapt s-a ridicat tot satul. Dintre măsurile Ministerului Cultelor, 
patriarhul a mai citat faptul că a scos preoţi din buget, adăugând că el nu 
ştie pentru ce s-a luat această măsură. Justinian a arătat apoi că Ministerul 
Cultelor trebuie să aibă o atitudine mai împăciuitoare şi să nu procedeze cu 
anchete care duc la întărirea alianţei dintre ţărani şi preoţi. 

Revenind la problema scoaterii preoţilor din buget, măsură pe care o 
consideră injustă, Justinian a afirmat că articolul respectiv «a fost 
strecurat» în legea prin care s-a votat bugetul, fără a se ţine seama de legea 
cultelor. 

Patriarhul a mai afirmat că este hotărât ca în momentul când nu se aplică 
hotărârile trasate de tovarăşul Vasile Luca, patriarhul să se retragă, 



fiindcă el are impresia că Ministerul Cultelor nu face altceva decât să 
vorbească despre respectarea acestor hotărâri, fără ca efectiv să le pună în 
practică"133. 

Prin urmare, dacă statul voia ceva de la Biserică, atunci acesta trebuia să 
ofere altceva în schimb. în cazul de faţă, dacă se dorea ca preoţii să fie 
mobilizaţi pentru a îndemna la strângerea recoltei, trebuia ca preoţii să fie 
reintroduşi în buget. Se poate vedea modul foarte diplomatic în care 
patriarhul ştie să-şi precizeze doleanţele. Pretinde că nu pune la îndoială 
bunăvoinţa autorităţilor, însă acestea iau uneori măsuri care nedreptăţesc 
pe preoţi. Ori, dacă regimul pretinde că face dreptate tuturor, nu se poate 
ca tocmai preoţii să fie exceptaţi. Dacă este un regim care pretinde că 
apără legea, nu se poate ca tocmai el să o încalce. Este numai un exemplu, 
din foarte multe, care ilustrează modul în care Justinian exploata fiecare 
portiţă a sistemului pentru ca să obţină un avantaj pentru Biserică, ştiind 
în acelaşi timp să spună nu astfel încât să nu irite în mod inutil autorităţile. 
Cât priveşte aceste salarii de la stat, conducerea Bisericii va duce, pe toată 
durata epocii comuniste, lupte grele ca să nu se piardă posturi ci, din 
contră, să fie create altele noi, iar preoţii care suferiseră condamnări 
politice să primească din nou salarii de la stat, aspect care poate fi verificat 
prin consultarea arhivelor eparhiale. 

Astfel, prin strădaniile patriarhului Justinian, bisericile au rămas deschise 
iar preoţii au putut să slujească în ele, fapt care este absolut esenţial pentru 
prezervarea vieţii religioase din România. însă la fel de importantă era 
menţinerea în funcţiune a mănăstirilor. După măsurile luate de regim în 
domeniul funciar în 1949, mănăstirile rămăseseră cu foarte puţin 
pământl34. Pentru a compensa pierderea vechilor surse de venit, Justinian 
va îndemna ca în mănăstiri să se înfiinţeze ateliere meşteşugăreşti, care 
apoi să fie afiliate la UCECOM135. Aspectului financiar i se adaugă altul, 
cel al creării unui personal propriu capabil să satisfacă nevoile Bisericii, 
aşa cum lămureşte patriarhul cu ocazia resfinţirii bisericii mănăstirii 
Plumbuita, în data de 31 mai 1958: „în cele din urmă s-a instalat aici una 
din secţiile Institutului Biblic, care, de fapt, este tot o şcoală, fiindcă aici 
urmează să se pregătească dintre monahii mănăstirilor din întreaga ţară 
mai întâi cadre pentru pictura religioasă, cu ajutorul cărora se vor putea 
picta biserici, se vor zugrăvi icoane necesare pentru cult şi pentru nevoile 
credincioşilor, se vor ornamenta obiectele de ceramică pe care le făurim în 
mănăstiri, se vor desena motivele decorative după care vor fi brodate 
veşmintele preoţeşti, în sfârşit, se va executa tot ce ţine de pictură, ca artă 
sacră auxiliară în susţinerea sentimentului religios. Se vor pregăti cadre 
pentru lucrările în sculptură, una din cele mai tradiţionale arte ale 
poporului nostru, pentru a ajunge să se lucreze catapetesme, tronuri 
arhiereşti, strane şi alte obiecte de artă, aşa cum s-a executat, de pildă, 
biblioteca şi mobilierul din palatul patriarhal... Sunt desigur şi alte meserii 



pe care le pot învăţa călugării, în aceste ateliere... 

Plumbuita este deci, o mănăstire - şcoală de călugări meşteşugari. Ei au un 
program de lucru executat ca în orice întreprindere, dar au în plus 
îndatorirea de a îndeplini şi tipicul religios în biserică. Totul se desfăşoară 
după rânduiala Sfântului Vasile cel Mare, pentru ca să fie astfel mereu 
ocupaţi, pe de o parte cu munca meşteşugului ce-1 practică, pe de altă parte 
cu slujba din biserică şi pentru a nu putea fi ispitiţi de diavol... După 
terminarea şcolii, călugării veniţi aici se întorc la mănăstirile şi schiturile 
lor de metanie şi deschid acolo ateliere, devenind profesori pentru fraţii 
călugări care urmează cursurile şcolii monahale"136. în cadrul sistemului 
gândit de patriarh, monahii nu învăţau numai o meserie, ci îşi completau şi 
studiile, mai ales că prin prevederile adoptate de Ministerul 
învăţământului Public şi prin noul Statut de organizare al BOR se 
prevedea oprirea de la tunderea în monahism a celor ce nu prezintă 
certificat de absolvire a 7 clase şi certificat de absolvirea Seminarului 
monahal, precum şi certificat în cunoaşterea unei meserii învăţate într- 
unui din atelierele mănăstiriil37. Justinian a manifestat o permanentă 
preocupare ca toţi monahii şi monahiile să-şi completeze studiile, iar 
seminariile înfiinţate special pentru ei să beneficieze de toate condiţiilel38. 

Mulţi nu au înţeles semnificaţia măsurilor luate de Justinian, considerând 

că au transformat mănăstirile în „sovromuri". Iată însă ce se spunea într-o 
notă a Securităţii din 1959: „Naţionalizarea şi cedarea unor terenuri ale 
mănăstirilor ar fi trebuit să aibă ca urmare scăderea numărului 
călugărilor. Conducerea Bisericii Ortodoxe însă a reuşit să obţină o bază 
materială nouă (cooperativele meşteşugăreşti din mănăstiri, utilizarea 
călugărilor şi călugăriţelor la atelierele bisericeşti etc). Nici Ministerul 
Cultelor nu a folosit prilejul ivit pentru a determina Biserica să restrângă 
numărul călugărilor. Baza economică nou creată a devenit ea însăşi 
stimulent de creştere a numărului călugărilor"139. Dacă în 1938 existau 
154 mănăstiri cu 4100 călugări şi călugăriţe, atunci în 1958 erau 191 de 
mănăstiri cu 6400 călugări şi călugăriţel40. Alături de creşterea numărului 
de călugări se constată ridicarea nivelului de pregătire a acestora, prin 
urmarea şcolilor monahale şi chiar a învăţământului bisericesc superior: 
„Patriarhul a acordat şi acordă o atenţie deosebită cultivării intense a unui 
spirit mistic între călugării şi călugăriţele din ţara noastră, prin seminariile 
monahale şi Institutele teologice. Dacă până la instalarea actualului 
patriarh seminariile monahale erau frecventate de cea. 90 călugări şi 
călugăriţe, iar Institutele teologice de numai 3-4 călugări, după aceea, 
situaţia s-a schimbat radical, ea prezentându-se în momentul de faţă astfel: 
la seminarul monahal Agapia frecventează 53 călugăriţe; la seminarul 
monahal Horezu frecventează 70 de călugăriţe; la şcoala de cântăreţi 
bisericeşti Neamţ, frecventează 20 de călugări. Aceasta înseamnă că 
numărul călugărilor şi călugăriţelor care frecventează şcolile monahale sau 
similare lor, este de 143, deci o dată şi jumătate faţă de numărul existent în 



perioada 1941- 1948. 

în afară de aceştia, Institutul Teologic din Bucureşti este frecventat de 21 
de călugăriţe şi 30 călugări, iar 5 călugări frecventează cursurile de 
magisteriu (pentru a-şi lua doctoratul în Teologie). 

Părăsind linia tradiţională a B.O.R., patriarhul a permis şi încurajat 
frecventarea de către călugăriţe a Institutului Teologic. Ortodoxia nu a 
cunoscut până acum călugăriţe licenţiate sau doctori în Teologie. Paralel cu 
aceasta, pentru masele de călugări s-au înfiinţat în mănăstiri şcoli 
elementare de 7 ani, şcoli în care predomină educaţia mistică. Ceea ce este 
interesant, este faptul că, cultivarea acestei «armate negre» a călugărilor şi 
călugăriţelor-nu este făcută şi nici utilizată pentru combaterea sectelor 
(cum ar fi fost firesc). 

Intensificarea activităţii religioase şi a pregătirii călugărilor după 23 august 
1944 a avut ca urmare o înviorare a vieţii mănăstireşti. Călugării şi 
călugăriţele, de astă dată mai bine pregătiţi din punct de vedere dogmatic, 
reuşesc cu mai multă uşurinţă să-şi impună concepţiile lor unui număr 
însemnat de elemente înapoiate, izbutind să le retragă în mănăstiri"141 . 
Iată deci care era consecinţa, din punctul de vedere al autorităţilor, a 
măsurilor adoptate de către Justinian pe teren bisericesc şi nu sunt deloc 
exagerate. Bunăoară, înţelegem spaima Securităţii pentru educaţia 
„mistică" din şcolile monahale dacă citim cartea părintelui Arsenie Boca, 
Trepte spre vieţuirea în monahism, care cuprinde o serie de note de curs 
susţinute de marele duhovnic monahilor-şcolaril42. Profunzimea 
mesajului duhovnicesc al acestui text alungă orice prejudecată despre 
„comunizarea" învăţăturii bisericeşti. Măsurile adoptate de Justinian nu 
au numai un sens pragmatic, ci constituie şi un răspuns, pe baza gândirii 
Bisericii, la provocarea pe care lumea modernă o arunca monahismului, o 
modernitate dominată de „activism" şi secularizată, a cărei parte aberantă 
şi excesivă a fost comunismul. încă din a doua jumătate a veacului al XIX- 
lea monahismul era atacat, fiind considerat o formă inutilă de existenţă, 
contrară naturii umane. Numeroşi reprezentanţi ai Bisericii au căutat să 
arate că aceasta este o părere greşită şi că adevăratul sens al monahismului 
este cu totul altul, oferind soluţii pentru ieşirea din criză a acestui segment 
atât de important al Bisericii. în cartea mitropolitului Efrem Enăcescu, 
Privire generală asupra monahismului creştin, publicată în anii 1933-1934 
(2 voi.), putem citi următoarele: „Astăzi în România se cere monahismului 
o participare mai activă la viaţa Bisericii. Mănăstirile de călugări trebuie 
să deschidă ateliere de artă religioasă, tipografii pentru răspândirea 
cărţilor de cult şi cu conţinut religios-moral, şcoli de misionari pentru 
combaterea sectelor, seminarii monahale, şcoli de cântăreţi bisericeşti etc; 
iar mănăstirile de călugăriţe trebuie să deschidă şcoli speciale pentru 
formarea monahiilor, şcoli profesionale şi de menaj, orfelinate, aziluri de 
bătrâne, ateliere pentru veşminte bisericeşti şi ţesături naţionale, institute 



pentru formarea surorilor de caritate, destinate îngrijirii bolnavilor şi 
răniţilor în timp de război etc. 

Toate aceste prevederi ale legiuitorului sunt pe cale de realizare în toată 
ţara, dar mai ales în eparhia Olteniei, unde P.S. Episcop Vartolomeu a dat 
o deosebită atenţie ridicării monahismului local, prin sprijiniri materiale, 
prin introducerea vieţii de obşte în toate mănăstirile eparhiei şi prin 
înfiinţarea Eforiei Mănăstirilor cu însărcinări de ordin economic, cultural 
şi administrativ. In prezent P.S. sa a hotărât o şcoală unitară pentru toţi 
novicii precum şi o bolniţă generală a mănăstirilor oltene"143. Prin 
urmare, ceea ce a aplicat Justinian în viaţa monahală nu sunt principii 
comuniste, ci idei din mediul ecleziastic pe care le cunoştea foarte bine, 
deoarece fusese un colaborator apropiat al episcopului Vartolomeu. Faptul 
că o perioadă îndelungată aceste măsuri au fost acceptate de puterea 
comunistă se datorează capacităţii excepţionale a patriarhului de a practica 
un gen de discurs care în ochii puterii apărea ca fiind perfect dezirabil, 
însă, de fapt, aceasta fiind o perdea menită să apere viaţa autentică a 
Bisericii. 

Am dezvoltat mai mult aspectele de mai sus, tocmai pentru a arăta cât de 
uşor cititorii se pot lăsa înşelaţi de aparenţe, de „jongleriile" patriarhului 
Justinian, pe care unii, la o lectură superficială a acţiunilor sale, l-au 
calificat drept „patriarhul roşu". Vom prezenta în continuare alte laturi ale 
activităţii sale, dar într-o formă abreviată, din pricina spaţiului redus de 
care dispunem, urmând a reveni cu un material mult mai amplu. 

Justinian a acordat o deosebită atenţie învăţământului teologic, conştient 
fiind că numai clericii bine pregătiţi pot face faţă presiunilor ideologice. în 
cadrul institutelor teologice şi-au găsit locul profesori şi oameni de cultură 
de excepţională valoare, pe care „noua societate" îi refuza. A iniţiat 
celebrele cursuri de îndrumare pastoral-misionară, pe care puterea 
comunistă le dorea o formă de recalificare a preoţilor în „duh" comunist. 
De fapt, aici preoţii au fost doar învăţaţi cum să pareze atacurile 
ideologilor atei, să justifice utilitatea Bisericii în cadrul societăţii, însă 
accentul a fost pus pe aspecte practice, aşa cum rezultă din următorul 
discurs al lui Justinian: „în ceea ce priveşte predica noastră, cateheza 
noastră şi orice sfat şi îndrumare dată credincioşilor noştri, socotim că ele 
trebuiesc concentrate în scopul de a învăţa pe credincioşii noştri 
rugăciunea"144. 

Alături de pregătirea preoţilor, Justinian a depus mari străduinţe în ceea 
ce priveşte catehizarea credincioşilor, înaintând mai multe adrese 
Ministerului Cultelor prin care cerea stabilirea unui cadru legal bine 
circumscris pentru realizarea acesteial45. Ministerul a evitat să dea un 
răspuns la această chestiune, aceasta în timp ce Securitatea depunea mari 
eforturi pentru ca să risipească pe credincioşii care veneau la întâlnirea cu 



preotul, catehizarea continuând prin fermitatea acelor preoţi care nu se 
temeau de repercusiunil46. 

Un alt aspect al activităţii lui Justinian îl reprezintă lupta sa constantă cu 
Ministerul (ulterior Departamentul) Cultelor, instituţie gratulată de 
patriarh cu apelativul de „Securitate a preoţilor". Am arătat mai sus cum 
angajaţii acestei instituţii îşi permiteau numeroase abuzuri în teritoriu, de 
multe ori „cei mici" fiind şi cei mai deranjanţi. Mărturiile documentare 
arată că Justinian a căutat, folosindu-se de relaţiile sale în structurile 

7 5 

superioare ale partidului şi statului, să controleze activitatea ministerului şi 
împuterniciţilor, astfel încât să aibă marjă de manevră în plan local, să 
poată construi o biserică fără piedici, să facă catehizare etc. în acelaşi timp, 
Justinian a căutat să împiedice infiltrarea Bisericii de către Securitate şi 
alte structuri de putere comuniste. Lăsând la o parte informatorii, care, 
inevitabil, au existat, ca de altfel pretutindeni în societatea românească, 
Biserica a fost afectată prin încercări repetate de a se stârni conflicte între 
diferitele părţi ale ei. Unul din instrumente a fost salariul. Astfel în 1949 a 
izbucnit un conflict destul de puternic între preoţime, care păstra salariile 
de la stat, şi cântăreţii bisericeşti, a căror posturi, din pricina sumelor mici 
alocate de stat, au fost reduse în mod semnificativ. Cu greu patriarhul a 
putut să readucă liniştea în Biserică. Un pericol şi mai mare era 
reprezentat de activitatea sindicală în interiorul Bisericii, pe care puterea 
comunistă încerca să o folosească pentru a submina autoritatea episcopilor. 
Puţin timp după ce a urcat pe scaunul patriarhal, Justinian a început o 
luptă fără menajamente pentru a desfiinţa structurile controlate de 
comunişti, intenţionând să-i scoată pe clerici din sindicate, iar pe angajaţii 
civili să-i reunească într-un sindicat controlat de el. Următoarea notă 
informativă lămureşte stilul de lucru al patriarhului: „Luni 16 ianuarie 
1950 toţi salariaţii Patriarhiei au fost convocaţi de Justinian Marina în sala 

Sinodului din Palatul patriarhal, cu care ocazie acesta a ţinut o cuvântare, 
expusă într-un ton foarte violent din care semnalăm părţile cele mai 
esenţiale: 

[...] în continuare Justinian Marina a dat în public delegaţia directorului 
Modoran, recent angajatul lui Carp Greceanu şi şefului Cadrelor 
însărcinarea de a găsi modalitatea formării unui sindicat aparte pentru 
salariaţii Patriarhiei. Motivele pentru care salariaţii Patriarhiei urmează să 
aibă sindicat aparte sunt: salariaţii Patriarhiei trebuie să fie educaţi în alt 
spirit decât ceilalţi sindicalişti din ţară. Ei trebuie să apere Biserica, pe 
patriarh şi să lămurească oriunde rolul Bisericii în Stat. Educaţia 
antireligioasă care se face sindicaliştilor în toate celelalte sindicate - 
inclusiv cel al Ministerului Cultelor de care depind salariaţii Patriarhiei - 
nu-şi poate avea locul. 

Funcţionarii Ministerului Cultelor sunt educaţi pe linie sindicală şi politică 
în sensul ostilităţii faţă de Biserică şi al «sabotării» Patriarhiei. Pe această 



linie, el - Justinian - trebuia să scoată în evidenţă cazul cu piesa jucată de 
sărbători de echipa artistică a Sindicatului Ministerului Cultelor, în care 
un preot era batjocorit, iar un pionier pus să scuipe pe cruce. Toate 
demersurile făcute de Biserică la Ministerul Cultelor sunt lăsate fără 
urmare. «Trebuie să precizez, a precizat Justinian, şi să o ştiţi cu toţii că la 
Ministerul Cultelor suntem sabotaţi întru-totul». 

Salariaţii Patriarhiei nu s-au bucurat anul trecut de drepturile de odihnă a 
celorlalţi sindicalişti din ţară şi astfel a trebuit ca Biserica singură să le 
acorde aceste drepturi. Apoi, Justinian Marina a afirmat că acei salariaţi ai 
Patriarhiei, care sunt credincioşi ortodocşi şi care nu se comportă ca 
apărători ai credinţei ortodoxe ar face mai bine să plece! 

[...] Consilierul Gheorghe Maior s-a exprimat plin de teamă că patriarhul 
intenţionează înfiinţarea unui sindicat galben, ceea ce nu va fi tolerat şi va 
aduce numai supărări personalului clerical. 

Alexandru Cerna Rădulescu, prezentându-se patriarhului, marţi 17 
ianuarie a.c, pentru a cere lămuriri asupra situaţiei funcţionarilor de la 
Tipografia Cărţilor Bisericeşti, care conform hotărârii C.G.M. 
[Confederaţia Generală a Muncii, n.n.] fac parte din Uniunea „Arte 
Grafice" după locul lor de muncă, a primit ca răspuns următoarele: 
«Muncitorii pot face parte din Sindicatul Arte Grafice, pentru că sunt 
muncitori, dar funcţionarii Patriarhiei vor trebui să facă parte din noul 
sindicat, indiferent ce ar gândi Confederaţia Generală a Muncii»"147. Prin 
asemenea acţiuni patriarhul Justinian încerca să ţină Biserica unită, să 
creeze o solidaritate în faţa asalturilor regimului. Tocmai de aceea el a 
căutat să evite conflictele, aceasta în pofida faptului că nu a fost lipsit nici 
în Biserică de inamici, împotriva cărora a luat uneori măsuri drastice, dar 
pe linie bisericească, deoarece nu voia să implice puterea politică în 
afacerile interne ale instituţiei conduse de el. O adevărată provocare a 
constituit-o pentru patriarh păstrarea unităţii Sf. Sinod, instituţie esenţială 
în viaţa Bisericii. Tocmai de aceea, el a căutat să depăşească disputele, 
astfel încât toţi sinodalii să participe la proiectul de salvare a acesteia. în 
plus, documentele arată cum patriarhul a încercat să limiteze amestecul 
politicului în alegerea ierarhilor, astfel încât să evite impunerea unei 
persoane care să fie o simplă portavoce a regimului, care să nu aducă nici 
un profit Bisericii. 

Ca majoritatea românilor, şi patriarhul Justinian a luat în calcul 
prăbuşirea sistemului comunist. De altfel a afirmat acest lucru foarte 
limpede, însă era mult mai sceptic în ceea ce priveşte timpul în care se va 
petrece acest lucru, nefiind sedus de celebrele cuvinte: „Vin americanii!". 
Justinian a fost pregătit de la început pentru o coabitare pe termen lung cu 
regimul comunist şi tocmai în acest spirit şi-a elaborat întreaga strategie. 
Dar, instinctul său de om politic 1-a făcut să aibă permanent în vedere şi 



soluţia de rezervă, în cazul în care ar exista o schimbare bruscă de regim, 
anume o eventuală retragere din scaun, în locul său urmând să vină un 
„rezistent"148, astfel încât Biserica să nu aibă de suferit. Această soluţie 
relevă convingerea profundă de care a fost animat patriarhul, anume că, 
dincolo de faptul că sunt simpatizanţi comunişti, ţărănişti, liberali etc, 
clericii sunt în primul rând oameni ai Bisericii, care trebuie să se sprijine 
între ei şi că fiecare parte a corpului clerical poate fi utilă instituţiei 
ecleziastice, în anumite circumstanţe. Această unitate şi solidaritate de 
grup, dincolo de disputele doctrinare sau personale, poate fi demonstrată şi 
în cazul delicat al episcopului Nicolae Popovici şi al mănăstirii 
Vladimireşti. 

Episcopul de Oradea, Nicolae Popovici este autorul celei mai coerente şi 
sistematice critici la adresa strategiei lui Justinian, pe care, pe termen lung, 
o considera perdantă pentru Biserică. în esenţă, Nicolae Popovici pornea 
de la observaţie cât se poate de corectă, anume că puterea comunistă va 
căuta limiteze tot mai mult, prin diverse măsuri, posibilităţile de 
manifestare ale BOR. De aici preocuparea lui de a defini o limită a 
compromisului, un hotar peste care autorităţile nu mai puteau trece, pe 
care Popovici 1-a conturat foarte bine chiar în predica de la praznicul Sf. 
Vasile cel Mare din 1950: „Noi am dat şi vom da ceea ce este al cezarului, 
dar nu vom lăsa să fie luate de la noi ceea ce este al lui Dumnezeu, vom da 
braţele de muncă, sudoarea noastră, averea şi ultimul cojoc dacă e nevoie, 
dar credinţa şi inimile noastre le vom păstra pentru Dumnezeu"149. Prin 
urmare, Biserica accepta existenţa stăpânirii comuniste şi-i dădea ceea ce 
se cuvine Cezarului, însă atunci când venea vorba de mărturisirea 
credinţei, Biserica nu trebuia să facă nici o concesie. 

Popovici se referea aici la diversele măsuri adoptate de comunişti pentru a 
împiedeca libertatea manifestării credinţei, printre care putem aminti 
scoaterea învăţământului religios din şcoli, limitarea acţiunii de catehizare, 
a procesiunilor religioase şi chiar participarea la Sf. Liturghie. Orice putea 
fi acceptat, mai puţin împiedicarea accesului credinciosului la Sf. Taine şi 
oprirea preoţilor de a-1 mărturisi pe Hristos. Din această perspectivă, 
episcopul orădean reproşa patriarhului Justinian că recurge prea mult la 
jocuri politice alambicate, în loc să rostească în mod deschis că Biserica 
este oprimată şi împiedecată să-şi realizeze misiunea mântuitoare. în 
consecinţă, episcopul Popovici va susţine în perioada 1949-1950 o serie de 
predici în care denunţa politica regimului comunist faţă de Biserică. 

Viziunea lui Nicolae Popovici a fost însuşită de către ucenicul său, părintele 
Ioan Iovan, preot duhovnic la mănăstirea Vladimireşti din judeţul Galaţi, 
care a început să predice cu mult patos miilor de pelerini necesitatea 
apropierii de Hristos euharistie, îndemnându-i să fie pregătiţi să 
mărturisească adevărul creştin chiar cu preţul martiriului. Puterea politică 
nu putea accepta asemenea manifestări, deoarece erau prea „ostentative", 



mai ales că majoritatea celor care participau la ele le confereau în mod 
limpede un sens anticomunist. Din aceste motive, autorităţile nu au stat pe 
gânduri şi au acţionat energic: au forţat pensionarea episcopului Popovici 
în 1950, au arestat pe părintele Ioan în 1955 şi au desfiinţat mănăstirea 
Vladimireşti în 1956. Nicolae Popovici a fost pensionat şi nu arestat, pentru 
ca mitul colaborării perfecte dintre statul comunist şi ierarhia BOR să nu 
fie ştirbit, iar episcopul orădean să nu capete aură de martir. în cazul 
Vladimireştiului s-a folosit imbatabila acuză de „activitate legionară", la 
care s-a adăugat sprijinirea unor „bandiţi" fugari, iar intervenţiile în forţă 
care au avut loc în 1955 şi 1956 au avut printre altele şi scopul de a 
intimida locuitorii regiunii care dăduseră mult sprijin mănăstiriil50. 

Modul în care unii demnitari ecleziastici au fost implicaţi în „rezolvarea" 
cazurilor Popovici şi Vladimireşti constituie pentru unii, inclusiv pentru 
autorii capitolului din raport dedicat cultelor, un nou prilej de a vorbi de o 
ierarhie „colaboraţionistă", „obedientă", „penibilă", „jalnică", opusă unei 
Biserici „martire". Această opinie este susţinută aparent chiar de scrieri ale 
celor implicaţi direct în evenimentele de atunci, unul din textele celebre 
fiind cel al Zoricăi Laţcu (maica Teodosia de la Vladimireşti), intitulat 
întoarcerea fiilor risipitori. Un asemenea text trebuie citit însă în sens 
teologic şi în contextul de atunci, când suferinţa era prezentă peste tot, 
când evenimentele căpătau tensiuni incandescente, când se punea chestiunii 
supravieţuirii Bisericii în termeni eshatologici, elemente care au influenţat 
în mod limpede percepţiile actorilor. Din punct de vedere teologic, putem 
descifra în paginile scrise de maica Teodosia preocuparea pentru destinul 
Bisericii, teama că pentru ea nu există un viitor, deoarece conştiinţa ei ar 
putea fi confiscată de diavol, atenţionarea permanentă asupra pericolului 
unei supuneri excesive. Este un text care îndeamnă la meditaţie, la o 
permanentă reflecţie asupra sensului faptelor noastre în Biserică, aspect 
care este mereu actual pentru viaţa noastră spirituală. 

Presiunea infernală a momentului şi deciziile tragice care au fost luate 
atunci au condus şi la reflecţii amare despre conduita unor persoane, 
reflecţii care, în timp, au fost reevaluate. Cei care au scris capitolul despre 
culte nu au avut o perspectivă de ansamblu asupra raporturilor stabilite în 
timp între actorii evenimentelor punctuale pe care le-au prezentat, cum ar 
fi bunăoară între patriarhul Justinian şi episcopul Nicolae Popovici şi 
părintele Ioan Iovan. Inevitabil, chiar şi între oameni ai Bisericii există 
fricţiuni, neînţelegeri, aprecieri peiorative, dar trebuie văzut dacă aceste 
elemente sunt durabile sau doar trecătoare. Nu se pot face aprecieri 
pornind doar de la un eveniment, deoarece nu este relevant. Dacă 
parcurgem dosarul întocmit de Securitate episcopului Nicolae Popovici 
putem citi că la scurt timp după pensionare vorbea de „ţapul de patriarh" 
care a pus mâna la debarcarea lui, pentru ca mai încolo să-şi revizuiască 
atitudinea şi să aibă cuvinte de laudă pentru Justinian. La fel, în cazul 
părintelui Iovan, avem pe de-o parte memoriul scris de el în 1955, în care 



critică atitudinea ierarhiei, şi, pe de altă parte, drumul pe care-1 face la 
fiecare vlădică după ieşirea din închisoare pentru a-şi cere iertarel51. E 
vorba de atitudini contradictorii sau de înţelegerea faptului că Justinian nu 
este un cal troian al comuniştilor, că îşi iubeşte cu adevărat Biserica, 
diferenţele rezidând în modul de abordare a acestui raport, atât de dificil 
cu puterea comunistă? Justinian a preţuit şi pe Nicolae Popovici şi obştea 
de la Vladimireşti, a apreciat atitudinea lor curajoasă, iar documentele 
stau mărturie în acest sens. El se considera însă ca îndrumător al întregii 
Biserici, Biserică compusă din oameni care nu aveau toţi vocaţia 
martiriului şi pe care Justinian a încercat să-i apere cu „oportunismul" 
său, considerând că oamenii sunt mult mai utili în viaţă pentru „ziua de 
mâine" decât ucişi în temniţele comuniste. Discuţiile dintre Nicolae 
Popovici şi patriarh, consemnate de Securitate, subliniază diferenţa dintre 
impetuosul Popovici, care doreşte rezolvarea problemelor în mod direct şi 
mult mai prudentul Justinian, care-i dă o serie de sfaturi practice, printre 
altele să evite să intre în conflict şi cu „centrul" politic şi cu autorităţile din 
teritoriu, arătându-i că, dacă deţine controlul în eparhie, poate face în mod 
discret mult mai mult pentru Biserică decât printr-o atitudine durăl52. 
Cine a avut dintre cei doi dreptate? Fiecare, în felul său exprimă în mod 
just un aspect al problemei, iar Biserica de azi şi-i asumă pe amândoi, 
convinsă fiind că oricând este nevoie de un Justinian Marina şi Nicolae 
Popovici în viaţa instituţiei ecleziastice. Ajungând în acest punct, obligaţi 
de autorii raportului, dorim să facem o precizare, care nu se doreşte câtuşi 
de puţin un atac la adresa celorlalte culte din România, ci punerea 
adevărului în limitele lui fireşti. Mai precis, textul raportului sugerează că 
numai BOR a purtat negocieri cu puterea comunistă, iar celelalte culte au 
refuzat orice dialog cu aceasta, fapt care nu poate decât să accentueze 
imaginea BOR de „colaboratoare" a regimului. Este o percepţie falsă, dată 
de faptul că patriarhul Justinian a „negociat" mai de timpuriu cu 
autorităţile, asta din motivul pe care l-am spus mai sus: era convins că 
regimul comunist s-a instaurat pe o durată lungă, iar Biserica nu se putea 
baza pe nici un ajutor într-o eventuală acţiune deschisă de rezistenţă. 
Reprezentanţii Bisericii Catolice sau Nicolae Popovici, în cazul ortodox, au 
fost mult mai vehemenţi dintr-un motiv simplu: erau convinşi sau 
primiseră asigurări că situaţia nu va dura mult şi „americanii" vor elibera 
România. „Americanii" nu au venit, în schimb s-a declanşat prigoana 
împotriva celor care se opuneau regimului. Ori, dacă pe termen scurt o 
asemenea opresiune putea fi suportată, pe termen mediu devenea 
contraproductivă astfel că, în cele din urmă, reprezentanţii Bisericii 
Catolice au acceptat puterea comunistă ca partener de dialog, sperând ca 
prin mijloace diplomatice să obţină un statut mai favorabil. De asemenea, 
amintim că însuşi cardinalul Alexandru Todea a trimis numeroase memorii 
lui Nicolae Ceauşescu, în care solicita să i se recunoască existenţa oficială a 
Bisericii Greco-Catolicel53. Nu considerăm că acest lucru ar umbri efigia 
marelui ierarh. Ne întrebăm numai de ce pentru autorii raportului 
Tismăneanu numai „negocierile" BOR sunt „jenante" sau „penibile"? 



în cele de mai sus am insistat pe activitatea depusă de ierarhie în perioada 
comunistă, în special cea depusă de patriarhul Justinian, deoarece ea 
constituie prim planul dezbaterilor istoriografice şi publice. Dar este vorba 
numai de o percepţie parţială, deoarece, mai ales când vine vorba de 
rezistenţă în faţa regimului, trebuie vorbit de Biserică în integralitatea ei. 
Clerul, monahii şi credincioşii au fost baza fără de care Biserica s-ar fi 
prăbuşit. Episcopul Antim Nica aducea la un moment dat un omagiu 
religiozităţii românilor, arătând că sprijinul ierarhiei sunt credincioşii. în 
subsidiar, episcopul sugera ideea că, dacă preoţii greşesc, este posibil ca 
poporul credincios să ducă flacăra credinţei mai departel54. 

Referindu-se la cler, Nicolae Popovici spunea: „Preoţii noştri, iubiţi şi mult 
încercaţi, trecând peste piedicile unor extremişti prea zeloşi şi provocatori, 
au adunat în jurul altarelor străbune copii neamului. [...] Trimitem 
binecuvântare celor întemniţaţi şi le spunem lor: «Sus inimile, că este 
mântuire»"155. în ceea ce priveşte pe monahi, este celebră sintagma 
inventată de Securitate, „armata neagră a călugărilor şi călugăriţelor", 
prin care se sublinia rolul major jucat de aceştia în viaţa religioasă. 
Biserica ţine să aducă pe această cale un omagiu tuturor clericilor, 
monahilor şi credincioşilor care, prin străduinţe adesea neştiute, au păstrat 
vie flacăra credinţei. Din acest motiv, mulţi dintre ei au trebuit să îndure 
multe suferinţe în închisoarel56. Despre aceşti mărturisitori şi despre 
represiunea la care a fost supusă BOR vom vorbi în cele ce urmează. 

Represiunea împotriva clericilor, monahilor şi credincioşilor BOR 

Martiriul preoţilor, monahilor şi simplilor credincioşi ortodocşi români a 
început odată cu ocuparea României Mari de către trupele sovietice, în 28 
iunie 1940, şi a fost reluat după reocuparea Basarabiei în august 1944. 

Pentru controlul cât mai excesiv atât asupra manifestărilor „mistico- 
obscurantiste", cât şi asupra instituţiei bisericeşti în general, partidul 
comunist, cu sprijinul nemijlocit al organelor din represiune, a trecut la 
punerea în aplicare a unui vast proiect de control în interesul propriu. încă 
din aprilie 1945, noua putere, comunistă, a desfiinţat Mitropolia Olteniei, 
în acest fel scoţând din joc pe mitropolitul Nifon Criveanu, un ierarh care 
în timpul războiului prestase o impresionantă activitate misionară bine 
văzută de regimul antonescian. 

Au urmat epurările din rândurile preoţilor, pentru ca astfel regimul să 
poată „defasciza" clerul ortodox, precum se susţinea în presa controlată de 
comunişti. Cei găsiţi vinovaţi au cunoscut tratamentul lagărelor de la 
Slobozia, Caracal, Lugoj şi Tg. Jiu, până la Congresul cultelor din 
octombrie 1945. Doi ani mai târziu, pe fondul condamnării politice a lui 
Iuliu Maniu, clericii ortodocşi care au refuzat înfierarea acestuia de la altar 
au intrat în atenţia informativă a Siguranţei, de acum comunizată, unii 



fiind chiar reţinuţi pe anumite perioade de timp. Paralel, regimul comunist 
pregătea controlul asupra Sf. Sinod, prin scoaterea din scaun a unor 
episcopi în vederea înlocuirii acestora cu unii dezirabili. Astfel, prin 
aplicarea Legii nr. 166/1947, în august 1947 erau scoşi din scaun episcopii 
Lazăr Triteanu al Romanului, Cosma Petrovici al Dunării de Jos şi Irineu 
Mihălcescu, mitropolitul Moldovei. Motivele oficiale invocate erau cele de 
sănătate precară, improprii funcţiunii de chiriarh. Următoarele modificări 
în angrenajul ierarhic ortodox s-au consumat imediat după adoptarea 
noului statut al BOR, atunci când comuniştii au desfiinţat instituţia 
arhieriei. Arhiereii vicari Veniamin Pocitan, Athanasie Dincă, Pavel Şerpe, 
Valeriu Moglan de la Iaşi, Teodor Scorobeţ de la Sibiu, Ilarion Mircea 
Băcăoanul de la Roman şi Emilian Antal şi-au pierdut posturile, urmând 
ca ulterior să fie pensionaţi de forul suprem al Bisericii. După acest act, a 
urmat cel a-1 desfiinţării unor eparhii, cum a fost cea a Bucovinei, în 
septembrie 1948, şi a comasării Maramureşului cu Suceava. în 1949 a venit 
rândul episcopului Grigorie Leu, căreia în martie i se desfiinţa eparhia, 
prin comasarea cu cea a Romanului. Anul următor definitiva jurisdicţia 
administrativ-canonică a BOR, prin comasarea eparhiei Sucevei cu cea a 
Iaşilor şi a Dunării de Jos cu Constanţa. Tot în anul 1950 s-a înregistrat 
scoaterea de scaun, cu mult ecou în epocă, a episcopului Nicolae Popovici al 
Oradei, pe care patriarhul Justinian nu a dorit-o din motiv că astfel se 
spărgea unitatea Sf. Sinod. în cazul foştilor arhierei vicari şi a episcopilor 
Tit Simedrea, fostul mitropolit al Bucovinei şi Efrem Enăchescu, fost 
locţiitor al Chişinăului, la presiunea guvernului condus de Petru Groza, Sf. 
Sinod i-a pensionat şi le-a fixat locuri de retragere la diferite mănăstiri din 
ţarăl57. 

Următorul val de represiune s-a înregistrat după instaurarea regimului de 
democraţiepopulară, atunci când comuniştii trebuiau să consolideze noua 
ordine politică. Pe fondul proclamării noii Constituţii şi a adoptării 
legislaţiei de tip comunist, în mai 1948, regimul a trecut la un val de 
arestări din rândurile legionarilor. Printre aceştia s-au aflat şi o serie de 
clerici ortodocşi, cu vechi state în arhivele Siguranţei, mulţi dintre ei fără 
să mai presteze vreo activitate cu caracter politic. 

Adoptarea legislaţiei comuniste în problema cultelor, a învăţământului de 
stat şi a Ministerului Cultelor în august 1948 a determinat un val de 
opoziţie din partea clericilor şi credincioşilor, pe care regimul cu greu la 
gestionat. Atunci partidul a înţeles simţământul religios al poporului 
român şi ca atare a temperat atitudinile agresive la adresa simbolurilor 
religioase. 

în planul represiv adoptat de organele represive se pare că nu a existat nici 
un principiu clar, actul represiv manifestându-se în funcţie de momentul 
dat. Astfel, după denunţarea devierii de dreapta a căror artizani au fost cei 
trei de la vârful PMR (Teohari Georgescu, Ana Pauker şi Vasile Luca), Dej 



a înţeles că pentru consolidarea noii sale poziţii, este nevoie de un nou val 
de represiune. în cazul preoţimii ortodoxe, în noaptea praznicului 
„Adormirii Maicii Domnului" din 1952, printr-un simplu ordin de cabinet 
al ministrului Afacerilor Interne (ord. 490/1952) sute de clerici care 
avuseseră funcţii de decizie în instituţiile Bisericii au fost reţinuţi, anchetaţi 
şi trimişi la Canal, în înjositoarea „brigadă a hoţilor". Alţi slujitori au fost 
arestaţi doar pentru faptul că erau etichetaţi „chiaburi" de către organele 
locale de partidl58, iar o categorie aparte a fost reprezentată de cei care au 
sprijinit rezistenţa armată anticomunistă din munţil59. Pentru activitatea 
lor de sprijinire a celor din munţi, clerici ortodocşi au cunoscut 
condamnări la ani grei de temniţă în gulagul comunist, iar alţii au fost 
chiar împuşcaţil60. 

Alte valuri de represiune au fost determinate de evenimentele de la 
Budapesta din 1956 şi retragerea trupelor sovietice în 1958. Acuzaţiile ce li 
se aduceau clericilor erau încadrate în mai vechiul Cod penal al regelui 
Carol al II-lea, din 1936, cu celebrul articol 209 („uneltire contra ordinii 
sociale") dedicat legionarilor, dar şi în alte legi, precum Decretul Regal nr. 
856/1938, privitor la „siguranţa în stat". Ulterior, în anii "50, comuniştii 
aveau să mai adauge articolul 193, pentru faptele, considerate penale, 
săvârşite înainte de 23 august 1944, cu sintagma „activitate intensă contra 
clasei muncitoare". Faptele penale încadrate la acest articol erau, de pildă, 
ţinerea şi publicarea de conferinţe şi alte lucrări, care arătau adevărata 
fată a comunismului din Rusia interbelicăl61. 

în închisorile comuniste, viaţa religioasă a căpătat un tablou de catacombă. 
Nenumărate sunt mărturiile care conturează veritabile momente de trăire 
creştină, atunci când slujitori ai altarului săvârşeau slujbe, încurajându-i şi 
dându-le încredere colegilor de suferinţă în ajutorul divin. Cu toate 
torturile orchestrate de oamenii regimului, cum a fost în experimentul 
Piteşti, temniţa comunistă a reprezentat locul în care multe suflete au 
cunoscut transformarea spirituală şi apropierea de Hristos, creând modele 
pentru creştinismul contemporanl62. 

Pentru Biserica lui Hristos această represiune împotriva slujitorilor era de 
fapt o nouă persecuţie, o revenire la vremurile de prigoană din vremea 
Imperiului roman. Se foloseau aceleaşi denunţuri plătite, altele anonime, 
ale aşa-numiţilor „turnători" la Securitate. întrucât preoţii refuzau să 
susţină iniţiativele partidului comunist cu privire la muncile agricole în 
zilele de sărbătoare sau la strângerea cotelor - precum jertfele ce trebuiau 
aduse odinioară împăratului- aceştia erau consideraţi „duşmani ai 
poporului" şi trataţi ca cetăţeni inferiori, copiii lor având mult de 
suferitl63. Ineficienta economiei şi agriculturii socialiste era imputată 
preoţilor şi credincioşilor, consideraţi ca sabotori în aplicarea directivelor 
date de partidul-stat, aşa cum, creştinii primelor veacuri erau consideraţi 
vinovaţi pentru răul care se abătea asupra imperiului, ca pedeapsă de la 



zeităţi. 

Preoţii de mir şi credincioşii nu reprezentau singurele impedimente ale 
Bisericii pentru regimul de tip sovietic. Monahismul ortodox constituia un 
obstacol serios pentru construirea socialismului în România. Pentru 
comunişti, monahii trebuiau compromişi, iar mănăstirile desfiinţate, astfel 
încât să nu mai existe focare de misticism şi pelerinaje ale 
dreptcredincioşilor, organizate, de multe ori, cu girul episcopilor. Aşa a 
fost în cazul mănăstirii Vladimireşti, care a reprezentat un important pilon 
al anticomunismului, în cadrul Bisericii Ortodoxe Române. Intervenţia în 
forţă a Securităţii, în 1955, s-a consumat numai după ce, timp de mulţi ani, 
acest aşezământ căutat de credincioşii ortodocşi, fusese protejat de către 
patriarhul Justinian. Imixtiunea autorităţilor statului în "rezolvarea" 
fenomenului de la Vladimireşti nu trebuia, însă, să capete o conotaţie 
puternică. Responsabil în acest caz trebuia să pară ierarhia ortodoxă, după 
cum, nu de puţine ori, a fost şi este acuzată de unii care tratează acest 
subiect în mod superficial. Consecinţele celor orchestrate de Securitate la 
vremea aceea se pot resimţi şi acum. O discuţie pe un astfel de caz se poate 
închega numai în urma cercetării temeinice a documentelor Securităţii, 
Ministerului cultelor şi a celor confesionale. Experienţa de la Vladimireşti a 
convins autorităţile statului că se confruntau cu o veritabilă „armată 
neagră a călugărilor şi călugăriţelor", pe care patriarhul Justinian Marina 
o susţinea şi o proteja ca pe un bun de mare preţ al Bisericii. Refuzul 
patriarhului Justinian Marina de a accepta planul de reformare a 
monahismului, adus în Sfântul Sinod de reprezentanţii puterii seculare, cu 
toate presiunile exercitate asupra sa, a determinat autorităţile să recurgă la 
un alt val de arestări, precum s-a înregistrat şi în URSS, la ordinul direct al 
lui Hruşciovl64. în perioada 1958-1959, au fost arestaţi cei din jurul 
patriarhului, slujitori consideraţi de încredere, teologi, dar şi mulţi preoţi 
care "unelteau" împotriva regimului. Au fost formate loturi de 
„uneltitori", precum „Rugul Aprins", Viforâta, sau lotul preoţilor de la 
Episcopia Araduluil65. Aceşti clerici au fost „demascaţi" că „ascultau 
posturile străine de radio", comentând negativ, că ţineau „şedinţe 
legionare" în care educau tinerii etc; simpla calitate de a fi credincios sau 
teolog însemnând, pentru torţionarii regimului comunist, a fi legionar, 
după cum i s-a imputat lui Teodor M. Popescu, în ancheta de la Securitate: 
"Eşti legionar pentru că eşti teolog şi, fiind teolog, eşti anticomunist, iar a fi 
anticomunist înseamnă a fi legionar"166. Pentru aceste „culpe" s-au dat 
pedepse grele, între 10-25 ani de temniţă grea. 

Aceste detenţii, totuşi, nu au durat până la expirarea pedepselor, deoarece, 
în perioada 1963-1964, statul comunist, în dorinţa de a adopta o destindere 
pe plan internaţional, i-a graţiat pe toţi deţinuţii politici; după ce acesta 
încercase să-i reeduce, pentru lumea socialistă care apăruse între timp. 

Spuneam că planul de reformare a mănăstirilor ortodoxe propus de 



autorităţi în anii 1958-1959 a întâmpinat opoziţia vehementă a patriarhului 
Justinian în şedinţa Sf. Sinod din 15 decembrie 1958. Autorităţile 
comuniste preconizau, printre altele, scoaterea din mănăstiri a tuturor 
călugărilor care au suferit condamnări sau arestări politice şi închiderea 
unor mănăstiri „găsite necorespunzătoare pentru monahism". Mai mult, 
reprezentantul Departamentului Cultelor venea cu un proiect nou de 
regulament al mănăstirilor ortodoxe care interzicea categoriile de monahi 
prevăzute mai sus, plus cea privitoare la „elementele contrarevoluţionare, 
precum şi cei ce sunt cunoscuţi cu manifestări duşmănoase la adresa 
regim ului"167. 

Cu toată opoziţia manifestată de patriarhul Justinian, monahismul a 
cunoscut o severă diminuare, ca urmare a aplicării de la o eparhie la alta a 
Decretului 410, adoptat de către Marea Adunare Naţională în 1959. 
Această transformare profundă a monahismului ortodox era a doua în 
istoria Bisericii, după cea provocată în timpul domniei lui Cuzal68. Din 
cauza opoziţiei manifestate în problema monahismului, patriarhul 
Justinian a cunoscut un scurt domiciliu obligatoriu la Dragoslavele şi două 
încercări de otrăvire orchestrate de autorităţi, potrivit mărturiei date de 
marele duhovnic ortodox român, părintele Cleopa Ilie. Astfel de metode 
aplicate şi mitropolitului Sebastian Rusan al Moldovei, finul lui Petru 
Groza şi, se pare, episcopului Andrei Magieru al Araduluil69. 

Chiar şi după acest tratament din partea autorităţilor, patriarhul nu a 
abandonat cauza monahismului în Biserică, refuzând categoric aplicarea 
decretului 410 în eparhia pe care o conducea în mod direct. Ba, mai mult, 
ridica moralul monahilor şi monahiilor, spunându-le că scoaterea lor din 
mănăstiri este o măsură temporară, un exemplu în acest sens fiind 
transformarea mănăstirii Hurezi în stavropighie patriarhalăl70. 

Problema revenirii greco-catolicilor la ortodoxie şi activitatea BOR după 1977 

în cuprinsul capitolului dedicat cultelor din raportul Tismăneanu există 
două subcapitole, „Suprimarea Bisericii Greco-Catolice" respectiv „Cazul 
Gheorghe Calciu şi demolările de biserici" care excelează printr-o 
interpretare tendenţioasă şi şubred motivată, care merge pe linia 
demonstrării cu orice chip a „slugărniciei sau josniciei"171 de care a dat 
dovadă ierarhia ortodoxă în anii regimului comunist. 

în general, se urmăresc tiparele discursive prezente în literatura 
„dizidentă" a anilor '80, dar există o nuanţă care le particularizează 
propria abordare, anume insistenţa cu care este scoasă în evidenţă 
activitatea actualului patriarh Teoctist. Unui cititor neutru lectura 
paginilor invocate îi poate sugera ideea că al cincilea patriarh al BOR a fost 
în anii comunismului, de la o vârstă timpurie, o veritabilă eminenţă cenuşie 
a Bisericii, care în colaborare cu puterea atee, a făcut şi a desfăcut în toate 



domeniile. Veritabil encomion răsturnat, textul raportului îl transformă pe 
Teoctist Arăpaşu în adevăratul „fir roşu" (malefic) al istoriei BOR de după 
1945, iar motivaţia unei asemenea abordări este justificată în următorul 
pasaj: „Tocmai din aceste motive, momentul aprilie 1990, revenirea în cea 
mai înaltă demnitate ecleziastică a Bisericii Ortodoxe Române a 
patriarhului Teoctist, retras până atunci la Sinaia, a fost perceput în medii 
ale intelectualităţii critice ca un eveniment nefast, ca pe un început al 
restauraţiei neocomuniste care a blocat purificarea ierarhiei de 
colaboratorii şi agenţii de influenţă ai Securităţii şi a întârziat reforma 
morală a societăţii, care a consacrat o alianţă nefericită între un fost 
secretar de partid ateu, ajuns în fruntea României postdecembriste, şi un 
prelat compromis din punct de vedere moral"172. 

Este bine că autorii raportului încearcă să găsească răspunsuri la dilemele 
de azi ale României, fie de natură morală sau instituţională, însă ne îndoim 
că patriarhul Teoctist şi BOR constituie principalele cauze ale lipsurilor 
naţionale. BOR nu are de gând să se lepede de partea ei de responsabilitate 
pentru ceea ce s-a petrecut în anii comunismului, dar nu poate accepta 
anumite discursuri care o transformă în vinovată unică şi invită la o 
cercetare sistematică şi lipsită de patimă a problemelor. în cazul capitolului 
despre culte din raport, prin conturarea acestui portret din cele mai 
„josnice şi penibile" (ca să folosim epitetele preferate ale autorilor) 
actualului (regretatului - nota ACM) întâistătător al BOR, se dovedeşte 
faptul că tot ceea ce fac ei nu are legătură cu un demers ştiinţific obiectiv, 
ci reprezintă o reglare de conturi care nu ştim cui slujeşte. 

Persoana patriarhului Teoctist este pomenită cu insistenţă atunci când vine 
vorba de prezentarea procesului de revenire a greco-catolicilor la BOR, 
deşi un rol mult mai important l-au avut bunăoară patriarhul Justinian 
Marina sau mitropolitul Nicolae Bălan. Motivaţia o aflăm în pagina 464: 
„Faptul că arhimandritul (şi mai apoi episcopul) Teoctist a fost încă din 
1948 mesagerul puterii politice pe lângă episcopii greco-catolici aflaţi în 
detenţie a avut urmări care s-au vădit chiar şi după 1989, exacerbând 
resentimentele multor clerici şi credincioşi uniţi". în cele ce urmează vom 
face doar unele comentarii faţă de aceste afirmaţii ale autorilor raportului, 
autori care ar fi trebuit să prezinte un punct de vedere neutru şi lipsit de 
patimă într-o chestiune delicată. în ceea ce priveşte elaborarea unui punct 
de vedere al BOR asupra evenimentelor din 1948 şi în general asupra 
raporturilor istorice dintre ortodocşii şi greco-catolicii din ţara noastră, 
acesta se poate elabora numai în cadrele dialogului cu Biserica Greco- 
Catolică, un dialog nelipsit de asperităţi dar care este dătător de speranţe, 
deoarece reprezintă singura soluţie pentru rezolvarea neînţelegerilor 
istorice dintre cele două biserici româneşti. 

Una din mizele autorilor este să demonstreze cu orice preţ faptul că BOR 
este vinovată de suferinţele fraţilor greco-catolici în perioada comunistă, 



fără a se pomeni aproape nimic de rolul esenţial jucat de statul comunist, 
de activitatea organelor de represiune, lăsându-se impresia că urmărirea şi 
arestarea preoţilor şi credincioşilor greco-catolici rezistenţi a fost realizată 
de clerul ortodox şi nu de Securitatel73. Pentru a introduce problema 
greco-catolică şi a sublinia rolul nefast jucat de ortodocşi în această 
problemă, autorii fac următoarea afirmaţie: „Totuşi, oficialităţile 
comuniste au identificat şi câteva domenii în care puteau fi utilizaţi clericii 
ortodocşi: «lupta pentru pace», «ecumenismul» ortodox - aşa cum era 
definit de Kremlin acest concept - şi combaterea «uniatismului», duşman 
declarat al conducerii PMR174. 

într-o singură frază sunt adunate o mulţime de lucruri care în mod normal 
ar trebui tratate pe zeci de pagini, pe care nu le avem, din păcate, la 
dispoziţie, dar vom încerca să răspundem pe scurt. în primul rând, nu 
există până în prezent o analiză sistematică şi serioasă a „luptei pentru 
pace" în România comunistă şi a rolului pe care cultele l-au jucat în cadrul 
ei. Remarcăm însă, că în viziunea autorilor, singurii care au participat la 
această „luptă" au fost ortodocşiil75. Invităm pe autori să ia toate 
broşurile din epocă (care au şi fotografii) publicare cu ocazia reuniunilor 
dedicate luptei pentru pace şi să vadă cine şi ce a spus. Vor putea observa 
lesne că toate cultele recunoscute din România au trebuit să participe la 
această „luptă" care reprezenta o formă de loialitate faţă de un regim 
politic care avea deplină recunoaştere internaţională, inclusiv din partea 
blocului occidental. 

Mergând mai departe cu observaţiile, nu înţelegem ce înseamnă în viziunea 
autorilor „ecumenism ortodox", deoarece el nu este explicat absolut deloc, 
lăsând pe un nespecialist într-o totală confuzie. Nu putem decât presupune: 
nu cumva prin ecumenism ortodox se înţelege legăturile pe care BOR le-a 
stabilit cu Biserica Ortodoxă Rusă? Dacă este aşa, nu există o aberaţie mai 
mare din punct de vedere eclesiologic, deoarece Ortodoxiile română şi rusă 
nu se întâlnesc pe tărâmul ecumenic, ci fac parte deopotrivă din Biserică 
Ortodoxă universală. Ar fi fost aberant ca din pricina unor dispute politice 
legăturile între părţi ale Ortodoxiei să înceteze. Sunt suficiente mărturii 
care să arate că, în pofida presiunilor politicului, Bisericile ortodoxe au 
încercat, şi au reuşit, să stabilească legături care să ajute la păstrarea 
credinţei în Hristosl76. 

Ajungem acum la problema „utilizării" clericilor ortodocşi în combaterea 
„uniatismului" (cf. termenului utilizat de autori), pe care îl proclamă 
duşman declarat al conducerii PMR. Ne exprimăm mai întâi mirarea cum 
un concept este duşmanul unei instituţii. Dar lăsând aceasta la o parte, 
întrebăm din nou: „Uniatismul" era duşman al unor oameni sau adversar 
al unei ideologii? Dacă autorii ar fi citit cu atenţie numai predicile 
remarcabile ale episcopului Ioan Suciu şi-ar fi dat seama de grava confuzie 



pe care o facl77. 

Nici măcar Sanctitatea sa Papa Ioan Paul al II-lea nu a predicat în mod 
deschis lupta împotriva regimului, ci a fost perceput ca un duşman al 
sistemului comunist prin faptul că vorbea de libertate de credinţă, de 
valoarea lui Hristos pentru societatea umană. în predicile lor, episcopi şi 
preoţi greco-catolici, alături de episcopi şi preoţi romano-catolici şi 
ortodocşi au vorbit de libertatea de credinţă, de păstrare în sufletele 
oamenilor a valorilor creştine în perioada comunistă, fără a ataca în mod 
direct regimul pe teme concret politice, deoarece Biserica este în primul 
rând un trup mistic, nu un organism politic. Prin această afirmaţie este 
negat chiar discursul oficial al Bisericii Greco-Catolice, reeducându-se 
activitatea acestei instituţii la nivelul unei simple grupări de gherilă anti- 
PMR(PCR). 

Pentru a se demonstra că ortodocşii au fost inamici obsedaţi şi obsedanţi ai 
grecocatolicilor, pe care i-au urmărit şi hăituit în mod sistematic şi după 
consumarea actului de la 1948, se aduce următorul argument: „Discursul 
împotriva uniaţiei a fost întreţinut până în 1965, deşi regimul politic de la 
Bucureşti depăşise faza sa internaţionalistă de câţiva ani buni"178. în 
primul rând, nu există nici o legătură între cele două părţi ale frazei, 
autorii realizând o serie de inferenţe total greşite. Ei pornesc de la premisa 
că procesul desfiinţării Bisericii Greco-Catolice din Europa de est a fost 
ordonat şi coordonat de către Moscova, ceea ce în esenţă este corect, iar 
regimurile din statele satelit au aplicat în mod automat deciziile lui Stalin. 
în această logică, în momentul în care România aparent s-a îndepărtat de 
URSS, ar fi fost normal să se revină asupra deciziei din 1948. Pentru 
autori, singura motivaţie pentru care în România cultul greco-catolic nu a 
fost relegalizat a fost opoziţia categorică a BOR. Dacă autorii ar fi luat şi ar 
fi citit mai multe despre raportul religie-politică din România înainte de 
1948, ar fi observat că există nişte constante pe care regimul comunist din 
motive foarte precise şi le-a asumat. Una dintre aceste constante este 
preocuparea pentru autodeterminarea şi independenţa naţională, afectată 
în numeroase rânduri de diverse forţe externe, printre care, mult timp, au 
fost incluşi şi vectorii statali ai catolicismului, cum a fost de exemplu până 
în 1918 Austro-Ungaria. Prin urmare, noua hartă bisericească a României 
de după 1948 era acceptabilă pentru noua generaţie de lideri comunişti, 
deoarece considerau că astfel se limitează unul din factorii perturbatorii ai 
unităţii şi independenţei româneşti. Discursul împotriva „uniaţiei" a 
însemnat în primul rând schimburi de note diplomatice între statul român 
şi Vatican, referitoare la crearea unui statut pentru cultul romano-catolic şi 
la recunoaşterea Bisericii Greco-Catolice. 

în toată această situaţie complexă, Biserica Ortodoxă a ţinut seama de 
experienţa istorică dificilă a relaţiilor dintre biserica Răsăritului şi ce a 
Occidentului şi de realitatea că 90% din foştii credincioşi greco-catolici au 



revenit şi au rămas şi după 1989 în cadrele BOR. 

Din perspectiva acestei realităţi obiective, nu înţelegem de ce autorii 
condamnă pe autorii ortodocşi care „pretind" că s-a produs o adevărată 
unificare bisericească. în concepţia acestor autori există „sute dacă nu 
chiar mii de lucrări şi studii" „penibile" ale autorilor ortodocşi care 
„pretind" cele de mai sus şi neagă suferinţa greco-catolicilor. Miile de 
studii şi numeroşii autori se reduc în cuprinsul raportului la invocarea a 
două nume pe care oricine le asociază cu BOR. Este vorba de părinţii 
profesori Dumitru Stăniloae şi Mircea Păcurariu. Nu ne mai mirăm de 
atacul la care este supus părintele Stăniloael79 deoarece a devenit în 
ultimul timp o modă ca cel mai mare teolog ortodox român să fie lovit sub 
diferite aspecte şi, prin el, să fie lovită Biserica. Ar fi fost totuşi civilizat ca 
lucrările „penibile" ale părintelui să fie amintite măcar într-o notă, pentru 
ca cineva curios să se poată convinge de justeţea afirmaţiilor autorilor. 

în ceea ce priveşte cazul părintelui Păcurariu, acesta este menţionat la nota 
64, menită a întări următoarea afirmaţie: „Istoricii ortodocşi din vechea 
generaţie au apelat la jenante mijloace de a ascunde detenţia episcopilor 
uniţi în mănăstirile ortodoxe în perioadele 1948 - 1950 şi 1955 - 1970"180. 
Nota 64 se prezintă aşa: „Vezi, spre exemplu, Pr. Prof. Mircea Păcurariu, 
Dicţionarul teologilor români, ediţia a doua, revăzută şi întregită, 
Bucureşti, Editura Enciclopedică, 2002, p. 466". La pagina 466 găsim 
câteva rânduri despre viaţa şi opera episcopului Ioan Suciu, în care se 
menţionează şi despre detenţia acestuia. Cât priveşte bibliografia 
recomandată, vedem că sunt pomenite lucrări semnate de autori greco- 
catolici, care conţin critici la adresa BOR181. Faptul că limitele inerente 
ale unei lucrări de genul celei subscrise de părintele Păcurariu a împiedecat 
dezvoltarea subiectului „detenţiei" episcopilor greco-catolici în mănăstiri 
ortodoxe nu poate fi transformat într-un motiv de reproş la adresa 
autorului. Oricum, „demonstraţia" făcută de autorii raportului este 
departe de a fi convingătoare. Din multitudinea de aspecte care priveşte 
destinul episcopilor greco-catolici, autorii se opresc în mod deosebit la 
situaţia cardinalului Iuliu Hossu şi le cele consemnate în memoriile 
acestuial82. Departe de a analiza cu prudenţă şi în contextul istoric tragic 
de atunci cele consemnate de ierarhul greco-catolic, autorii îngroaşă şi mai 
mult unele afirmaţii critice ale acestuia, insistând şi în acest caz, în mod 
neconvingător, pe sublinierea rolului „nefast" al episcopului vicar Teoctist 
în viaţa lui Iuliu Hossu: „De altfel, partea cea mai dureroasă şi delicată a 
memoriilor lui Iuliu Hossu este cea consacrată raporturilor cu ierarhia 
ortodoxă, episcopul greco-catolic de Cluj-Gherla consemnând cu o 
profundă tristeţe purtarea cinică şi lipsită de pocăinţă a unor prelaţi 
ortodocşi, precum patriarhul Justinian Marina, mitropoliţii Nicolae Bălan 
şi Iustin Moisescu, episcopii Nicolae Colan şi Teoctist Arăpaşu. Cu cel din 
urmă, Iuliu Hossu a purtat mai multe discuţii în contradictoriu la Curtea 
de Argeş, cât şi la mănăstirea Ciorogârla. Ierarhul greco-catolic notează că, 



la 14 august 1956, a fost vizitat la Ciorogârla de episcopul vicar Teoctist şi 
de Alexandru Ionescu, vicar patriarhal, care i-au adus trista veste a 
separării de cei doi confraţi, episcopii Alexandru Rusu şi Ioan Bălan. 

Aceste întâlniri sunt surprinse şi de documentele organelor represive: spre 
exemplu, o notă a Securităţii din 12 septembrie 1956 consemnează că: «din 
convorbirile avute cu Iuliu Hossu şi Ioan Bălan se constată că ei nu renunţă 
cu nimic la credinţa lor politică şi religioasă. Hossu a declarat în faţa 
episcopului Teoctist Arăpaşu, Al. Ionescu şi I. Florea: «Credinţa noastră 
este viaţa noastră. Atunci când ni se va lua viaţa, atunci vom fi dezlegaţi de 
credinţa noastră»»" 183. Pentru a demonstra că sunt cu adevărat obiectivi, 
autorii raportului ar fi trebuit să ia mărturii şi de la cei care au avut grijă 
de Iuliu Hossu în perioada cât acesta a vieţuit în mănăstirile ortodoxe. 
Mulţi dintre aceştia trăiesc şi în diverse rânduri unii dintre ei şi-au 
exprimat admiraţia faţă de omul care a fost Iuliu Hossu, pe care l-au 
protejat cum au putut de abuzurile Securităţii, din motive extrem de 
simple: era creştin şi românl84, un tovarăş de suferinţă în iadul comunist, 
dincolo de divergenţele confesionale. Dar, lăsând la o parte aceste mărturii, 
pe care unii le-ar putea considera partizane, simpla lectură a textului 
memoriilor arată că de fapt autorii au încercat să instrumentalizeze în 
interes propriu un document care merită tot respectul, cu toate criticile pe 
care le aduce unor reprezentanţi ai BOR. Nu înţelegem de ce, dacă voiau să 
insereze vestita afirmaţie a episcopului de Cluj-Gherla: „Credinţa noastră 
este viaţa noastră", nu au făcut trimitere la textul memoriilor, unde aceasta 
este consemnată încă din 1948, în timpul unei discuţii cu episcopul ortodox 
Nicolae Colanl85. Doar prezenţa numelui Teoctist Arăpaşu i-a făcut pe 
autori să introducă acest document. Dacă citim memoriile observăm că 
întâlnirile şi discuţiile în contradictoriu între Iuliu Hossu şi Teoctist 
Arăpaşu la Curtea de Argeş şi Ciorogârla nu sunt deloc atât de multe şi de 
contradictorii cum le prezintă autorii raportuluil86. Drept singur 
argument este oferită întâlnirea din 14 august 1956, care, în felul cum este 
prezentată, se potriveşte, în ansamblul textului, ca nuca-n perete, ca să 
folosim o expresie mai puţin academică. 

Urmărind firul narativ al memoriilor, putem afla următoarele: în ziua de 7 
mai 1955, cei trei episcopi greco-catolici amintiţi în fragmentul citat au fost 
conduşi la Curtea de Argeş cu maşina personală a lui Petru Groza şi au 
fost cazaţi la fostul Palat de Vară din incinta mănăstirii. Printre altele, 
Iuliu Hossu scrie următoarele: „Primul lucru după sosire a fost îngrijirea 
pentru a putea începe liturghisirea zilnică încă cu ziua următoare, care s-a 
asigurat cu ajutorul maicii călugăriţe şi a bunăvoinţei P.S. episcop [Pavel] 
Şarpe... "187. Despre acesta se spune cu altă ocazie: „Stareţul mănăstirii 
era episcopul pensionar Şarpe, care s-a purtat totdeauna afabil când ne 
întâlnea în parc la plimbare; odată l-am cercetat cu toţii după sosire, 
trecând şi dânsul pe la noi... "188. Sau: „Cerşim binecuvântarea Domnului 
peste părinţii de la mănăstire, care de câte ori ne-au văzut, s-au purtat 



afabil, creştineşte şi româneşte, şi îndrumau cu drag la noi pe cei ce veneau 
să ne cerceteze; P.S. Şarpe s-a arătat cu dragoste, ceea ce îi face cinste în 
faţa Domnului; părintele Pescaru primea bine pe vizitatorii noştri la 
biserică şi îi îndrepta spre reşedinţa noastră"189. 

în vara anului 1956, puterea politică a hotărât mutarea episcopilor greco- 
catolici la Ciorogârla. Pentru ca lucrurile să se desfăşoare aşa cum trebuie, 
patriarhul Justinian 1-a delegat pe vicarul său, Teoctist, să se ocupe de 
această mutare. Acesta a sosit pe 13 iulie 1956 la Curtea de Argeş, 
ocupându-se de toate aceste aspecte administrative şi nu numai, deoarece 
Iuliu Hossu consemnează o întâmplare foarte importantă, nebăgată din 
păcate în seamă de autorii raportului: „în ziua de 14 iulie 1956, sâmbătă, 
înainte de masă, erau bagajele încărcate în camion, iar noi aşteptam gata 
de plecare; aceasta însă tot întârzia; ni s-a spus că este un defect la o 
maşină şi că au trimis la Piteşti pentru o piesă, aşa că plecarea va fi numai 
după masă... 

Cauza întârzierii n-a fost defectarea maşinii, cum am auzit mai târziu din 
izvorul cel mai autentic (patriarhul), ci în ultimul moment era să nu ne mai 
ducă la Ciorogârla, unde se făcuseră pregătirile din partea patriarhului, ci 
voiau să ne disperseze în trei părţi; la aceasta patriarhul s-a opus, 
motivând că a făcut toate pregătirile, şi aşa a telefonat vicarului episcop 
Teoctist ca numaidecât să pornească maşinile; a trimis şi o maşină înaintea 
noastră, ca nu cumva să ne ducă în altă parte; toate acestea le-am aflat cu 
mult mai târziu, aşa că neştiind nimic, aşteptam să vină cu piesa de înlocuit 
de la Piteşti"190. 

Iată prin urmare rolul jucat atunci de actualul patriarh Teoctist, 
mărturisit chiar de cardinalul Hossu şi implicarea patriarhului Justinian în 
protejarea, atât cât i-a stat în putinţă, a celor trei episcopi greco-catolici, 
intraţi în vizorul autorităţilor în urma declanşării mişcării petiţionare 
greco-catolice din 1956191. La 13 august 1956, la o zi după ce Vasile 
Chindriş a oficiat liturghia la Cluj -Napoca, Alexandru Rusu a fost chemat 
de Petre Constantinescu - Iaşi pentru o întrevederel92. Hossu 
consemnează speranţele lui Rusu în această întrevedere, fără să ştie că de 
fapt acesta fusese condus la mănăstirea Cocoş din judeţul Tulceal93. „în 
ziua următoare, 14 VIII, îşi aminteşte Iuliu Hossu, am concelebrat cu 
fratele Ioan [Bălan], am slujit pentru Alexandru, aşa cum am notat în 
condică: «pentru Alexandru - ajutor». înainte de amiază a sosit la 
mănăstire episcopul Teoctist şi arhiereul vicar [Alexandru, n.n.] Ionescu; 
au venit şi la noi; i-am primit împreună cu fratele Ioan; ne-au comunicat 
vestea tristă că fratele Alexandru nu se va mai reîntoarce, ci trece la 
mănăstirea Cocoş; am ascultat cu mare durere, adevărată consternare: 
«Mai tristă veste nu ne puteaţi aduce». N-au răspuns nimic; după un mic 
interval, episcopul Teoctist îmi spune să-mi aleg o mănăstire în jurul 
Bucureştilor, pentru aşezarea mea acolo, am răspuns liniştit, dar hotărât: 



„Pe toată calea aceasta pe care am fost purtaţi, precum v-am spus şi la 
Curtea de Argeş când ne-aţi luat de acolo, începând cu 29 octombrie 1948, 
n-am cerut nimic decât libertate pentru Biserică, cu toate drepturile 
constituţionale; nu ne-a mai rămas decât să ridicăm mâinile, ca altul să ne 
încingă şi să ne ducă unde voiam, aşa cum a spus Mântuitorul lui Simon 
Petru; am mers unde am fost duşi fără voia noastră; nici acum nu cer 
nimic, decât libertate pentru Biserică şi toate drepturile constituţionale; 
dacă totuşi cer ceva, este aceasta: să se întoarcă P.S. Alexandru, fratele 
nostru, iar până atunci, în aşteptare, să rămân împreună cu fratele P.S. 
Ioan care este de fată"; am mai adaos cuvintele cu care am terminat: «Ceea 
ce faceţi, faceţi-o creştineşte şi româneşte»; au rămas tăcuţi; apoi am 
repetat că: «Mai dureroasă veste nu puteaţi să ne aduceţi». După câteva 
cuvinte convenţionale, fără a da vreun răspuns celor zise de mine, au 
ieşit... "194. 

Lăsăm pe cititor să decidă cât de numeroase şi contradictorii au fost 
discuţiile dintre cardinalul Iuliu Hossu şi episcopul vicar Teoctist Arăpaşu 
şi cât de relevante sunt faptele prezentate de autorii raportului într-un text 
care trebuia să se constituie într-o sinteză a celor mai importante aspecte 
ale vieţii religioase din perioada comunistă. Oricum, demonstraţia pe care 
au oferit-o, pe fragmente documentare coafate şi pe interpretări şchioape şi 
jenante, nu face deloc cinste unora care se pretind istorici cu experienţă. 

Păstrând tradiţia nucii în perete (e greu de găsit altă expresie), autorii 
raportului încheie în mod apoteotic subcapitolul dedicat Bisericii Greco- 
Catolice cu un paragraf care nu are nici o legătură cu cele scrise mai sus, 
prin care vor să demonstreze că „Atât Iustin Moisescu, cât şi Teoctist 
Arăpaşu, succesorii patriarhului Justinian, deşi făceau parte din tabere 
ecleziale rivale, au ajuns în fruntea BOR datorită loialităţii dovedite faţă de 
conducerea Partidului Comunist, primul având şi o proastă reputaţie de 
politruc"195. 

Să trecem peste faptul că logic acest paragraf nu poate să figureze unde 
figurează şi să ne concentrăm pe analiza „dovezilor" pe care autorii le aduc 
în sprijinul tezei lor. Acestea sunt „câteva documente descoperite foarte 
recent în fondul CC al PCR - secţia Cadre, reprezentând fişa de cadre a 
Prea Fericirii Sale Părintele Patriarh Teoctist". Acestea ar indica „cu 
claritate faptul că apartenenţa la aceste comitete (Comitetele de luptă 
pentru pace) a fost într-un fel o condiţie a ascensiunii sale către cea mai 
înaltă demnitate ecleziastică, a fost preţul plătit pentru ca factorii 
decizionali de la vârful PCR să-1 accepte mai întâi ca episcop, apoi 
mitropolit şi, în fine, în 1986, ca patriarh"196. Ca să dea o mai mare 
greutate celor spuse de ei, se face o scurtă referire la „lupta pentru pace", 
„parte a discursului isteric antioccidental (sic!)", în care au fost angrenaţi 
prelaţi şi preoţi"197. 



Din nou revine această temă a „luptei pentru pace" şi din nou se sugerează 
că numai preoţii ortodocşi au luat parte la ea. Facem încă o dată precizarea 
că „lupta pentru pace" nu era ceva excepţional, ci devenise mai ales în anii 
'70-' 80 un fapt banal şi adesea plictisitor, la care participau reprezentanţii 
tuturor cultelor din România. Caracterul de masă al acestei „lupte" 
exclude faptul că implicarea viitorului patriarh Teoctist în lupta pentru 
pace ar fi avut un rol cu adevărat important în avansarea sa în ierarhia 
bisericească. Pur şi simplu, autorii au găsit nişte documente despre 
implicarea lui Teoctist Arăpaşu în Comitetele de Luptă pentru Pace din 
Bucureşti şi, ca să le valorifice în sensul denigrării Patriarhului, au 
reinventat această „luptă pentru pace". 

însăşi existenţa unei fişe de cadre la CC al PCR nu are nici o relevanţă. 
Dacă ar trebui condamnaţi cei care au avut în anii comunismului fişe de 
cadre, ar trebui ca în România să se mai construiască încă multe închisori. 
Toţi cei care deţineau o funcţie importantă în structurile politice, sociale, 
economice etc. trebuiau să aibă o asemenea fişă, impecabilă din punct de 
vedere politic, deoarece statul comunist nu-şi putea permite să ţină 
duşmani în posturi cheie. Ori asemenea fişe se inventau pentru ca o 
persoană să devină dezirabil în ochii regimului. Câţi dintre anticomuniştii 
de azi, pentru a obţine un post mai bun, nu şi-au trecut la CV cele mai 
năstruşnice activităţi de „sprijinire şi dezvoltare" a regimului comunist? 
Câţi au cerut şi primit recomandări în care erau descrişi drept „adevăraţi 
fii ai patriei noastre socialiste"? în câte cazuri un director de întreprindere 
sau de institut de cercetare cu relaţii la vârful conducerii de partid era mai 
dorit de angajaţi, tocmai pentru că acesta putea mai uşor să obţină o serie 
de avantaje din partea puterii? 

Un conducător „ideal" din acea perioadă, indiferent de domeniul în care 
activa, trebuia să semene cu un Janus Bifrons, adică să fie acceptat de 
autorităţi şi, în acelaşi timp, să fie interesat de soarta celor care îi erau 
subordonaţi. Nu puţini, în condiţiile creşterii demenţei instituţionalizate de 
Nicolae Ceauşescu, a depărtării tot mai mari dintre discurs şi planul 
realităţii, au suferit la propriu consecinţele efortului de a menţine situaţia 
pe linie de plutire. Poate destinul multor directori ai anilor '80, decedaţi 
prematur din pricina stresului continuu, ar merita să fie un subiect care fie 
tratat de un istoric al perioadei comuniste. 

Putem găsi similitudini cu cele descrise mai sus în cazurile patriarhilor 
Justinian şi Justin. Abilitatea ieşită din comun şi stăpânirea de sine l-au 
făcut pe Justinian să ştie să menţină echilibrul între biserică şi puterea 
politică, dar toate frământările şi durerile acumulate în timp au făcut ca în 
cele din urmă să moară de inimă, în maşina care-1 aducea de la spitalul 
Elias la reşedinţa patriarhală, din pricina şocului produs de vederea 
dezastrului lăsat în urmă de cutremurul din 1977, ultimele sale cuvinte 



fiind: „Dar ce s-o fi întâmplat cu bisericile mele?"198. 

Urmaşul său la scaunul patriarhal, Justin Moisescu, s-a văzut confruntat 
cu deciziile tot mai aberante ale lui Nicolae Ceauşescu, care, prin 
iniţiativele sale megalomanice, a mobilizat întreaga societate, sub anumite 
aspecte mai puternic decât la începuturile regimului comunist, fapt care a 
condus în cele din urmă la destructurarea oricărei urme de regulă a jocului 
social, inclusiv între Biserică şi stat, fapt dovedit în cazul demolărilor de 
biserici din Bucureşti, aspect asupra cărora vom reveni. Având în vedere 
erorile şi falsurile semnalate până acum, avem îndoieli faţă de mărturia 
autorilor raportului că ar fi văzut în Arhiva SRI un dosar de reţea al lui 
Justin Moisescul99. Aşteptăm ca în acest caz să se pronunţe CNSAS, 
singura instituţie abilitată să identifice şi să studieze documentele emise de 
fosta Securitate. 

Chiar dacă acesta există, prezenţa sa nu devine o cheie universală de 
explicare a faptelor unei persoane. Deocamdată, documentele legate de 
activitatea patriarhului Justin sunt extrem de puţine, urmând ca în anii 
viitori această lacună să fie umplută. La dispoziţie avem mai mult mărturii 
orale, care sunt contradictorii, ele venind fie din partea apropiaţilor săi, fie 
a contestatarilor care îi reproşau că nu adoptă o atitudine fermă faţă de 
regim în anumite chestiuni importante. Analiza rece a acestora sugerează o 
timorare, chiar spaimă, faţă de puterea politică şi, în acelaşi timp, o 
frământare continuă generată de grija pentru destinul bisericii. Poate lipsit 
de abilitatea lui Justinian de a rezolva problemele, patriarhul Justin a trăit 
într-o continuă tensiune care, în cele din urmă, i-au grăbit sfârşitul. 

Alegerea unui patriarh în anul 1986 a însemnat, în condiţiile de atunci, o 
victorie, dacă ţinem seama că pentru Ceauşescu era mult mai convenabil să 
menţină cât mai mult timp o situaţie echivocă, propice planurilor sale. 
Evident, candidaţii la funcţia de patriarh au trebuit să treacă prin 
verificări amănunţite iar aici revenim la acea fişă de cadre a patriarhului 
Teoctist, invocată de autorii raportului. Aceştia, dacă ar fi citit cu atenţie 
documentele, nu puţine, legate de persoana patriarhului Teoctist, pe care le 
deţine CNSAS, ar fi constatat că peste 90% din ele sunt fişe de evaluare sau 
recomandări referitoare la persoana sa, strânse de Securitate cu ocazia 
candidaturilor sale succesive, deoarece Securitatea contribuia cel mai mult 
la conturarea fişei de cadre. Ori, din lectura lor se pot observa două 
tendinţe clare: o parte îl înfăţişează drept un devotat al regimului, în timp 
ce altele îl prezintă drept un reacţionar, cu trecut legionar200. Celebra 
notă informativă publicată în 2001 în care se făcea referire la acest pretins 
aspect al activităţii patriarhului, datează din 23 aprilie 1949, fiind luată 
special de Securitate de la un diacon aflat la acea vreme în detenţie, pentru 
a bloca candidatura lui Teoctist Arăpaşu la ocuparea unui scaun episcopal 
cu ocazia alegerilor din iunie 1949201. Nu pretinsa activitate legionară era 
adevăratul motiv al blocării sale, ci faptul că era sprijinit de patriarhul 



Justinian, perceput deja ca un inamic al regimului. Cu tenacitate, acesta nu 
s-a lăsat până nu i-a construit lui Teoctist un dosar impecabil, aşa cum de 
altfel a făcut şi cu alt protejat al său, episcopul Antim Nica, care avea 
probleme şi mai mari, datorită funcţiilor deţinute în Transnistria202. Din 
acest motiv, majoritatea „călduroaselor aprecieri" făcute Securităţii de 
diverşi informatori „sinceri", făceau parte dintr-o strategie menită să 
sprijine candidatura unei persoane considerate ca dezirabilă intereselor 
bisericii, aprecierile negative venind din partea unor detractori sau chiar 
inamici. Acest joc complex de putere, prezent în toate structurile societăţii 
româneşti, abia începe să fie relevat din documentele Securităţii şi sfidează 
interpretări simpliste, de genul celor lansate de autorii raportului, care se 
lasă vrăjiţi de o frază sau două care le slujeşte propria teză, fără să o 
analizeze în context, fără să se întrebe oare de ce Ion Cumpănaşu îi făcea 
patriarhului Teoctist asemenea aprecieri. 

încheiem această parte a demersului nostru cu câteva aprecieri la adresa 
acţiunii de demolare a bisericilor din perioada anilor '80. De fiecare dată 
când se discută această problemă, vinovăţia principală cade pe ierarhia 
ortodoxă. Fără nici un fel de raţiune sunt arătaţi ca vinovaţi patriarhii 
Justin şi Teoctist, ca principali artizani în acţiunea de demolare a 
lăcaşurilor de cult din Bucureşti. însă, unanim recunoscut este faptul că 
aceste biserici au fost demolate din cauza planului de sistematizare a 
Capitalei iniţiată de Nicolae Ceauşescu la sfârşitul anilor 70. Ceea ce 
înseamnă, dacă rămânem în acelaşi punct de vedere enunţat mai sus, că cei 
doi patriarhi s-au raliat, din motive necunoscute încă, la acţiunea de 
redesenare arhitectonică a Capitalei. Urmând aceeaşi logică ar însemna că 
de demolarea bisericilor, tot bucureştene, din sec. XIX de această dată, să 
fie vinovată tot ierarhia ortodoxă, că nu s-a opus planului edililor 
bucureşteni de a schimba faţa oraşului, dar mai ales regelui Carol I, care el 
însuşi a încurajat această iniţiativă. Replica imediată ar putea fi de genul: 
nu se poate face comparaţie între bine intenţionatele planuri ale regelui 
Carol I şi megalomania lui Nicolae Ceauşescu203. Totuşi, demolarea 
bisericilor bucureştene petrecută atât în sec. XIX204, cât şi în anii 80 s-a 
procedat din acelaşi motiv: sistematizarea Capitalei. Prin urmare, căutarea 
unor asemănări şi deosebiri între cele două situaţii, diferite în timp pot 
aduce unele lămuri în această problemă. 

în această situaţie, trebuie spus că demolarea bisericilor bucureştene în sec. 
XIX s-a consumat pe acelaşi fond secularizant pe care societatea 
românească îl avea din cauza influenţei revoluţiei franceze, situaţie pe care 
o găsim mult mai agravată datorată politicii de ateizare promovată de 
regimul comunist. în privinţa numărului bisericilor demolate, în sec. XIX 
înregistrăm, iar cercetările nu sunt finalizate, un număr de 14, pentru ca în 
perioada comunistă vizată să înregistrăm 20 de lăcaşuri dărâmate şi 7 
translate. E drept că în perioada comunistă s-a venit cu soluţia salvării 
lăcaşurilor prin metoda translatării, de multă vreme folosită în Occident, şi 



care trebuia folosită la toate lăcaşurilor afectate după 1982, însă pentru 
Ceauşescu era prea costisitor. în sfârşit, ultimul aspect este legat de spaţiul 
sistematizării, care au fost două perimetre diferite, dar alăturate. în sec. 
XIX, edili de atunci au considerat că „micul Paris" poate fi trasat, în mare 
parte, în perimetrul Căii Victoria, bulevardele Elisabeta şi Carol, pe când 
în perioada comunistă Centrul Civic s-a disputat în zona Dealul 
Arsenalului, pieţele Unirii şi Alba Iulia, cu arterele secundare. 

Dacă în regimul comunist putem găsi o motivaţie în primul rând 
antireligioasă, datorită caracterului politic, în perioada modernă nu avem 
nici una205. însă, cu tot acest caracter antireligios al regimului, 
considerăm că în anii 80, prin demolarea lăcaşurilor de cult nu a fost o 
prigoană propriu-zisă împotriva Bisericii206, ci o consecinţă a politicii 
comuniste de până la această perioadă207. Consecinţa era arhitectura 
socialistă care nu accepta în nici un fel lăcaşul de cult ca piesă în noul 
sistem urbanistic, o arhitectură rezultată din indicaţii megalomane şi 
monopolizarea concepţiei de amenajare a teritoriului prin poziţia 
exclusivistă a politicului ca putere de decizie, care ignora mai ales 
elementul religios208. în ambele cazuri, impulsul acestor demolări de 
biserici a fost sistematizarea, deci o reamenajare arhitectonică. 

Pentru epoca modernă explicaţia se poate găsi în abia intratul proces al 
secularizării. în epoca comunistă distrugerea lăcaşurilor sfinte a fost 
rezultatul unui lung traseu determinat de efectele secularizării oferite de 
secolul XX, la care s-a adăugat accentuata notă antireligioasă a ideologiei 
comuniste. 

Nici după ce în bisericile, care au fost translate, nu s-au mai făcut slujbe 
datorită unor interdicţii venite de la Departamentul Cultelor, nu se poate 
vorbi de o prigoană religioasă. Regimul nu dorea să se facă cunoscute 
actele de sacrilegiu săvârşite în plin centru al Capitalei. Tot aşa cum erau 
opriţi să mai protesteze credincioşii care stăteau în faţa bisericilor ce 
urmau a fi demolate sau să fotografieze. Orice manifestare religioasă, 
făcută în bisericile translate sau pe locurile unde odinioară se slujea lui 
Dumnezeu, putea conduce la mari tulburări, evenimente de care exponenţii 
regimului s-au ferit întotdeauna209. într-un stat în care cenzura funcţiona 
în cele mai mici detalii, în care orice formă de opoziţie era anihilată 
imediat, iar intimidarea era folosită ca cea mai eficace metodă a organelor 
de represiune, atunci este foarte greu de detectat şi evaluat atitudine 
contrare la decizia politicului de a rade de pe faţa pământului atâtea 
lăcaşuri de cult. Numai dacă amintim de încercarea autorităţilor de a 
demola Palatul şi Catedrala patriarhală, atât în vremea patriarhului 
Justin, cât şi a lui Teoctist şi mutarea sediului la mănăstirea Văcăreşti, 
putem înţelege presiunile care se exercitau asupra conducerii bisericeşti. 
La acestea se adăuga excesul de zel de care unii responsabili din 
conducerea locală de partid şi municipală dădeau dovadă atunci când 



înţelegeau că, dintr-un simplu gest al lui Ceauşescu, ei trebuie să demoleze 
o biserică sau alta. 

Concluzii 

în cuprinsul capitolului despre culte există câteva rânduri consacrate 
situaţiei preotului Gheorghe Calciu - Dumitreasa. Tocmai de la cazul său, 
dar şi de la altele, precum cel al „Oastei Domnului", se pot trage nişte 
concluzii care pot lumina mersul BOR după 1989, modul în care aceasta a 
înţeles să să-şi asume misiunea în cadrele noii societăţi româneşti. 

Aşa cum a arătat mai sus, BOR a urmărit permanent în anii grei ai 
comunismului să păstreze intact mesajul Mântuitorului nostru, Iisus 
Hristos, rezistând încercărilor de transformare a Bisericii într-o formă fără 
fond. Dar amestecul permanent al puterii politice şi al organelor de 
represiune în viaţa Bisericii, tensiunea generată de acţiunile represive 
repetate, preocuparea chinuitoare de a găsi cea mai bună soluţie pentru 
supravieţuirea religiei şi Bisericii au generat inevitabil în interiorul 
corpului eclezial puncte de vedere divergente, chiar conflicte regretabile, 
însă fiecare, în felul său, a acţionat din dragoste faţă de biserica din care 
făceau parte. înţelegerea acestei stări de lucruri a permis în cele din urmă 
reconcilierea şi adunarea laolaltă a celor care, pentru un timp, au avut 
atitudini diferite. Până la urmă, „fii risipitori", care suntem cu toţii, fie 
biserică „oficială" sau cea a „catacombelor", s-au regăsit laolaltă, în 
lumina Mântuitorului, căutând să refacă deplin comunitatea de dragoste 
pe care sistemul represiv a afectat-o, dar nu a putut-o distruge. 

BOR a reuşit să facă în anii comunismului multe lucruri spre binele 
credinţei. Multe altele nu le-a putut înfăptui. Dar, tocmai conştiinţa acestor 
lipsuri a îndemnat Biserica ca după 1989 să-şi mărească considerabil 
cadenţa pentru a recupera timpul pierdut. S-au construit tot mai multe 
biserici şi mănăstiri, s-a reintrodus studiul religiei în şcoală, s-a intensificat 
catehizarea şi s-au realizat încă multe altele. încă şi mai multe rămân de 
făcut, dar BOR este una din puţinele instituţii din România care după 1989 
care a acţionat în mod consecvent, în urma unui plan bine definit, 
constituind un factor de stabilitate pentru o societate care încă îşi caută 
identitatea. Nu întâmplător BOR se bucură de o încredere aşa de mare în 
rândurile populaţiei. 

Având în vedere experienţa proprie din interior, BOR vede chestiunea atât 
de delicată a gestionării trecutului comunist al României în primul rând ca 
o înţelegere a celor ce s-au petrecut, ca o asumare cu luciditate de către 
fiecare a propriilor fapte, acţiune însoţită de exerciţiul creştin al iertării 
aproapelui, a posibilităţii reconcilierii. Istoria acelor ani trebuie să devină 
un prilej de reflecţie şi de schimbare. Utilizarea discursului anticomunist 
pentru vendete personale, pentru slujirea de interese egoiste şi pentru 



obţinerea de foloase materiale sunt însă lucruri care trebuie denunţate. 

în această căutare parcă fără sfârşit în tainiţele trecutului comunist, în 
goana după adevăr şi identificarea celor responsabili s-a uitat adesea din 
păcate de necesarul echilibru şi raportare la adevăr, unii istorici 
transformându-se din apărători ai adevărului istoric în pretinşi gardieni ai 
democraţiei, fapt care i-a făcut ca, în numele luptei pentru schimbare, să 
cosmetizeze sau chiar să falsifice în mod nepermis evenimente şi fenomene 
istorice. 

BOR este de acord cu aflarea adevărului istoric asupra perioadei 
comuniste, nu se fereşte să-şi asume partea de responsabilitate pentru cele 
petrecute în acei ani, dar în nici un caz nu poate accepta un tip de discurs 
care o transformă într-o colaboratoare a regimului comunist, în singura 
instituţie din România vinovată, alături de PCR, de instaurarea sistemului 
totalitar în care, chipurile, s-a simţit bine şi pe care 1-a deplâns după 
căderea acestuia, constituind o frână în calea implementării democraţiei în 
România. 

Oare preoţii ortodocşi sunt vinovaţi de sărăcia din ţară, de corupţia 
endemică, instituţionalizată, de subminarea programatică a economiei şi 
furtul resurselor naturale ale ţării, de îngenuncherea demnităţii naţionale, 
de atacul dus împotriva sufletelor copiilor, de atentatele concertate la 
morală, inclusiv prin intenţia de legalizare a prostituţiei sau prin crimele 
avorturilor pe bandă, de distrugerea din exterior şi interior a instituţiilor 
fundamentale ale statului, de lipsa unei strategii naţionale, sau de războiul 
dus împotriva identităţii româneşti într-o Europă Unită şi puternică? 

BOR sprijină crearea unei societăţi libere şi responsabile, iar ceea ce 
deranjează pe unii e faptul că se pronunţă în anumite chestiuni cu valoare 
morală, urmând consecvent valorile creştine. Din acest motiv Biserica este 
atacată şi lovită, fapt care nu constituie o noutate. 

în zorii epocii moderne ea era acuzată că este unealta Fanarului, în 
perioada interbelică că face jocurile regelui Carol al II-lea sau ale Mişcării 
54 Legionare. Acum ea este acuzată de colaboraţionism obedient cu 
puterea comunistă. In mod sigur peste 20 de ani va apărea o nouă acuză la 
adresa BOR. 

Răspunsul dat acum celor scrise în capitolul dedicat cultelor din raportul 
Tismăneanu nu reprezintă câtuşi de puţin un atac, o încercare de blocare a 
cercetărilor sau de apărare. El exprimă pur şi simplu nevoia de clarificare 
a unor fapte istorice. 

Biserica este apărată de Hristos şi ea va rămâne vie atât timp cât va merge 



pe calea Lui. 

